په‌یامی ده‌فته‌ری سیاسی حیزبی دێموکراتی کوردستان، به بۆنه‌ی ٢٦ی سه‌رماوه‌ز، رۆژی “پێشمه‌رگه”و “ئاڵای کوردستان” – Giareng\nپه‌یامی ده‌فته‌ری سیاسی حیزبی دێموکراتی کوردستان، به بۆنه‌ی ٢٦ی سه‌رماوه‌ز، رۆژی “پێشمه‌رگه”و “ئاڵای کوردستان”\nلە 20 کانونی یەکەم , 2016\nئه‌ندامان و لایه‌نگرانی حیزبی دێموکراتی کوردستان!\nکادرو پێشمه‌رگه تێکۆشه‌ر و فیداکاره‌کانی کوردستان!\nبنه‌ماڵه‌ی سه‌ربه‌رزی شه‌هیدان و پێشمه‌رگه‌کان!\nبه بۆنەی هاتنی ٢٦ی سەرماوەز، ڕۆژی پێشمەرگە و ڕۆژی ئاڵای کوردستان، گه‌رمترین پیرۆزبایی خۆمان پێشکەشی کۆمه‌ڵانی خه‌ڵکی کوردستان بە گشتی و، رۆڵه به ئه‌مه‌گ و گیان له‌سه‌ر ده‌سته‌کانی نەتەوەکەمان، واته پێشمه‌رگه گیانبازه‌کانی کوردستان بە تایبەتی ده‌که‌ین.\n٢٦ی سه‌رماوه‌ز (١٦ی دیسامبر) رۆژێکی گرینگە لە مێژووی جووڵانه‌وه‌ی رزگاریخوازانه‌ی نه‌ته‌وه‌که‌مان‌دا. ٧١ ساڵ له‌مه‌و پێش به ده‌ستی رۆڵه دڵسۆز و به ئه‌مه‌گه‌کانی گه‌له‌که‌مان ئاڵای پیرۆزی کوردستان وه‌ک هێمایه‌کی نه‌ته‌وه‌یی له به‌شێک له شار و گونده‌کانی رۆژهه‌ڵاتی کوردستان هه‌ڵکرا و شه‌کایه‌وه. به مه‌ودایه‌کی کورت پاش ئه‌م رووداوه، ناوی “پێشمه‌رگه” له‌سه‌ر خه‌باتکار و به‌رگریکاری نیشتمانیی کورد دانرا. “هێزی پێشمەرگە” و “ئاڵای کوردستان” لە داهێنان و دەسکەوتە هەرە بە نرخەکانی حیزبی دیموکراتی کوردستان و کۆماری کوردستان بە سەرۆکایەتیی پێشەوا قازی محەمەدن. له‌و کاته‌وه “ئاڵا” و “پێشمه‌رگه” بوونه شوناس و پێناسه‌ی نه‌ته‌وه‌ییمان. ئاڵای کوردستان و پێشمه‌رگه بوونە سومبول و هێمای خه‌بات و به‌رگری و تێکۆشان و نه‌سره‌وتن. بوونە هه‌وێنی هاوکاری و یه‌کگرتوویی نه‌ته‌وه‌یی لە نێوان ڕۆڵەکانی گەلی کورد و هێزە سیاسییەکانی کوردستان لە بەشە جیاوازەکانی نیشتمانەکەمان. ئه‌م هێمایانە وه‌ک ئه‌ستێره‌یه‌کی پڕشه‌نگدار ئاسمانی کوردستانیان روون کردۆته‌وه و بروسکه ئاسا دڕیان به‌شه‌وه زه‌نگی زوڵم و تاریکی داوه.\nبیرو باوه‌ڕی شۆرشگێڕانه و ئامانجی رزگاریخوازانه، هاندەری سەرەکیی هێزی پێشمه‌رگه بووە بۆ پارێزگاری لە نەتەوە و نیشتمان و، گیانبەختکردن لەم ڕێگایەدا. پێشمه‌رگه وه‌ک هێزێکی وڵاتپارێزو رزگاریده‌ر له ژێر ئاڵای پیرۆزی کوردستان و له پێناو خاک و وڵاته‌که‌ی دا هه‌میشه وه‌ک قه‌ڵایه‌کی له‌گیران نه‌هاتوو به‌رگریی کردوه و نه‌یهێشتووه دوژمنانی گه‌له‌که‌مان به نیاز و خه‌ونه چه‌په‌ڵه‌کانیان ، که تێکشکاندنی خەباتی ڕزگاریخوازی‌و له نێوبردنی شوناس کلتووری نه‌ته‌وه‌ییمان بووه، بگەن. رۆڵه دڵسۆزه‌کانی ئه‌م خاک و نیشتمانه، نه‌وه دوای نه‌وه له پێناوی پاراستنی ماف و ویسته ره‌واکانی نەتەوەی کورددا بوون بە پێشمەرگەو فیداکارییان کردوه و ئاماده بوون له‌م رێگایه‌دا بمرن به‌ڵام هه‌رگیز ته‌سلیمی زۆرداری و بندەستی نه‌بن.\nله قۆناغی ئێستای خه‌باتی نه‌ته‌وه‌یی و دێموکراتیی گه‌له‌که‌شماندا پێشمه‌رگه هەر وا هێما و رەمزی خۆڕاگریی نەتەوەی کورد بەرامبەر زۆرداریی زەوتکەرانی مافەکانی نەتەوەی کوردە. جگە لەمەش نەک هەر لە ڕوانگەی خەڵکی کوردستانەوە، بەڵکوو لە ڕوانگەی ناوه‌نده‌کانی بڕیارده‌ری جیهانیش هێزی پێشمەرگە وه‌ک هێزێکی ئاشتیخواز و داکۆکیکاری ئازادی پێناسه ده‌کرێ و ، رێز له ئازایه‌تی و له‌خۆ بردوویی ده‌گیرێ\nهۆگرانی پێشمەرگەو ئاڵای کوردستان!\nبەشدارانی بەڕێزی یادی ٢٦ی سەرماوەز!\nرۆژهه‌ڵاتی نێوه‌ڕاست به‌گشتی و ئه‌م ناوچه‌یه‌ی که کوردستان و نەتەوەی دابەشکراوی کوردی تێدا هەڵکەوتووە بە تایبەتی، له ئاڵۆزترین ناوچه‌کانی جیهانن. هاتنی داعش وەک هێزێکی توندڕەوو دواکەوتوو و دژە مرۆیی بۆ ناو گۆره‌پانه‌که، ئه‌م ناوچه پڕ کێشه‌یه‌ی هێنده‌ی دیکه ئاڵۆزتر کردوه. ناکۆکی و ململانێی نێوان وڵاتانی ناوچه‌که و حوزووری زلهێزه‌کانی جیهان و وڵاتانی خاوه‌ن به‌رژه‌وه‌ند، دۆخی رووداوه‌کانی به ئاقارێکی دیکه‌دا بردوه. له دوو ساڵ و نیوی ڕابردوودا ئه‌م ناوچانه بوونه شوێنی ته‌راتێن و پێکدادانی توند و خوێناویی چه‌ندین هێز و لایه‌نی ناوچه‌یی و نێوده‌وڵه‌تی. قوربانیانی سه‌ره‌کیی ئه‌م شه‌ڕه خه‌ڵکی بێدیفاع و ژن ومنداڵ و پیرو په‌ککه‌وتوو بووه. له ئاکامی ئه‌م شه‌ڕ و ململانێیانە دا سه‌ره‌ڕای قووڵتر بوونه‌وه‌ی کێشە سیاسی و ئابووری و نه‌ته‌وه‌یی و مه‌زهه‌بیه‌کان له نێوان پەیڕەوانی ئایین وئایینزا جیاوازەکان دا، ژێرخانی ئابووریی ئه‌م وڵاتانه به ته‌واوی رووخاوه. به میلۆنان که‌س ئاواره و بێ ماڵ و حاڵ بوون، به سه‌دان هه‌زار که‌س کوژراو بڕیندار بوون‌و بوون بە ده‌سته‌چیله‌ی ئه‌م شه‌ڕه، به بێ ئه‌وه‌ی هیچ ده‌ستکه‌وتێکیان هه‌بێ.\nبه‌شێکی زۆری کوردستان له باشوور و رۆژئاواوە له نێو جه‌رگه‌ی ئه‌م کاره‌سات و رووداوانه‌دا بوون و هه‌ن. له‌ئاکامی هێرش و په‌لاماری داعش بۆ سەر گەلی کورد لەم دوو بەشەی کوردستان به هه‌زاران که‌س گیانیان به‌خشیوه یا بە دیل گیراون و به‌دەیان هه‌زاری دیکه ئاواره بوون. به‌ڵام سه‌ره‌ڕای ئه‌م کاره‌ساته دڵته‌زێنانه ڕۆڵەکانی نەتەوەی کورد لە بەرگی پیرۆزی پێشمەرگە و به‌رگریکاری کورددا، داکۆکییان لە خاکی کوردستان و نەتەوەکەیان کردوە ، پاشه‌کشه‌یان به هێزه په‌لامارده‌ره‌کان کردوه و ناوچه داگیر کراوه‌کانیان رزگار کردوه و هەر وا وەک شوورەیەکی پۆڵایین لە بەرامبەر پەلاماردەرانی خاکی کوردستاندا ڕاوەستاون.\nئەوەی لە پێوەندی لە گەڵ رووداوکانی ئەم ناوچە پڕ ئاڵۆزییە دا جێگای سەرنجە، هەوڵی هێندێک لە دەوڵەتانی ناوچەیە کە بە ناوی پشتیوانی لە خەڵکی عێراق و سووریە لە بەرامبەر داعش و گرووپە توندڕەوەکانی دیکە، هاتوونە نێو ڕووداوەکان و بوون بە لایەنێکی شەڕ و ململانێیەکان. ئەو دەوڵەتانە هه‌وڵ ده‌ده‌ن ئه‌م هه‌له‌ی که بۆ کورد ره‌خساوه له‌باری به‌رن و کۆسپ له‌سه‌ر رێگای گه‌شه کردن و پێشکه‌وتنی هه‌رێمی کوردستان و ناوچه رزگارکراوه‌کانی رۆژئاوای کوردستان دروست بکه‌ن و بۆ پاراستنی به‌رژوه‌ندییه‌کانیان و قایم کردنی جێی پێی خۆیان ئاماده‌ن هه‌ر کارێک بکه‌ن. کۆماری ئیسلامیی ئێران، کە ئاژاوەگێڕی و دەستتێوەردانی کاروباری وڵاتانی ناوچە و تێرۆر و تێرۆریزم بەشێکی سەرەکی لە ڕابردوو و ناوەرۆکی ڕێژیمەکەی پێک دێنن، ئێستا بۆته به‌شێک له‌و شه‌ڕه و به ناوی شه‌ڕی دژی تیرۆر و پاراستنی شوێنه پیرۆزه‌کان، پشتیوانی له دیکتاتۆرترین و خوێنرێژترین ڕێژیمی ئه‌م ناوچه‌یه ده‌کا، و ناکۆکی، ململانێ و شه‌ڕی مه‌زهه‌بی لە ناوچەکە دا پەرە پێ دەدا.\nسه‌ره‌ڕای هه‌موو پیلان و هەوڵەکانی دەوڵەتانی دژە کوردی ناوچە، کورد یەکێک لە فاکتەرە گرنگەکانە کە هێزە جیهانی و ناوچەییەکان ناتوانن حیسێبی بۆ نەکەن. وەک دەبینین لە شەڕی جیهانیی دژە تیرۆر دا نەتەوەی کورد، هاوپەیمان و هێزێكی سەرەکییە و ئەم ڕاستییە و کۆمەڵیک هۆکاری دیکە وایان کردوە، لە ئاستی نیودەوڵەتی دا، پرسی کورد و نەتەوەی کورد،پشتیوانییان لێ بکرێ. ئەمە گۆرانێکی گرنگە لە مێژووی پرسی کورددا که ده‌رفه‌تێکی باشی بۆ ئەم نەتەوەیە ڕەخساندوە تا بتوانێ بۆ خۆشی قسەی لە سەر چارەنووسی خۆی هەبێ. بەڵام ئه‌گه‌ر فاکته‌ره ده‌ره‌کییه‌کان یارمه‌تیده‌ر و هاوکاری ئه‌م هه‌ل ومه‌رجه بن، به‌داخه‌وه فاکته‌ره نێوخۆییه‌کان لە بەرژەوەندی دۆخه‌که‌دا نین. نایه‌کگرتوویی و نه‌بوونی هاوکاری له نێوان هێز و لایه‌نه سیاسییه‌کان و لەمەش خراپتر ململانێی زیانبار، وایان کردوە بەم جۆرەی پێویستە سوود له‌م هه‌له زێڕینه وەرنەگیرێ. ڕاستییەکەی ئەوەیە یەکگرتووییەکی نیوخۆیی لە ئاستی هەرێمی کوردستان و هاوپەیمانەتییەکی نەتەوەیی لە ئاستی هەموو کوردستان بە تایبەتی لە ئاستی هێزە سیاسییە سەرەکییەکان دا پیویستە، بۆ ئەوەی هەلومەرجی ناوچەیی و جیهانی بە قازانجی پرسی کورد بقۆزرێتەوە. ئەگەر ئەم یەکگرتوویی و هاوپەیمانەتییە وەدی نەیە، به‌رپرسیاره‌تییەکی مێژوویی ده‌که‌وێته سه‌رشانی هێزە سیاسییەکانی کوردستان و مێژوو زۆر بێ به‌زییانه قه‌زاوه‌تیان له‌سه‌ر ده‌کا و مه‌سه‌لەی کوردیش بۆ قۆناغێکی نادیار دوا ده‌که‌وێ.\nخەڵکی پێشمەرگەپەروەر و ئاڵاپارێزی ڕۆژهەڵاتی کوردستان!\nلە ٧١ سالەی هەڵکرانی ئالای کوردستان لەڕۆژهەڵاتی کوردستان و ناودێر کردنی تێکۆشەری چەکداری کورد بە ناوی پێشمەرگە، بە پێویستی دەزانین گەرمترین ڕێز و پێزانینمان پێشکەشی ئێوە بکەین کە لە ماوەی 7 دەیەی ڕابردوو دا، تێچووی بەردەوامیی ڕێگا و ئامانجەکانی کۆماری کوردستان لە سەر شانی ڕۆڵەکانی ئێوە بووە. ئاڵای کوردستان لە هەناوی خەبات و تێکۆشانی ئێوە بۆ مافە نەتەوەییەکانتان بە ڕێبەریی حیزبی دیموکراتی کوردستاندا، لە دایک بووە. هەر وەها هێزی پێشمەرگە کە لە ئامێز و داوێنی جمهوورییەکەی زێد و نیشتمانی ئێوە بە سەرۆکایەتیی پێشەوا قازی محەممەد، هاتە نێو گۆڕەپانی خەبات. بۆ زیاتر لە ٧٠ ساڵ دەچێ کە ئێوە لە پشتیوانیی حیزبی دیموکراتی کوردستان درێغتان نەکردوە. هاندەری ڕۆڵەکانتان بوون تا لە ڕیزەکانی ئەم حیزبە دا، بۆ دووبارە کردنەوە و ژیاندنەوەی هیوا و ئامانجەکانی کۆماری کوردستان، خەبات بکەن و ببن بە ئەندامی حیزب و پێشمەرگەی کوردستان. چەکی بەرگری لە کەرامەتی نەتەوەکەیان بکەنە شان و ئالا جوانەکەی کۆماری کوردستان شەکاوە ڕابگرن.\nحیزبی دیموکراتی کوردستان دڵنیایە کە ئاوات‌و هیوای ڕزگاربوون لە بندەستی‌و گەیشتن بە مافە نەتەوەییەکان، هیوا و ئارەزووی زۆربەی هەرە زۆری تاکەکان لە ڕۆژهەڵاتی کوردستانە. ئەو جموجۆڵ و چالاکیانەی ئێوە بۆ پاراستنی شوناسی خۆتان و بەرگری کردنتان لە زمان و خاک و کولتووری خۆتان، هەر وەها دەنگ هەڵبڕینتان بۆ نەهێشتنی هەڵاواردن و ستەمی نەتەوەیی و زمانی، تەواوکەر و درێژ کراوەی ئەو هەوڵ و تێکۆشانەیە کە حیزبی دیموکرات و هێزە سیاسییەکانی دیکە لە پێناوی بەرەو پێشبردنی پرسی کورد لە ئێران، بەڕێوەی دەبەن. ئەگەر ئەندامانی حیزب بە شەکاندنەوەی ئاڵا و سروودی نەتەوەیی و کاری شۆڕشگێرانە، دەیانەوێ ئیرادەی گەلەکەمان بۆ ڕزگاری لە ستەمی نەتەوایەتی بنوێنن، ئەگەر هێزی پێشمەرگەی حیزبی دیموکراتی کوردستان بە ئامادەبوون لە نێو کۆمەڵانی خەڵکی ڕۆژهەڵاتدا، پەیامی کۆڵنەدان و بەردەوامی لە خەبات تا گەیشتن بە ڕزگاری و ئازادی بە گوێی ڕێژیمی کوردکوژی کۆماری ئیسلامی ڕادەگەیەنێ، ئەگەر تێکۆشەرانی ئەم حیزبە لە مەیدان و بوارەکانی دیپلۆماسی و مافی مرۆڤ و راگەیاندن دا، دەنگی ستەملێکراوی وحەقخوازانەی ئێوە بە گوێی جیهانییەکان دەگەیەنن، ئێوەش پێویستە لە نێوخۆی وڵات، بە گوێرەی ئیمکان و بارودۆخی نیوخۆ، هەر چی زیاتر بۆ ئامانجە نەتەوەییەکانتان خەبات بکەن.\nئێمە پێمان وایە شوناس و ئامانج و هێما نەتەوەییەکانمان دەتوانن هەم لە نێوان تاکەکانی کورد لە نێوخۆی ڕۆژهەڵاتی کوردستان، هەم لە نێوان هێز و لایەنە سیاسییەکانی ئەو بەشە، هەر وەها لە نێوان لایەنە سیاسییەکان و کۆمەڵانی خەڵک دا، هەوێنێکی بە هێز و بەستێنێکی لە بار بن بۆ هاوکاری و یەکگرتوویی.\nبۆیە لە ڕۆژی ٢٦ی سەرماوەز، ڕۆژی ئالا و ڕۆژی پێشمەرگەی کوردستان دا، بانگەوازی یەکیەتی و پەیامی پێویستیی یەکگرتن و پێکەوە بوون بەرەورووی هێز و لایەنە سیاسییەکان و هەروەها بەرەورووی ئیوە چین و توێژە جیاوازەکانی خەڵکی ڕۆژهەڵاتی کوردستان دەکەینەوە.\nهاوکاری و یه‌کگرتوویی هێزو لایه‌نه سیاسیه‌کانی کوردستان زامنی به‌ره‌وپێش چوونی خه‌بات و تێکۆشانی میللی ـ دیموکراتیکی گه‌له‌که‌مان و ده‌سته‌به‌رکەری ماف و داخوازه ره‌واکانی خه‌ڵکی زوڵم لێکراو و به‌ش مه‌ینه‌تی کوردستانه. هەر بۆیە هیوامان ئەوەیە بانگەوازی ئێمە بۆ یەکێتی و یەکگرتوویی و هاوکاری لە لایەن هێز و لایەنە سیاسییەکانەوە، پێشوازیی لێ بکرێ. تەنیا ڕێگای لەپەراوێز دەرهێنانی ڕۆژهەڵاتی کوردستان و پرسی کورد لە ئێران، ئەوەیەکە هەم هێز و لایەنە سیاسییەکانی ئەو بەشە، لە ژێر چەتری هاوپەیمانەتییەک دا یەک بگرن و پلان و بەرنامەی جێددی بۆ تەنگ هەڵچنین بە کۆماری ئیسلامی بخەنە روو، هەم خەڵکی ڕۆژهەڵاتی کوردستان، پێویستە ڕۆژبەڕۆژ زیاتر بێنە مەیدان و بە سوود وەرگرتن لە خەباتی هێمنانە، مەدەنی و جەماوەری و هەر شێوەیەکی گونجاوی دیکە، داوای مافەکانی خۆیان بکەن و ئەم ڕێژیمە ناچار بە پاشەکشە بکەن.\nلاوانی دڵ پڕلە خۆشەویستیی ئاڵای کوردستان!\nلەم ڕۆژە دا بە گەرمی پیرۆزبایی لە ئێوە و هەموو ئەو کەسانە دەکەین کە لە سەنگەری بەرگری لە خاکی پیرۆزی کوردستان و لە پێناوی شەکانەوەی ئاڵا و بەرزکردنەوەی ناوی کوردستان دا، خەباتیان کردوە و خەبات دەکەن. سڵاو بۆ گیانی پێشمەرگە شەهیدەکان و سڵاو بۆ بنەماڵە سەربەرزەکانیان. سڵاو بۆ ئەو لاوانەش کە ناهێڵن چەک و ئاڵای دەستی شەهیدەکان، بکەوێتە سەر ئەرز و سەنگەر و جێگای بەتاڵی شەهیدەکان پڕ دەکەنەوە.\nجەژنی ئەمڕۆمان هاوکاتە لە گەڵ جەژنی تەواوبوونی ده‌وره‌ی ٢٢٠ی سه‌ره‌تایی فێرگه‌ی سیاسی ـ نیزامی حیزب. هەر ئەمڕۆ پۆلێکی دیکە لە لاوانی کوردستان بە ڕەسمی هاتنە ڕیزی پێشمەرگەکانی دیموکرات. بە دەرفەتی دەزانین لەم بۆنەیە دا پیرۆزبایی لەوانیش بکەین و سەرکەوتنیان لە ئەرکی پیرۆزی پێشمەرگایەتیدا بە ئاوات بخوازین.\nهەر شەکاوە بێ ئالای کوردستان،\nسەرکەوتن بۆ هێزی پێشمەرگە و خەباتی پێشمەرگانە لە پێناوی رزگاریی نەتەوەی کورد و خاکی کوردستان،\nـ به‌رده‌وام‌و پته‌وتر بێ په‌یوه‌ندیی نێوان هێزی پێشمه‌رگه و کۆمه‌ڵانی خه‌ڵكی کوردستان.\nجارێکی دیکە رۆژی ئاڵا و ڕۆژی پێشمه‌رگه‌ی کوردستان له هه‌موو دڵسۆزان و ئۆگرانی ئازادی و رزگاری به‌تایبه‌تی پێشمه‌رگه قاره‌مانه‌کان پیرۆز بێ.\n٢٦ی سه‌رماوه‌زی ساڵی ١٣٩٥ی هه‌تاوی


وه‌زیری دادی توركیا: دایكم كورده و له ئامەد گه‌وره بووم – ئیسلامی\nسه‌ره‌تا/ جیهانی ئیسلامی/وه‌زیری دادی توركیا: دایكم كورده و له ئامەد گه‌وره بووم\nوه‌زیری دادی توركیا: دایكم كورده و له ئامەد گه‌وره بووم\nوەزیری دادی تورکیا\nوه‌زیری دادی توركیا رایده‌گه‌یه‌نێت، دایكی كورده و له دیاربه‌كر (ئامەد) گه‌وره بووه، جه‌خت له‌وه‌ش ده‌كاته‌وه كه له توركیا جیاكاریی نه‌ژادی شكستپێده‌هێنن.\nعه‌بدولحه‌مید گول وه‌زیری دادی توركیا، له وه‌ڵامی رۆژنامه‌نووساندا باسی له زمانی كوردی و چاكسازییه‌كانی بواری دادوه‌ریی كرد و وتی، هه‌موو زمانه‌كان ئه‌مانه‌تی مێژویی هاوبه‌شی مرۆڤایه‌تین. ده‌وڵه‌ت كه‌ناڵی هه‌یه به زمانی كوردی په‌خش ده‌كات، “دایكم دیاربه‌كرییه (ئامەدییە) و له‌گه‌ڵ داپیره‌مدا گه‌وره بووم كه كورده.”\nوتیشی، “ئه‌وانه‌ی چاوه‌ڕوانن له توركیادا پێكدادان و جیاكاریی له بواری نه‌ژادیدا دروستببێت شكستده‌هێنن.”\nگول راشیگه‌یاند، پێشتر له دادگاكاندا به‌رگریكردن به زمانی كوردی وه‌ك ”زمانی نه‌ناسراو” باس ده‌كرا، بەڵام ئێستا له‌لایه‌ن ئاك پارتییه‌وه -پارتی داد و گه‌شه‌پێدانی ده‌سه‌ڵاتدار- هه‌موو توانایه‌كی پێویست له‌باره‌ی زمانی كوردییه‌وه دروستبووه.\nله‌باره‌ی  چاكسازیی له ده‌سه‌ڵاتی دادوه‌رییدا، گول رایگه‌یاند، “پاكێجی یه‌كه‌ممان زیاتریش گره‌نتیی ئازادیی بیروڕا ده‌كات، جگه له‌وه‌ش ژماره‌یه‌ك رێكار له‌خۆده‌گرێت كه ده‌ستبه‌سه‌ركردنی هه‌ڕه‌مه‌كی ناهێڵێت.”\nئه‌وه‌شی وت، ”كاره ته‌كنیكییه‌كانمان له‌باره‌ی جێبه‌جێكردنی سزاكان ئه‌نجامداوه. پێموایه له لیستی پێشه‌وه‌ی رۆژه‌ڤی په‌رله‌ماندا بێت، به‌ڵام دواخستنی سه‌پاندنی سزا، لێبوردن نییه. ماوه‌ی سزاكانمان تاوتوێكردوه‌و ژماره‌یه‌ك جێگره‌وه هه‌ن. په‌رله‌مان باشترین جێگره‌وه هه‌ڵده‌بژێرێت.”


دوای كرانه ده‌ره‌وه‌یان له چامپیۆنزلیگ كریستیانۆ رۆناڵدۆ چی به دایكی گوتووه؟ – یاریگا سپۆرت\nHome/هه‌واڵه‌كان/دوای كرانه ده‌ره‌وه‌یان له چامپیۆنزلیگ كریستیانۆ رۆناڵدۆ چی به دایكی گوتووه؟\nدوای كرانه ده‌ره‌وه‌یان له چامپیۆنزلیگ كریستیانۆ رۆناڵدۆ چی به دایكی گوتووه؟\nبۆیه‌كه‌مجار دایكی كریستیانۆ رۆناڵدۆ له‌باره‌ی كرانه ده‌ره‌وه‌ی كوڕه‌كه‌ی له قۆناخی چاره‌كی چامپیۆنزلیگ هاته ده‌نگ و باسی دۆخی كوڕه‌كه‌ی ده‌كات.\nدایكی كریستیانۆ رۆناڵدۆ ده‌ڵێت ‘كریستیانۆ دوای یارییه‌كه‌ی دوێنێ شه‌و زۆر دڵته‌نگ و خه‌مبار بوو، ئه‌و ده‌یویست بگاته یاریی كۆتایی، به‌ڵام پێی گوتم ده‌گه‌ڕێمه‌وه و وه‌رزی داهاتوو ئامانجه‌مه‌كه‌م به‌ده‌ست ده‌هێنم، پێی گوتم دایه گیان من ناتوانم موعجیزه بخوڵقێنم، ئێمه له سێریا ئه‌ی له‌سه‌ر رێگایه‌كی راست ده‌ڕۆین، به‌ڵام له چامپیۆنزلیگ به‌خت یاوه‌رمان نه‌بوو، به‌ڵام ژیان به‌رده‌وامه’.\nكریستیانۆ رۆناڵدۆ بۆیه‌كه‌مجار له چاره‌كی كۆتایی چامپیۆنزلیگ ماڵئاوایی كرد و له‌گه‌ڵ یۆڤێنتۆس به‌رامبه‌ر ئه‌یاكس دۆڕان له‌كاتێكدا له‌گه‌ڵ ریال مه‌درید سێ وه‌رز له‌سه‌ر یه‌ك نازناوه‌كه‌ی به‌ده‌ستهێنابوو.


حوسنی موبارەک لە تەمەنی 91 ساڵیدا کۆچی دوایی دەکات\nڕێبەری لەمێژینەی میسر حوسنی موبارەک لە تەمەنی 91 ساڵیدا کۆچی دوایی کرد. مردنی ئەو ڕۆژی سێشەممە لەلایەن تەلەفیزیۆنی دەوڵەتی وڵاتەکەوە ڕاگەیەندرا.\nموبارەک نزیکەی 30 ساڵ فەرمانڕەوایەتی میسری کرد بەر لەوەی لە ساڵی 2011 پاش 18 ڕۆژی خۆپیشاندانی بەناوبانگی وڵاتەکە لەسەر دەسەڵات لادرا.\nئەو سەرەتا ئەفسەرێک بوو لە هێزی ئاسمانی میسر، پاشان بوو بە سەرکردەو و جێگری وەزیری بەرگری.\nلە ساڵی 1975 وەکو جێگری سەرۆک ئەنوەر سادات دەستنیشان کرا و کاتێک لە مانگی 10 ی ساڵی 1981 ئەنوەر سادات لەلایەن ملیتانە ئیسلامییەکانەوە کوژرا موبارەت لە تەنیشتی بوو.\nپاشان ئەو ڕێبەرە دیکتاتۆرە دەسەڵاتی سەرۆکایەتی گرتەدەست و خۆی کردە جێگای متمانەی وڵاتانی ڕۆژئاوا بەهۆی ڕێزگرتنی لە ڕێککەوتنی ئاشتی ساڵی 1979 لەگەڵ ئیسرائیلدا سەرەڕای ناڕەزاییەکی زۆر لە سەرانسەری زۆربەی ڕۆژهەڵاتی ناوەڕاست.\nلە ناو وڵاتدا موبارەت دەسەڵاتی توندی بەکار دەهێنا، باری نائاسایی لە وڵات ڕاگەیاند بە پێی ئەوەش هێزەکانی ئاسایش ڕێگەیان بۆ خۆشکرابوو بەرهەڵستان سەرکوت بکەن و ئازادییە سادەکانی خەڵکی پێشێل بکەن.\nموبارەک بۆ ماوەیەکی زۆر ئیخوان ئەلموسلمینی گەورەترین بزوتنەوەی ئیسلامی جیهانی سەرکوت دەکرد کە لە میسرەوە دامەزرابوو. لەگەڵ ئەنجامدانی ئەمە تەنانەت ئیسلامیە میانەڕەوەکانیشی کەنارگیر دەکرد و پشتیوانەکانیانی پەراوێز دەخست. زۆربەی کەس بە گەندەڵی تاوانباریان دەکرد.\nلە مانگی 1ی ساڵی 2011خۆپیشاندانێکی گەورە دژی حکومەتەکەی لە قاهیرەو شارەکانی تری میسر سەریهەڵدا. لە یەکی مانگی 2 ی هەمان ساڵدا ئەو ڕێبەرە بە ساڵاچووە ڕایگەیاند چی تر هەوڵی خۆ هەڵبژاردنەوەی نادات کە بڕیاربوو هەڵبژاردن لە مانگی 9ی ئەو ساڵە ئەنجام بدرێت. هەروەها بەڵێنی دا گۆڕانکاری لە دەستووردا ئەنجام بدات، بەڵام گەلی میسر داوای گۆڕانکاری زیاتریان کرد لە ئەنجامی سەرهەڵدانی بەهاری عەرەبی لە سەرانسەری ناوچەکەدا.\nلە 11 ی مانگی 2 ی ساڵی 2011، جێگری سەرۆک عومەر سولەیمان ڕایگەیاند موبارەک دەستیلەکار کێشایەوە و ئەنجومەنی باڵای لەشکری وڵات بەڕێوە دەبات. موبارەک و خێزانەکەی هەڵاتن بۆ ماڵەکەیان لە هاوینە هاوری دەریای سوور.\nپاشان موبارەک دەستگیر کراو دادگایی کرا لەسەر کوشتنی خۆپیشاندەرانی دژە حکومەت. لە 2 ی مانگی 6 ی ساڵی 2012 ئەو تاوانبار ناسرا و سزای زیندانی هەتا هەتای درا، بەڵام پاشان دادگای باڵای میسر بێتاوان ناساندی.\nلە ساڵی 2015 ش موبارەک و دوو کوڕەکەی بە تاوانی گەندەڵی سزای سێ ساڵ زیندانی دران و لە ساڵی 2017 ئازاد کرا.


هێرشەکانی تورکیا: گیرخواردنی خەڵکی هەرێم لە "گرتووخانەی کوێستان" - دیدبان حقوق بشر کردستان ایران\nماوەی دە رۆژی پێدەچێت تا لاشەی موحسێن سپیری بدۆزنەوە. ئەم پیاوە 64 ساڵانە لەرۆژێکی وشک و بایی لەدێسەمبەری ساڵی رابردوو لەگەڵ هاوڕێیانی حەسەن سادقی و سەفەر سینی بۆ ماسی گرتن و کۆکردنەوەی هەنگوێن و کیوارک، لەماڵی خۆیانەوە رۆشتن بۆ شاخەکانی ئێراق.\nژیان لە ناوچەی ئامێدی و لەشاخەکانی زاگرۆس دژوار و پیاو پڕوکێنە، بەڵام هەزاران ساڵە ئەم ناوچە کوێستانییە شوێنی ژیانی کۆمەڵگای کورد و ئاشووری بووە. زۆرێک لە خەڵکانی خۆجێی پێیان باشە چەندین رۆژ بەڕێدا بڕۆن و رەشمەڵ هەڵدەن. دوای ئەوەی کە ماڵباتی سپیری زیاتر لە یەک هەفتە نەیانتوانی پەیوەندی تەلەفۆنی پێوە بکەن، بەکۆمەڵ رۆشتن بەدوایدا.\nلاشەی سێ پێشمەرگەی پێشوو لەچۆمی “زەری” دۆزرایەوە کە بە هۆی هێرشی فڕۆکە بێ فڕۆکەوانەکانی تورکیا تیکە تیکە ببوون. وادیار بوو کە سدێق و سینی دەستبەجێ کوژراون، بەڵام لاشەی سپیری لەنێزیکی 100 مەتری ئەوێ دۆزرایەوە کە هێڵی خوێنەکە بەدوایدا کێشرابوو. بەختیاری کۆڕی کە 35 ساڵیەتی لەماڵی ئەودا لەشاری دێرەلووک دەڵێت:” ئەو هەوڵی دابوو داوای یارمەتی بکات، سیگناڵی تەلەفۆنەکەی یا چەکەکەی بە هێمای ئاگادارکردنەوە بۆ کەسێک جووڵاندووە. ئەو بەمجۆرە مردووە. لەوانەیە دوو سێ ڕۆژ ئازاری بینیبێت”.\nبە پێی وتەی وەزارەتی پاراستنی تورکیا، پێنج شەرڤانی پەکەکە لەهەمان هەفتەدا کوژراون رێک لەکات و شوێنێک کە ئەم سێ هەڤاڵەی سەردەمی منداڵی لەئێراق گیانیان بەخت کردبوو.\nداخوازی بۆ زانیاری زۆرتر لەبارەی ئامانج گرتنی خەڵکی سڤیل کە بووە هۆی کوشتنیان بێ وڵام مایەوە. سەرچاوەیەکی وەزارەتی پاراستن دەڵێت کە ئۆپراسیۆم بەس ئەندامە تێرۆریستەکانی دەکاتە ئامانج و هەموو هەنگاوە پێویستەکان بۆ پێشگرتن لە زیان گەیاندن بە خەڵکی سڤیل گیراوەتە بەر. وێڕای ئەوەی کە تورکیا شەڕی درێژخایەن لەدژی ملیشیاکانی پەکەکە لەدەرەوەی سنوورەکانی خۆی درێژە پێدەدا، سیپری و هەڤاڵانی لەپێرستی ڕوو لەهەڵکشانی خەڵکی سڤیلدایە.\nبە پێی زانیاریە دەست کەوتووەکان لەگرووپی چاودێری بۆ سەر هێرشە ئاسمانییەکان، پێکدادانەکان ئێستا زیاتر لە هەرکاتێکی دیکە گیانی خەڵکی ئاسایی ئێراقی دەستێنێت. دانیشتوانی ئامێدی و ئەو ناوچانەی دەکرێن ئامانج، بە بینینی فڕینی فڕۆکە بێ فڕۆکەوانەکانی تورکیا لەبێدەنگی سەر لووتکەی کێوەکان، دەزانن و دەترسن کە مەبادا ئایندەیەکی خراپتر چاوەڕوانیان بکات.\nتورکیا و پەکەکە لەکاتی دەستپێکردنی شۆڕشێک کە بەتەواوەتی لەمارکیسیزمەوە لەدژی سەرکووتی دەوڵەتی تورکیا لەساڵی 1984 سەری هەڵدا تائێستا، پێکدادان و شەڕی مشک و پشیلە درێژەی هەیە. لەو کاتەوە تائێستا زیاتر لە 40 هەزار کەس بوونەتە قوربانی توندوتیژی کە زۆربەیان خەڵکی سڤیلن. تورکیا و زۆربەی هاوپەیمانە رۆژئاوایەکانی، پەکەکە وەک رێکخراوێکی تێرۆریستی دەناسێن.\nباکووری کوێستانەکانی ئێراق لەمێژە بۆتە سەنگەرێک بۆ پەکەکە، بەڵام دەسەڵاتی هەرێمی کوردستان لەبارەی چۆنیەتی بەرەنگاربوونەوەیان ناکۆکن. دەسەڵاتی سەرەکی سیاسی، پارتی دێمۆکراتی کوردستان (پارتی)، پەیوەندی قووڵی ئابووری لەگەڵ تورکیا بەهێز کردووە و رێگای بەئەنکەرە داوە پێگەی سەربازی لێبدات و چالاکی لەدژی یاخییەکان لەنێو خاکی ئێراق پەرە پێبدات. هێزەکانی پارتی بەردەوام لەگەڵ پەکەکە دەستەو یەخە دەوستنەوە. ئاگربەسی نێوان سەرکردایەتی پەکەکە و دەوڵەتی تورکیا بە هۆی سیاسەتە ناوخۆیەکانی تورکیا لەساڵی 2015 کۆتایی پێهات، و بووە هۆی نانەوەی شەڕیکی نوێ لەهەموو باشووری رۆژهەڵاتی تورکیا و هەروەها هێرشی سنووری لەسوریا بەمەبەستی پێشگرتن لە سەرکەوتنەکانی کوردانی سەر بە پەکەکە لەوێ.\nهەر لەو کاتەدا، ئانکەرە دەستی کرد بە بەڕێوەبردنی سیاسەتی دەرەکی هێرشکارتر لەناوچەکانی وەک لیبیا و سۆمالی، کە تا ئاستێکی زۆر بە یارمەتی فڕۆکە بێ فڕۆکەوانەکان بوو. خستنی پەکەکە ناو دۆخێکی کە هیچ زەوینێکی لەژێر دەسەڵاتدا نەبێت زۆر نێزیکە. لە زنجیرە چیا گەورەکانی زاگرۆس لەئێراق، ئۆپراسیۆنی ئاسمانی تورکیا بە سەرکەوتووی سەرکردە باڵاکانی پەکەکە تێکدەشکێنێت و لەساڵی 2020زیاتر لە هەر کاتێکی دیکە لێیان کوشتووە، بەڵام ماڵباتی کەسانی وەک سپیری دەڵێن هیچ بەرپرسیاری لەمەڕ هێرشەکان کە دەبێتە هۆی برینداربوون و کوژرانی خەڵکی سڤیل بوونی نییە.\nهەڵکشانی توندوتیژی شەپۆلی واق کەری لەنێوان کۆمەڵگای سەرتاسەری ئامێدی هێناوتەوە کایەوە کە زۆرێک لەوانە بە هۆی هێرشەکانی سەدام، شەڕی نێوان تورکیا و پەکەکە یا شەڕی گرووپە کوردیەکان لەدەیەکانی 80 و 90 ناچار بوون هەڵبێن و ماڵ و حاڵیان بە جێ بهێڵن.\nئەم شاخانە لەسەردەمی سەدام وەک شوێنی جێگیربوونی پێشمەرگە و وەک ناوچەی قەدەخەکراو دەناسران. ئەوڕۆکەش ئەم شاخانە هێشتاش قەدەخەن، بەڵام بۆ کەسانێک کە پێشتر وەک ماڵی خۆیان ناویان دەبرد. بە پێی راگەیاندنی گرووپی مافی مرۆڤ وەک ” گرووپەکانی ئاشتەوایی خرستیانی”. پێکدادانەکان سەر لەنوێ بۆتە هۆی مەزندە کردنی نێزیکەی 400 گوندی چۆڵ و کوژرانی 100 خەڵکی سڤیل.\nخەڵکی خۆجێی مەزندە دەکەن کە هێرشە ئاسمانییەکان و هێرشی فڕۆکە بێ فڕۆکەوانەکانی تورکیا ئێستا گەیشتۆتە 70 لەسەدی لووتکە دژوارەکانی ناوچەکە.\nزۆرێک ماڵباتە ئاوارەکانی پەنایان بۆ ناوچەکانی وەک دێرەلووک کە ماڵباتی سپیری تێدا دەژین هێناوە، بەڵام هاتنی زۆری خەڵک بۆ ئەو ناوچە بۆتە هۆی کۆمکرێت بوونی لەڕادەبەدەر و بێ ئیشی.\nدەرفەتە سنووردار ئابووریەکانی بەشێک لەهۆکاری زۆرێک لە خەڵکن کە ناچارن بگەڕێنەوە بۆ ناوچە قەدەخەکراوەکان. فرۆشتنی گیای چیایی، کوارک و هەنگوێنی شاخ دەتوانێت داهاتی ماڵباتەکان تا ئاستێکی باش دابین بکات.\nسەعید بەختیار دەڵێت: ” ئێمە لێرە پەنابەرین، بستێک زەویمان نییە. ئێمە دەبێت بە شێوەی قاچاخ بڕۆینە بۆ گردەکانی خۆمان. هەموو دانیشتوان گوندەکەیان چۆڵ کردووە چوونکە فڕۆکەکانی تورکیا هەڕۆژ بوردمانی دەکات و پەکەکە تەنانەت رێگامان پێنادا ئاگریش هەڵکەین”. ئەو لەدرێژەدا وتی:” لەم کاتە قەیراناویەی ئابووری، باوکم هەوڵ دەدا ژیانی ماڵباتەکەی ئێمە دابین بکات. هەموو ئەوەی دەمانەوێت ئەوەیە کە لەسەر خاکی خۆمان بژین و بژیوی ژیانمان دابین بکەین، بەڵام خاکەکەمان بۆتە گۆڕەپانی یاری سیاسی و دەسەڵات. تورکیا و پەکەکە بەرپرسیاری کوژرانی باوکی بێ تاوانی منن”.\nسەرچاوەیەک لە وەزارەتی پاراستنی تورکیا لەوڵام بەم پرسیارە کە کاریگەری ئۆپراسیۆنی تورکیا لەسەر خەڵکی سڤیل لەباکووری ئێراق وتی کە” هەموو ئۆپراسیۆنە سەربازیەکانی هێزەکانی چەکداری تورکیا بەس بە هێزە تێڕۆریستیەکان دەکەنە ئامانج و بە پێی مادەی 51ی نووسراوەی رێکخراوی نێودەوڵەتی کە وڵاتەکان مافی خۆپارێزیان هەیە. هەموو هەنگاو پێویستەکان بۆ پێشگرتن لە زیان گەیشتن بە خەڵکی سڤیل ئەنجام دراوە و ئارمانجە کوژراوەکان دوای پشتڕاست کردنەوەی ئەوەی کە بەس ئەندامی گرووپە تێرۆریستیەکانن، تەقەیان لیدەکرێت… بۆ هێزە چەکدارەکانی تورکیا، پاراستنی گیانی خەڵکی سڤیل، ژینگە، ژێرخانی مێژوویی و کلتووری لەهەموو ئۆپراسیۆنەکاندا گرنگە”.\nزۆر لەمێژە کە پەکەکە لەلایەن گرووپەکانی پارێزوانی مافی مرۆڤەوە وەک “لێبوردنی نێودەوڵەتی” تاوانبارە بە رفاندنی گەنجان بەمەبەستی پەروەردە کردنی شەڕ و هەروەها دەستگیری و کوشتنی خەڵکی سڤیلە – شتێک کە ئەم گرووپە رەتی دەکاتەوە. بە قسەی تورکیا، سەرەتای ئەمساڵ 12 بارمتە گیراوی تورک و بارمتەیەکی کوردی ئێراقی کوژراون، هەموو جگە یەکیان بە تەقەی گوڵە بۆ تەپڵی سەریان کوژراون لە ئەشکەوتێک لە گارە. پەکەکە دەڵێت ئەم کوشتنانە بە هۆی هێرشە ئاسمانییەکانی تورکیاوە بووە. بارانی عەبدجبیر شێخۆ، خاوەنی 50 سەر مەڕ کە لەمانگانی هاوین لەئامێدیەیە دەڵێت:” ئێمە هەست بە مەترسی دەکەین، من دەزانم کە دوو شوان لەلایەن پەکەکە و کەسێک لەڕێگای هێرشە ئاسمانییەکانی تورکیاوە کوژراون. بەدرێژایی شەو ناتوانم بجووڵێم”.\nلەهاوینی 2020، ئەنکەرە کە بە هێزی سەربازی لەهەڵکشانیدا ورەی بەدەست هێناوە، ئۆپراسیۆنی پەنجەی داڵی دەستپێکرد و بەدوای ئەوە ئۆپراسیۆنی پەنجەی پڵنگی ئەنجام دا کە توندترین کردەوەی سەربازی ئەمریکا لەئێراق لەشەش ساڵی رابردوودا بووە. وەزارەتی بەرگری دەڵێت زیاتر لە 150 پێگەی گۆمان لێکراوی پەکەکە لەلایەن جتەکان، کۆپترەکان، فڕۆکە بێ فڕۆکەوانەکان و تۆپخانەکان لەوانی هەندێک ئامانج لە سنووری ئامێدی، خاکی ئیزدیەکان واتە شنگال و شاخەکانی قەندیل کراوەتە ئامانج.\nبە قسەی دەزگای ” شەڕە ئاسمانییەکان”، ئەم ئۆپراسیۆنە بۆتە هۆی هەڵکشانی ئاستی زیان گەیاندن بە خەڵکی سڤیل. محەمەد ئەلجەمیلی، لێکۆڵێنەری ئەم رێکخراوە لە ئێراق دەڵێت: لەنێوان 27 بۆ 33 خەڵکی ئاسایی ئێراقی کوژراون و 23 کەسیش بریندار بوون کە زیاتر لەدوو هەندەی ژمارەی کوژراوانی سڤیلی ئێراقییە لە ساڵی 2019.\nلەگەڵ پیشان دانی دەرئەنجامی ئەم لێکۆڵینەوانەی ئەم دەزگایە، بەرپرسێکی باڵای سەرۆک کۆماری تورکیا ئەم دەیتانەی رەت کردەوە و وتی:” تورکیا پێشینەی باش و بێ وێنەی لە پێشگرتن لە کوژرانی خەڵکی سڤیل لەهەموو ئۆپراسیۆنە سەربازیەکاندا هەیە”. سەرچاوەیەکیش لەوەزارەتی پاراستنیش وتی کە ئەمە پشتڕاست ناکاتەوە. زەری، کچێکی سێ ساڵان، کاتێک گەورە بێت دەزانێت هەرگیز باوکی نەبینوە. موخلس ئادام، 28 ساڵان، پێش لەدایکبوونی ئەو کوژرا، لە خەم و پەژاروەدا، ماڵبات ئەو وێنانەی کە هی موخلس هەیانبوو سووتاندیان.\nئەوان دەڵێن کە وێنەی ئەو ئێستا لەزەریدا درێژەی هەیە: کچەکەی رێک وەک خۆیەتی. کاتێک کە ئادام لەمانگی ژوەنی ساڵی رابردوو لەکاتی رۆشتن بۆ سەیران کەوتە بەر پەلاماری ئاسمانی تورکیا. چاودێری مافی مرۆڤ لەگەڵ ئامادە بووان دیمانەی ئەنجام دا کە شیمانەی دەکرد ئەم کەسانە چەند ساتێک پێش ئەوەی بکرێت بە ئامانج لە خاڵی پشکنینی پەکەکەدا راگیرابێت.\nکریس وودوز، بەڕێوەبەری دەزگای شەڕە ئاسمانییەکاند دەڵێت:” تورکیا لەوانەیە وای دابنێت کە تەنانەت گەر ئاگاداری ئامادەبوونی خەڵکی سڤیل نەبێت، بایەخی هێرشە سەربازیەکانی بۆ کوشتنی شەرڤانانی پەکەکە بەو واتایەیە کە هەرجۆرە زیانی لاوەکی بە خەڵکی سڤیل لەهێرشەکاندا گونجاوە. بەڵام لەوانەی بۆخۆی بڵێت کە ئاگاداری ئامادەبوونی خەڵکی ئاسایی نەبووە، یا وەک خەڵکی سڤیل نەیبینیون. ئێمە زۆرتر لە ئیشەکانماندا رووبەڕووی وەها ناکۆکی لەنێوان ژمارەی کوژراوانی گشتی و کەسانی چەکدار دەبینەوە”. وەزارەتی بەرگری تورکیا وڵامی داواکاریە تایبەتەکان بەۆ زانیاری زۆرتر لەبارەی هێرشەکانی نەداوە.\nهیچ یەک لەو ماڵباتانەی کە رۆژنامەی گاردیەن لەدێرەلووک و شێلادزی دیداری لەگەڵ کردبوون لەلایەن دەسەلاتی هەرێم یا تورکیاوە بە هۆی زیانەکانیانەوە پاڵپشتیان نەکراوە و یا قەرەبوویان وەرنەگرتووە و ئەوانە لەهەرجۆرە لێکۆڵینەوە لەبارەی چۆنیەتی و هۆکاری مردنی ئازیزانیان ئاگادار نیین. ئەحمەد نورەدین مەحیەدین، کە برا و برازاکەی لەمانگی مەی ساڵی رابردوو لەکاتێک کە بۆ گەڕانی خۆراک لەباکووری چۆمی راشاوا بوون کوژران، وتی:” هیچ سیاسەتڤانێک تەنانەت بۆ قسە لەگەڵ ئێمە و سەرخۆشی کردن نەهاتوون”. وەزارەتی بەرگری تورکیا وڵامی داواکاریەکان بۆ لێدوان لەبارەی رووداوەکەوە نەداوە. ئەو وتی:” ئێمە زۆر ترساوین، بەڵام گەر ناچار بین بۆ ئەوەی زیندوو بین لەئێستادا دەگەڕێین بەدوای خۆراکدا لەناوچەکەدا. نە پەکەکە و نە تورکیا هیچ هۆکار و بیانوویەکیان بۆ بوون لێرە نییە. ئەوان بەس لێرەن تا ژیانی ئێمە لەناو ببەن”.\nتووڕە بوون لە دۆخی ئامێدی تەنانەت پێش هەنگاوەکانی تورکیا لەساڵی 2020 ئاشکرا بوو. ساڵی پێش، سەدان کەس لە ناڕازیان لەشلادزێ هێرشیان کردە سەر بنکەی سەربازی تورکیا لەپەراوێزی شار و پێکدادان رووی دا کە تێدا لانی کەم 10 کەس بریندار بوون و مێرمنداڵێکی 13 ساڵان گولە بەر سەری کەوت و کوژرا.\nیەکێک لە ناڕازیان کە لەترسی سزادان لەلایەن بەرپرسانی خۆجێیەوە نەیویست ناوی ئاشکر ببێت وتی: ” ئێمە هەست دەکەین ئابڵۆقە دراوین. ئێمە هیچ ئازادیەکمان نییە. ئێمە ئەم گرتووخانەیە وەک گرتوخانەیەک ئابڵۆقەدراو لەلایەن کێوەکانەوە دەزانین”.\nبەقسەی دۆکتۆر دیندار زێباری، بەرپرسی بواری مافی نێودەوڵەتی هەرێمی کوردستانی، پەرلمان لەقۆناخی لێکدانەوەی زیانەکانە. ئەو وتی، کاریگەری ئۆپراسیۆنی سوپای تورکیا لەسەر خەڵکی سڤیل ” بێگۆمان ژیانییە و نەدەوڵەتی ئێراق و نە بەرپرسانی تورکیا لەگەیشتن بە دەرئەنجامێکی دادوەرانە بۆ خەڵکی سڤیلی زیان بەرکەوتوو هەنگاویان نەناوە”.\nوای پێدەچێت ئەنکەرە سەرەڕای هەموو رەنجە نوێیەکانی خەڵکی سڤیل بە هۆی پێکدادان لەئێراق، ستراتژی درێژەدان بە هێرشەکانی گرتۆتە پێش. بە قسەی چاودێران، پێکدادانی چەکداران 60 لەسەد کەمی کردووە کە تێدا پەکەکە لەساڵی 2020 لەچاو ساڵی 2019 بەمەبەستی ئۆپراسیۆن دەچووە نێو خاکی تورکیا.\nبەڵام بۆ خەڵکی ئامێدی سووڕانەوەیەک لەتوندوتیژی و لەپێش گرتنی شێوازە نوێیەکان و ترسناکەکان خەریکە دووبارە دەبێتەوە.\nتامار ئەمین تامار، 66 ساڵان، کچ و دایکی لەئەنجامی پێکدادانەکانی ساڵی 1997 لەدەست دا. کۆڕەکەی لە هێرشی تورکیا لەساڵی 2017 کوژرا و شەش نەوەشی بێ باوک بوون. تامار خۆی لەکاتێکدا کە بزنەکانی لەساڵی 2018 بۆ لەوەڕ دەبرد، پێی راستی خۆی لەسەرەوەی ئەژنۆوە بە هۆی تەقینەوەی مین چینراوی پەکەکە لەدەست دا.\nئەو دەڵێت:” ساڵ بۆ ساڵ جووڵەمان سنووردارتر دەبێت…. ئێمە ئازادیمان بۆ نەماوە، بەڵام من دەترسم کە رێگا بدەم منداڵەکانم بڕۆنە دەرەوە و یاری بکەن. چۆنکە لەوانەی هەر کات و سات بکرێنیە ئامانج”.\nلە هۆڵێکی کۆمەڵایەتی لەشێلادزێ، پێشمەرگە پێشووەکان هەواڵەکان بەزۆرترین ئاستی دەنگ لە تەلەڤیزیۆنێکی کۆنەوە چاو لێدەکەن. قامکە چرچۆڵەکان لە سەر مورکی نوێژ بە بەردەوامی دەجووڵێن و لەپشتی سەری یەکتر جگەر پێدەکات لەکاتێکدا کە بیر لەبارەی چۆنیەتی گۆڕانی شەڕ لەسەردەمی گەنجی دەکەنەوە.\nتەیار ئەحمەد دەڵیت:” شەڕی ئێمە شەڕی تفەنگ و تۆپخانە بوو. ئەم جیاوازە. تەکنۆلۆژیا وەک ئێستا نەبوو”. دوای کۆتایی هاتنی قسەکانی ئەحمەد بێدەنگییەکی زۆر باڵ بەسەر شوێنەکەدا دەکێشێت. دواتر هەر ئەو ڕۆژە، لەرێگای تەلەڤیزیۆنەوە زانیان کە چەندین هێرشی نوێی تورکیا بۆتە هۆی برینداربوونی دوو منداڵ و کوژرانی سەدان سەر مەڕ. ئەو لەدرێژەدا وتی:” ئێمە کاتێک کە وەک پێشمەرگە لەگەڵ سەدام شەڕمان دەکرد کێوەکان لەژێر دەسەڵاتماندا بوون. بەڵام ناچار بووین ژنەکان بنێرین بۆ شارەکانی وەک شێلادزێ تا رۆن و خۆراک بکڕن. ئێستا، ئێمە ناتوانین ناوچەکەمان بە جێ بێڵین”. \nحملات ترکیه: محبوس شدن مردم اقلیم در «زندان کوهستان»\nمصیب گلشن‌زاده مظلومانه از دنیا رفت\nکردها پیاده‌سرباز شطرنج سیاسی سوریه\nدایکێک کە لە سەرۆکی پەژاک پاڕایەوە تا بتوانێت منداڵەکەی ببینێت\nبرای فەرشاد ئەمینی: بەڵێنی درۆیان بۆ خوێندن لەدەرەوە دا بە براکەم تەڤلی پەژاکیان کرد\nبرای شارام سەلمانی: پەژکا کەڵکی خراپ لە کێشەی ژیانی براکەمی کرد\nکێشەی ژیان و نەبوونی تێگەیشتن هۆکاری فریو و ئەندامێتی تاکەکانە لە نێو پەکەکە دا/ لەیلا عەفرین کێیە؟\nتجربه شمال شرق سوریه؛ بیانگر وجود چالش‌های جدی در پایان بحران «کودک‌سربازان»\nزمستان برای «کولبران» به تلخی میگذرد\nکودک سربازان «پ ک ک» متحمل آسیب روانی میشوند/«حسین چینگه» که بود؟\nنووسەری کورد: کردارەکانی پەکەکە پێچەوانەی کنوانسیۆنی نێودەوڵەتی مافی منداڵانە\nچاوخشکاندنێک بە سەر ئازادی بەیان و ئیشی میدیایی لە هەرێمی کوردستان\nبرای میلاد یۆسفی: هیچ زانیاریەکەم لە چارەنووسی میلاد لە پەژاکدا نییە\nپێویستی چالاکی یۆنیسێف بۆ رزگارکردنی منداڵانی سەربازی ئەندامی پەژاک\nفشار به اقلیم کردستان عراق، تنها راه ایجاد امنیت در کردستانات ایران است\nآیا پژاک گروهی مستقل است؟/«دلخواز» که بود؟\nبرادر فرشاد امینی: وعده دروغ تحصیل در خارج برادرم را به پژاک کشاند


كۆریای باشور، نزیكەی یەك ملیار دۆلار دەدات بە ئەمریكا\nئەمریكا و كۆریای باشور بۆ زیادكردنی ئەو پاریەیە دەدرێتە ئەمریكا گەیشتونەتە رێكەوتن و كۆریای باشور نزیكەی یەك ملیار دۆلار دەداتە ئەمریكا.\nدۆناڵد ترەمپ، سەرۆكی ویلایەتە یەكگرتووەكانی ئەمریكا، رایگەیاند، ئەمریكا تێچووی زیاتری دەوێت بۆ پارێزگاریكردنی هاوپەیمانی زەریای ئارام، بۆ ئەوەش سیئۆل بڕی 990 ملیۆن دۆلاری ئەمریكی دەدات.\nلەدوای تاقیكردنەوە موشەكییەكانی كۆریای باكور لە چەند رۆژی رابردوودا، سەرۆكی ئەمریكا باسی لەوەكردووە وتووێژەكانیان چوونەتە بواری جێبەجێكردنەوە لەگەڵ كۆریای باشور سەبارەت بەزیادكردنی بڕی ئەو پارەیەی دەدرێت بە ئەمریكا لەبەرامبەر بەرگریكردن لە كۆریای باشور.\nترەمپ ئەوەشی وتووە كۆریای باشور وڵاتێكی دوڵەمەندە و لەهەمانكاندا تەواو پابەندە بەهاوكارییە سەربازیی و رێكەوتنەكانەوە، وتیشی "لەئێستادا باشترین یەپوەندیمان لەگەڵ كۆریای باشور هەیە".\nهاوكات وەزارەتی دەرەوەی كۆریای باشور-یش ئەوەی ئاشكرا كردووە هەرچەندە تێچووی بەرگری زەریای ئارام نەكەوتۆتە بواری فەرمییەوە بەڵام پاش كۆبوونەوەی بەرپرسانی كۆریای باشور و ئەمریكا لە دوای سەردانەكەی جۆن بۆلتن-ی راوێژكاری ئاسایشی نەتەوەیی سەرۆك ترەمپ لەمانگی رابردوو بۆ كۆریای باشور، گەیشتوونەتە رێكەوتن.\nزیادكردنی ئەو بڕە پارەیە لەلایەن ترەمپ-ەوە لەكاتێكدایە ئەمریكا و كۆریای باشور ساڵی 2018 رێكەوتوون لەسەرئەوەی كە كۆریای باشور بڕی 850 ملیۆن دۆلار بداتە ئەمریكا و بۆ ساڵی 2019 ئەم بڕە بەرزكرێتەوە بۆ 924 ملیۆن، بەڵام ئەمریكا ئەم بڕەی بەرزكردۆتەوە بۆ 990 ملیۆن دۆلار. لەهەمانكاتدا كۆریای باشور ترسی لەوە هەیە كە ئەگەر ئەو بڕە نەدرێت، ئەوا ژمارەیەك لەو سەربازانە بكێشێتەوە كە ژمارەیان 28 هەزار و 500 سەربازە.\nئەمریكا لیستێكی سزای بەهۆی داعشەوە راگەیاند كە زۆرینەیان توركین


کۆڕۆنا لە بەلووچستان؛ ڕەوشی هەرێمەکە سنووری کارەساتی تێپەڕاندووە - Aryen News\nکۆڕۆنا لە بەلووچستان؛ ڕەوشی هەرێمەکە سنووری کارەساتی تێپەڕاندووە\nته‌مموز 5, 2021 ته‌مموز 5, 2021\nماوەیەکە شەپۆلێکی نوێی پەتای کۆڕۆنا هەرێمی بەلووچستانی گرتووەتەوە. لە حاڵێکدا کە ڕۆژانە زیاتر لە هەزار کەس تووشی جۆری دێڵتای ڤایرۆسی کۆڕۆنا دەبن و بە دەیان کەس گیانیان لەدەست دەدەن، کاربەدەستانی تەندرووستیی هەرێمەکە لەباتی ئەوەی وڵامدەر بن، بوونەتە موددەعی.\nبەپێی دوایین ئامارەکان، لە شەو و ڕۆژی ڕابردوودا زیاتر لە هەزار کەسی دیکە تووشی کۆڕۆنا بوون و لانیکەم ٢٦ کەس گیانیان لەدەست داوە. هەندێ زانیارییەکان باس لەوە دەکەن کە ڕێژەی تووشبوون و گیانلەدەستدان لە هەرێمی بەلووچستان بە چوار ملیۆن حەشیمەتەوە لەگەڵ ڕێژەی پاکستانی ٢٢٠ ملیۆن حەشیمەتی یەکسانە.\nکارەساتەکە گەیشتووەتە ئاستێک کە تەنانەت دەنگی نوێنەرانی هەرێمیی ڕژیم لە مەجلیسی شۆڕای ئیسلامیشی دەرهێناوە. ئیسماعیل حوسێن زەهی، نوێنەری دەستنیشانکراوی ڕژیم بۆ شاری خاش ڕەخنەی توندی لە کاربەدەستانی تەندرووستیی هەرێمەکە گرتووە. بەگوتەی حوسێن زەهی، ڕەوشی بەلووچستان سنووری کارەساتی تێپەڕاندووە.\nپێشتریش نوێنەرانی هەرێمی بەلووچستان، دوای بڵاوبوونەوەی جۆری دێڵتای ڤایرۆسی کۆڕۆنا، سەبارەت بە ڕوودانی کارەساتێکی مرۆیی لەو هەرێمە هۆشدارییان دابوو.\nزیاترین ڕەخنەکان لەوەیە کە ڤاکیسینەکردنی خەڵکی هەرێمەکە هیچ هاوسەنگییەکی لەگەڵ ڕێژەی تووشبووانی کۆڕۆنا نییە.\nڕۆمانی کچانی دووکەڵ و ئاگر لە زمانی ئینگلیزییەوە وەرگێڕدرایە سەر زمانی کوردی\nمانگرتن گیراوانی سیاسی و چالاکوانانی کورد بۆ ئازادی رێبەر ئۆجالان بەردەوامە


لەیادی پێنج ساڵەی تیرۆر کردنی ئازادیدا! | Denegkan\nHome گشتی سەردەشت عوسمان لەیادی پێنج ساڵەی تیرۆر کردنی ئازادیدا!\nلەیادی پێنج ساڵەی تیرۆر کردنی ئازادیدا!\nPosted By: تاهیرon: May 04, 2015 In: سەردەشت عوسمانNo Comments\nپێش پێنج ساڵ دەستی تیرۆری ترسنۆک لەهەرێمی باشوردا، نەیتوانی بەرانبەر بەهەیبەتی پڕ لەتوانای سەردەشت عوسماندا خۆی بەپێوە ڕابگرێت،بۆیە هاتن و لەڕۆژێکی وەک ئەمڕۆدا باندی چەتە ڕفاندیان و زۆر نامرۆییانە دەستیان چوە جەستەی پڕ لەهیوای ئەو گەنجەو لەنێویان برد.\nئاخۆ گەر سەردەشت پەیام و بەرگریکارێکی مەزن نەبوایە بۆ ماناکانی ئازادی بۆ گشت لایەک؛تیرۆر دەکرا؟ئاخۆ سەردەشتی لاوی پڕ لەتوانا مەترسی بوو بۆسەر ئەمنیەتی قەومی؟ ئاخۆ گێل ترین بنیادەم بڕوا بەوە دەکات کە سەردەشت لەنێو گروپی تیرۆریستی ئیسلامی سیاسدا بوو بێت؟ئاخۆ گەر ئەندام حیزبیەکان ڕۆبۆت نەبن و کەمترین بەهای مرۆڤ بونیان تێدا بمایە دەچونە ژێر باری ڕاپۆرتی ئەو لێژنە کارتۆنیەی ووتی سەردەشت تیرۆریست بوە؟\nئاخۆ گەر بزوتنەوەی گۆڕان لەهەمان ئاستی ئەو پێگە ناڕەوایەی دەسەڵاتدا نەبوایە،دەبوو تا ئێستا بێدەنگی هەڵبژاردایە بەرانبەر چارەنوسی نادیاری بکەرانی ئەو تاوانە چەپەڵە؟ یان دەبوو بۆ هەرساتەی لە کاری جیدیدا بوایە بۆ دۆزینەوەی ئەو گروپەو ئەو پارتەشی کە لەپشتی پلان داڕێژیەکەیدا بوە؟ ئاخۆ بزوتنەوەی گۆڕان هێندە توانای بۆڵە بۆڵی هەبو تا لەڕێی ناڕەزایەتەکانی خەڵکی زەحمەتکێش و ناڕازیەوە خۆی بگەیەنێتە نێو دەسەڵات و ئیتر دوای ئەوە کارێکی نەما بەو هێزە ناڕێکخراوە خۆ نەناسەوە؟\nئاخۆ ناهەقمانە لەم یادی پێنج ساڵەی تیرۆر کردنی ئازادیدا ڕوی دەمان بکەینه بزوتنەوەی گۆڕان و پێیان بڵێین؛ بەڕێزان ئێوەش هێندەی دەسەڵات بەشدارن لەو تیرۆر کردنەدا؟ کوا کردارتان؟ چیتان کرد کە ڕەفتارتان جیاوازتر بێت لە ڕەفتاری دەسەڵاتی دەرەبەگ ،بۆرژواکانی حاکمانی هەرێم؟ کوا لەسایەی چونە نێو دەسەڵاتی ئێوەدا،ڕێژەی ژن کوشتن کەمی کردبێت؟کوا لەسایەی چونە نێو دەسەڵاتی ئێوەدا کەمترین گۆڕان دروست بوبێت لەنێو هەیکەلەی ئەو دەسەڵاتە چەوسێنەرە ،ئازادی تیرۆر کارەدا؟ ئاخۆ بڕێک بە خۆتاندا دەچنەوە،لەوەی هەڵخەڵەتاندن چ مانایەکی ناچیزی هەیە؟ئاخۆ ئەو بەڵێنانەی بەکرێکارانتان دەداو دەعوەتان دەکردن بۆنێو شاشەی تیڤیەکانتان و لەوێوە ناڕەزایەتیەکانی خۆیان دەردەبڕی دەرئەنجامی ئەو بێژیانیەی هەیانە کە دەسەڵاتدارانی هەرێم هۆکارەکەی بوو،ئێوە دوای ئەوەی گەشتنە نێو کورسی دەسەڵات لەگەڵ ئەو دەسەڵاتە ناڕەوایەدا،توانیتان چی بکەن بۆ کرێکاران و خەڵکی زەحمەتکێش؟ ئاخۆ داهێنانی ئێوە چی بوو بۆ بەرگری لە ئازادی و سەربەخۆ بوونی دادگاکان لەدەستی حیزبی قائید؟ ئاخۆ ئەو ڕزگاربوانەی نێو دەستی ڕەشی ئەنفال کە لەم چەند ڕۆژەی ڕابردودا گردبونەوەیان ڕێکخست و داوای بەدادگایی کردنی موستەشار و تاوانبارانی نێو ئەو تاوانەیان دەکرد، و دواتر کۆی خاوەنانی دادگا مانیان گرت، بەهۆکاری ئەوەی ئەو خەڵکە ڕەشۆکیە هەیبەتی دادگایان شکاندوە،ئێوە توانیتان چی بڵێن بەو خاوەنکارانەی دادگاکانیان لەژێر چنگدایە؟ئاخۆ هاتن و بڵێن،هۆ دادگای ناڕەوا تۆ هیچ هەقێکت نیە لەوەی بەرانبەر ئەو مرۆڤە خێر لەخۆ نەدیوانە ناڕازی بوون دەڕ بڕن و دژیان بوەستنەوە؟ کوا چیتان کرد بۆ بەدادگایی کردنی ئەو تاوانبارانەی کە دەستیان هەبوو لەتیرۆر کردنی ناڕازیانی هەڤدەی شوباتدا؟ کەوایە ئێوە چیتان گۆڕی؟ دەستان لەکام گۆڕانکاری کۆمەڵایەتیدا هەبوو؟ ئاخۆ گەر لەسایەی ئێوەو دەسەڵاتی هەرێمدا نەبوایە،گەلە تاریکستانی بەرەی سەلەفی برەوی دەسەند لە کوردستاندا؟ ئاخۆ ئەوە ئازادیە کە مەلای سەلەفی دێت و فەتوا دەردەکات بۆ حەرام کردنی خەیار و مۆز و گێزەر؟ کوا دەوروکارتان بۆ سەروژێر کردنی ئەو چەمکە شەرم هێنەرانە!\nبۆیە ڕوی ڕەخنەم دەکەمە بزوتنەوەی گۆڕان،چونکە ئەو بزوتنەوەیە خۆی وانیشان دەدا،کەلەخزمەتی چونە پێشەوەی ماناکانی ئازادی و خەڵکی ئازادیخوازاندایە. بەڵام ئەوەی لە بنەڕەتەوە کاری بۆنەکرا لەلایەن سەرانی ئەو بزوتنەوەیەوە، نە چەسپاندنی بنەماکانی ئازادی بوو؟ ڕەنگە ئێستا سەردەشتیش زیندوبایە،هەمان قسەی منی بکردایە، چونکە، ڕاستبێژی لە کردارەوەیە،ئێوەش بزوتنەوەیەکی سیاسین. چۆن سیاسیەک، هەر وەک ئەو بزوتنەوانەی تا ئەو کاتە ئیشیان بەخەڵکی زەحمەتکێش هەیە کە دەستیان بگات بە دەسکێکی کورسی دەسەڵات،ئیتر، کاریان تەواو دەبێت بۆ ئەو بەڵێنانەی داویانە.\nئێوە چۆن گۆڕانێکتان دروست کرد و چۆن داهێنانێکتان هێنایە نێو مەیدانی کاری سیاسیەوە. کابانی ماڵتان داهێنا،کە چەمکێکی ئێجگار کۆنەپەرستانەیەو هەرچی بەهای مرۆڤ بونیە لەو مرۆڤە مێینەتان سەندەوە و هێندەی تر خزانتانە نێو چوارچێوەی ئاشپەزخانەی ماڵەوە. کام داهێنانی ترتان کرد،بەرگریکردن لە سەوابتەکانی ئیسلام لەنێو یاساو دەستوردا!!؟ ئاخۆ نەتان پرسی لەخۆتان کە ئێوە لە دەسەڵاتداران کۆنەپەرستر و دژە ئازادیترن؟ ئەوە ئەرکی سەرۆکی پەرلەمان بوو کە لە بزوتنەوەی گۆڕانە، بێ دەنگی نەکردایە لە وون کردنی کەیسی تیرۆر کردنی سۆران و سەردەشت و کاوە، چونکە ئەو کەسانە،هەڵگری کۆ چەمکێکی مەزن بوون و دورونزیک پەیوەست بوون بەهەیبەتی بزوتنەوەی گۆڕانەوە. کوا بەرگریتان لە ئازادی دەربڕین و پشتگیری لە بەرەی ئازادیخوازی نێو کومەڵگا؟\nواتێنەگەن کە ئێوە نەبونایە ئەوا ئیسلامی سیاسی هەلەکەی دەقۆستەوە و ئەو دەنگە ناڕازیانە دەچونە نێو ئەو بزوتنەوە تیرۆریستیەوە،بەپێچەوانەوە،ئەوە بزوتنەوەی گۆڕان بوو،کە زۆر فێڵبازانە، کۆی دەنگە ناڕازیەکانی کپ کردەوە و بەدرۆی پف دراو ناڕەزایەتیەکانتان ئاوەژوو کردەوەو پێش کەشتان بە دەسەڵاتدارانی خێڵ کرد. ئێوە خاوەن مێژویەکی پرشنگدار نین،هێندەی کارکردن، بۆ هێشتنەوەی هەمان فەرهەنگی دواکەوتوانە بەسەر پەروەردەی کۆمەڵگادا؟ کوا چیتان کرد؟\nلە یادی تیرۆر کردنی ئازادیدا،کە سەردەشت عوسمان،هێمایەکە بۆ ئەو دەستەواژەیە،دەبێت کۆمەڵگا تێبگات، کە هیچکات بەرەی بۆرژوازی بەدیهێنەری خواستە ئازادیخوازیەکان نیە،هێندە بکوژی بنەڕەتی ئەو خواستانەیە. سەردەشتی ئازادیخواز بۆهەمیشە بڵندە و پەیامەکانی بۆ هەمیشە لە میوانی کۆی ئەو مرۆڤە ئازادیخوازانەیە کە لەڕێی خەباتیانەوە کار لەسەر ڕیشەکێش کردنی کۆی چەمکە باوە دواکەوتوەکان دەکەن. پەیام و نووسینەکانی سەردەشت لە دوای تیرۆر کردنیەوە هەزاران جار سەردەشتی زیاتر ناساند بە نەوەی نوێ. سەردەشت، پەیامهێنەری ئازادی ڕاستەقینە بوو،بۆیە بۆ هەمیشە بە نەمری دەمێنێتەوە و، مێژوو دەتوانێت گەواهیدەری ئەو ڕاستیە بێت. کەواتە، ئێوەی بزوتنەوەی گۆڕان دەتوانن چی بڵێن لەم یادەی پێنج ساڵەی تیرۆر کردنی ئازادیدا؟!\nمیوانداری… ئه‌مین محه‌مه‌د\nکەس نەبوو کاوە و سەردەشت و سۆران بێت\nراگەیاندنی کۆری یادەوەری سەردەشت عوسمان\nسەردەشت عوسمان…. بەرگی یەکەم


سیناتۆر مەککەین: گرنگە عەبادی سەرەک وەزیر و حکومەتی هەرێمی کوردستان دەستبکەن بە دیالۆگ\nجۆن مەککەین، سیناتۆری ناوداری وڵاتە یەکگرتووەکانی ئەمریکا کە سەرۆکی کۆمیتەی کاروباری لەشکرییە لە سیناتدا ڕاگەیاندنێکی سەبارەت بە ڕووداوەکانی کەرکوک بڵاو کردەوە.\nجۆن مەککەین دەڵێت بە قووڵی نیگەرانە لەو پێشڕەویانەی هێزە سەربازییەکانی حکومەتی عێراق کردوویانە دژی شوێن و پێگەکانی کورد لە کەرکوک.\nسیناتۆر مەککەین دەڵێت بە تایبەتیش نیگەرانیی هەیە لەسەر ئەو هەواڵانەی باس لە بوونی ئێرانییەکان و ئەو هێزانەش دەکەن کە ئێران پشتیوانییان دەکات بە بەشێک لەو شەڕانە. و دەشڵێت دەبێت لەشکری عێراق دەستبەجێ ئەو هەنگاوانە بگرێتە بەر کە دەبنە مایەی دامرکاندنەوەی ڕەوشی توندوتیژی لە ناوچەکەدا لە ڕێی ڕاگرتنی پێشڕەویەکانیانەوە.\nسیناتۆر جۆن مەککەین لە ڕاگەیاندنەکەیدا نوسیویە "وڵاتە یەکگرتووەکانی ئەمریکا کۆمەکی لەشکرییانەی حکومەتی عێراقی کردووە و هەروەها مەشق و ڕاهێنانیشی بە سەربازە عێراقییەکان کردووە تا خۆی لە هێرشە دەرەکییەکان بپارێزێت، نەک هێرشی پێبکاتە سەر پێکهاتەیەکی حکومەت کە هاوبەشێکی پشتیوان و گرنگی وڵاتە یەکگرتووەکانی ئەمریکایە. هەڵە مەکەن و بەرەنجامی خراپی دەبێت ئەگەر ببینین کەرەستە و کەلوپەلی ئەمریکا بە خراپ بەکاربهێنرێن."\nسیناتۆر مەککەین دەڵێت گرنگە عەبادی سەرەک وەزیر و حکومەتی هەرێمی کوردستان دەستبکەن بە دیالۆگ لەبارەی خواستی خەڵکی کوردەوە بۆ خودموختارییەکی گەورەتر لە بەغدا لە کاتێکیگونجاودا و پێویستیشە دەستبەجێ شەڕانگێزی ڕابگیرێت.


لێپرسراوی پەیوەندیەكانی پارتی دیموكراتی كوردستان ڕایدەگەیەنێت، سەردانی شاندی پارتی و یەكێتی بۆ بەغدا بۆ تێگەیشتن و بەرچاو ڕوونی بووە تاوەكو زەمینە سازی بكەن بۆ دانیشتەكانی داهاتوو.\nعلی حسێن، لێپرسراوی پەیوەندیەكانی پارتی دیموكراتی كوردستان بە(خەڵك)ی ڕاگەیاند، ئەو سەردانەی وەفدەكانی ئێمە و یەكێتی-ش بۆ بەغدا زیاتر بۆ ئەوەبوو، كە ئێمە بەرچاومان ڕوونبێت تاوەكو زەمینەسازی بكەین بۆ دانیشتەكانی داهاتوو لەنێوان هەموو لایەنەكان.\nسەبارەت بەدروست كردنی هاوپەیمانی كوردستانیش لەنێوان فراكسیۆنەكان بەتایبەت یەكێتی و پارتی وتی، "ئێمە هەوڵ دەدەین سەرجەم فراكسیۆنە كوردیەكان وەكو یەك تیم كاربكەین، پارتی و یەكێتی ڕۆڵی سەرەكیان دەبێت و هەوڵیش دەدەین لایەنەكانیش تریش ڕۆڵیان هەبێت".\nسەبارەت بەپۆستی سەرۆك كۆماریش، كە كێشە لەنێوان یەكێتی و پارتی دروست ناكات؟ ئەو بەرپرسەی پارتی ئەوەی خستەڕوو، "بنەمای حوكمڕانی بۆ ئێمە گرینگە لەڕاگرتنی هاوسەنگی و شەراكەوت و تەوافوقی سیاسی، ئەگەر ئەمانە هەبێت، بەدڵنیایی بەركەوتەی هەڵبژاردن چیە بۆ هەر لایەنێك ئەوە دەبێت، چونكە ناكرێ هەر لایەنێك بۆخۆمان ڕایبكێشین".\nپارتی هەرێمی كوردستان\n2182 جار بینراوە


رێگاچارە بۆ چارەسەركردنی درزی كەمەربەندی سۆران دەخرێتەڕوو\nبەڕێوەبەری بەنداوی دەربەندیخان چەند رێگاچارەیەك بۆ چارەسەركردنی درزی كەمەربەندی سۆران دەخاتەڕوو و دەڵێت، ئەم رێگاچارانە لە زۆر شوێنی دنیا تاقی كراونەتەوە و سەركەوتنیان بەدەست هێناوە و دەبێت بەپەلە و پێش بارانبارین درزەكە بە گڵی تایبەت پڕبكرێتەوە.\nرەحمان خانی بەڕێوەبەری بەنداوی دەربەندیخان بە PUKmedia ی راگەیاند: بۆ چارەسەركردنی درزی كەمەربەندەكەی سۆران دەبێت سەرەتا لێكۆڵینەوەیكی ورد و بەپەلە لە رووی جیۆلۆجی و ئەندازەوە بكرێت.\nوتیشی: بۆ چارەسەركردنی درزەكە مەرج نییە هەموو گردەكە لاببرێت بەڵكو دەكرێت بە سوككردن و لێبڕینی گردەكە لە سەرەوە و رێكخستنەوەی سلۆپەكەی دەتوانرێت مەترسی داخلیسكان و داڕوخانی بارستەی گردەكە كەم بكرێتەوە.\nئاماژەی بەوەشدا كە پێویستە بەپەلە و پێش بارانبارین درزەكە بە گڵی تایبەت پڕبكرێتەوە، بۆ ئەوەی ئاوی تێنەچێت، تۆڕێكی جیۆدیسی روپێوی ورد دروستبكرێت لە ناو بارستە جوڵاوەكە و دەوروبەری كە تاڕادەیەك جێگیرە و بەردەوام چاودێری جوڵەی زەویە داخزاوەكە و درزەكە بكرێت.\nوتیشی: هاوكات پێویستە ئاوی سەرزەوی و ژێرزەوی و باران لە ناوچەكە دور بخرێتەوە بە دروستكردنی تۆرێكی جۆگاو لێدانی بۆری كون كونی ئاسۆیی بۆ دابەزاندنی ئاستی ئاوی ژێر زەوی و گواستنەوەی بە ئاراستەی پێچەوانەی ڕێگاكە واتا بۆ دۆڵەكەی پشتەوەی.\nرەحمان خانی وتیشی: دەكرێت گردەكەو دەوروبەری بچێنرێت بە دارو درەختی تایبەت كە روی سەرەوەی گڵەكە بپۆشێ و جێگیری بكات، تا رێگری لە داچوون و مژینی ئاوی سەرزەوی بكات،هاوكات گردەكەی بەرامبەریشی پێویستە سلۆپەكەی جێگیرتر بكرێت.\nئەوەشی وت: ئەم رێگاچارانە لە زۆر شوێنی دنیا تاقی كراونەتەوە و سەركەوتنیان بەدەست هێناوە.\nئەمەش لە كاتێكدایە پێشتر قائیمقامییەتی سۆران رایگەیاندبوو كە ئەمڕۆ 22-7-2021، رێگەی كەمەربەندی سۆران باپشتیان دادەخرێت بەهۆی دەستپێكردنی كاركردن بە مەبەستی هەڵگرتنی ناوچەی درزبردووی رێگاكە.


ناشتنی ته‌رمی نه‌ناسراو له عێراق داواكان بۆ لێكۆڵینه‌وه نوێده‌كاته‌وه\nرێكخراوه‌كانی مافی مرۆڤ ده‌ڵێن ده‌بێت هه‌وڵه‌كانی حكومه‌ت به‌رده‌وامبن بۆ ناسینه‌وه‌ی ئه‌وانه‌ی كوژراون و دۆزینه‌وه‌ی به‌رپرسان له كوشتنیان.\nشه‌ڕكه‌رانی میلیشیای حه‌ره‌كه‌ت نوجه‌بای سه‌ر به ئێران له ده‌وروبه‌ری به‌غدا له 24 ته‌مموزدا له‌م وێنه‌یه‌دا ده‌بینرێن كه له‌لایه‌ن میلیشیاكه‌وه له‌سه‌ر ئینته‌رنێت بڵاوكراوه‌ته‌وه.\nرێكخراوه‌كانی مافی مرۆڤ ده‌ڵێن هیوادارن هه‌وڵه‌كان به‌رده‌وام بن بۆ ناسینه‌وه‌ی ئه‌و ته‌رمانه‌ی له ناوچه جیاوازه‌كانی پارێزگای بابل دۆزرانه‌وه، دوای ئه‌وه‌ی ده‌یانیان لێ نێژرا ئه‌م هه‌فته‌یه، له‌نێویاندا ته‌رمی ژن و منداڵ.\nرێكخراوه‌كان ده‌ڵێن نابێت مه‌سه‌له‌ی چاره‌نوسیان له‌گه‌ڵ ته‌رمه‌كاندا بخرێته ژێر خاكه‌وه و داوا له حكومه‌ت ده‌كه‌ن به‌رده‌وامبێت له‌سه‌ر هه‌وڵدان بۆ ناسینه‌وه‌ی قوربانیه‌كان و تاوانباران و داوا له كه‌سوكاری ونبووه‌كانیش ده‌كه‌ن بێن به‌ده‌نگ ته‌رمه‌كانه‌وه.\nبه‌گوێره وته‌بێژی كۆمسیۆنی باڵای سه‌ربه‌خۆی مافه‌كانی مرۆڤ له عێراق، عه‌لی به‌یاتی، ئه‌و ته‌رمه نه‌ناسراوانه‌ی له كۆتایی ئه‌م هه‌فته‌یه‌دا نێژران "له‌ماوه‌ی سێ ساڵی رابردوودا له به‌شه جیاوازه‌كانی پارێزگای بابل دۆزراونه‌ته‌وه".\nوته‌بێژه‌كه له راگه‌یه‌ندراوێكدا وتی ته‌رمه‌كان سه‌ره‌تا له فه‌رمانگه‌ی پزیشكی دادوه‌ریی بابل دانرابوون پێشئه‌وه‌ی رێكخراوێكی خێرخوازی شه‌ممه (10 ئاب) وه‌ریانبگرێت و له گۆڕستانێك له كه‌ربه‌لا بیاننێژێت.\nبه‌یاتی وتی: "پشكنینی دی ئێن ئه‌ی بۆ ته‌رمه‌كان ئه‌نجامدراوه و به‌گوێره‌ی یاسا نێژراون."\nوتیشی: "لیژنه‌یه‌ك له لایه‌نه په‌یوه‌ندیداره‌كانی پارێزگای بابل پێهكێنراوه بۆ به‌دواداچوون له گۆڕانكارییه‌كان له‌مباره‌یه‌وه" و كۆمسیۆنی باڵای سه‌ربه‌خۆی مافه‌كانی مرۆڤیش "به‌دواداچوون بۆ لیژنه‌كه ده‌كات".\nوته‌بێژی خێڵه‌كانی نه‌ینه‌وا، شێخ موزا‌حیم حوه‌ییت، سێشه‌ممه به دیارونای وت به‌گوێره‌ی تۆماری گشتی 31 ته‌رم نێژراون.\nوتیشی ناسنامه‌ی هیچ یه‌ك له ته‌رمه‌كان دیارینه‌كراون جگه له یه‌كێكیان -- پیاوێكی عێراقی به‌ناوی محه‌مه‌د حا‌مد غه‌یس.\nهه‌روه‌ها وتی: "له‌نێو ته‌رمه‌كاندا ژن و منداڵ هه‌بوون و ئه‌گه‌رێكی زۆریش هه‌یه خه‌ڵكی ناوچه‌كانی باكوری بابل بن، به‌تایبه‌تی جه‌رف سه‌خر و هه‌روه‌ها پارێزگاكانی دیكه‌ی وه‌ك نه‌ینه‌وا و ئه‌نبار."\nوتی ئه‌گه‌ری ئه‌وه هه‌یه قوربانییه‌كان له‌لایه‌ن میلیشیاكانی سه‌ر به ئێرانه‌وه له عێراق كرابنه ئامانج.\nگومانی كوشتاره‌كان له میلیشیاكان ده‌كرێت\nحوه‌ییت وتی: "له‌كاتی شه‌ڕدا دژی رێكخراوی "ده‌وڵه‌تی ئیسلامی" (داعش) و دواتریش، میلیشیاكان ژماره‌یه‌كی زۆر هاوڵاتیانی ناوچه‌ی جه‌رف سه‌خر و ره‌زازه (ئه‌نبار) و ده‌شتی نه‌ینه‌وایان بێسه‌روشوێن كرد."\nوتیشی ئه‌و خه‌ڵكه راگوێزران بۆ زیندانی نهێنی كه له‌لایه‌ن ئه‌و میلیشیانه‌وه به‌ڕێوه‌ده‌بران، له‌نێویاندا زیندانێك كه له‌لایه‌ن میلیشیایه‌كی سه‌ر به ئێرانه‌وه كه‌تائیب حیزبوڵا له‌ناوچه‌ی جه‌رف سه‌خر به‌ڕێوه‌ده‌برا.\nوتی هه‌ندێك له‌وانه‌ی دیارنه‌مان پێده‌چێت له ماوه‌ی جیاجیادا تیرۆركرابن و باسی له‌وه‌ش كرد كه دۆزینه‌وه‌ی ته‌رمه‌كان "نیشانه‌ی ئه‌وه‌یه ئه‌م میلیشیانه چه‌ندین كۆمه‌ڵكوژییان دژی خه‌ڵكی مه‌ده‌نی ئه‌نجامداوه".\nحوه‌ییت وتی: "زانیاریمان هه‌یه ئاماژه‌ی ئه‌وه‌مان ده‌ده‌نێ كه هه‌ندێك له‌و كه‌سانه ره‌نگه له گۆڕی به‌كۆمه‌ڵدا له ناوچه‌كانی جه‌رف سه‌خر نێژرابن، به‌ڵام نه ده‌زانین چه‌ند كه‌سن و نه شوێنی ته‌واوه‌تیی گۆڕه‌كانیش ده‌زانین."\nله به‌یاننامه‌یه‌كدا دووشه‌ممه، ئه‌ندامی كۆمسیۆنی باڵای سه‌ربه‌خۆی مافه‌كانی مرۆڤ، سامر شه‌مه‌ری، داوایكرد "لێكۆڵینه‌وه بكرێت بۆ ئاشكراكردنی ره‌وش و چاره‌نوس و راستیه‌كانی په‌یوه‌ست به‌م ته‌رمانه‌وه".\nداوای له كه‌سوكاری ونبووه‌كانیش كرد "په‌یوه‌ندیبكه‌ن به نوسینگه‌ی كۆمسیۆنه‌كه‌وه له بابل و كه‌ربه‌لا بۆ پێشكه‌شكردنی سكاڵاكانیان بۆ دۆزینه‌وه‌ی چاره‌نوسی منداڵه‌كانیان و گرتنه‌به‌ری ڕێوشوێنی یاسایی".\nهاوكات هاوپه‌یمانێتی ئه‌لقه‌رار ئه‌لعێراقی داوای له حكومه‌ت كرد "لێكۆڵینه‌وه‌یه‌ك ده‌ستپێبكه‌ن بۆ دۆزینه‌وه هۆكاری ئه‌و مردنانه".\nهاوپه‌یمانێتیه‌كه له به‌یاننامه‌یه‌كدا رایگه‌یاند كه پێویسته ئه‌وه بدۆزرێته‌وه "ئه‌و تاوانبارانه كێن كه ئه‌م كۆمه‌ڵكوژیانه‌یان ئه‌نجامداوه به‌دوور له جڵه‌وی ده‌وڵه‌ت و یاسا".\nحه‌شدی شه‌عبی هه‌رگیز ژن ناكوژن؛ ئه‌وه مه‌حاڵه. كه‌واته بانگه‌شه‌ی ئه‌وه مه‌كه‌ن له‌دژیان.\nئه‌مه راست نییه. ئه‌مه هه‌وڵێكه بۆ شێواندنی وێنای هێزه‌كانی حه‌شدی شه‌عبی. نه‌فره‌تی خوداتان لێبێت.\nبه‌خوا ئه‌مه درۆیه. ئه‌مه ناكرێت كاری هێزه‌كانی حه‌شدی شه‌عبی بێت. ئه‌وانه خه‌ڵكی عێراقن نه‌ك ئێران. چونكه پارێزگارییان له وڵاتی خۆیان كردووه و رزگاریانكردووه، نه‌ك له ئێران. هێزه‌كانی حه‌شدی شه‌عبی بزوتنه‌وه‌یه‌كی نیشتمانییه كه تێیدا هه‌موو تایه‌فه‌كان نوێنه‌رایه‌تی ده‌كرێن. ئه‌گه‌ر به‌هۆی شكستی حكومه‌تی عێراقه‌وه نه‌بووایه، ئه‌وكاته پێویستیان به كۆمه‌كی ئێران نه‌ده‌بوو. رۆڵه‌كانی هێزه چه‌كداره‌كانی عێراق هه‌میشه وه‌ك سیمبۆڵی قوربانیدان ده‌مێننه‌وه، ئێوه بتانه‌وێت و نه‌تانه‌وێت. ئه‌وان سیمبۆڵی مرۆڤایه‌تیشن و هه‌موو خه‌ڵك شایه‌تی ئه‌وه بوون. ئه‌م درۆ و ساخته‌كاری و قسه‌هه‌ڵبه‌ستننانه، هیچ سوودێكی بۆتان نابێت، سه‌رباری ئێوه و ئه‌وانه‌ش كه پشتیوانیی داراییتان ده‌كه‌ن بۆ بڵاوكردنه‌وه‌ی ئه‌م جۆره هه‌واڵانه. ئه‌وان هه‌میشه وه‌ك قاره‌مانان و سیمبۆڵه‌كانی عێراق ده‌مێننه‌وه.\nخۆکوژەکانی داعش هێرش دەکەنە سەر بابل و کەربەلا\nیەکێك لە خۆکوژەکان خۆی گەیاندە ناو بازاڕە قەرەباڵغەکەی موسەیب و چاکەته بۆمبڕێژكراوه‌كه‌ی لەناو منداڵ و ژن و فرۆشیاراندا تەقاندەوە.


زوکەبێرگ لە گوگڵ هەژماری هەیە. | kurditgroup\nزوکەبێرگ لە گوگڵ هەژماری هەیە.\nMark Zuckerberg بەڕیوەبەر و خاوەنی فەیسبووک ڕایگەیاند کەوا هەژمارێکی لە +Google کردۆتەوە بەم هەواڵــە زۆر کەسی توشی سەرسوڕمان کرد.\nزوکەبێرگ هەژمارێکی کردۆتەوە، بەڵام هەژمارەکەی تایبەتکردووە بەخۆی، بۆیە کەس ناتوانێ بۆچوون و چالاکیەکانی ببینێت و لەو گـوگڵ پلەس وەکو شارەوە دەچێتە هەژمارەکەیەوە.\nZuckerberg لە فەیسبووک هەموو شتێکی بەشکردووە، بەڵام لای ڕکابەرەکەی پێچەوانەەکەی ئەنجام داوە.\nئەوەی زیاتر جێگای سەرسوڕمانە بەڕیوبەەرەکانی گــوگڵ بەهەمان شێوە هەژماری شاراوە و نهێنیان هەیە لە فەیسبووک، لەسەروی هەمویانەوە بەڕێوەبەری گــوگڵ پلەس "Vic Gundotra" کە چەندان زانیاری گرنگی لە فەیسبووکدا بڵاوکردۆتەوە.\nهەوروەها بەڕیوەبەری گشتی گوگڵ "Larry Page" و هاوکارەکەی " Sergey Brin" بەهەمان شێوە هەژماریان هەیە لە فەیسبووک و زیاتر وێنەی گەشتوگوزارەکانیانی تێدایە.\nLarry Page یەکێکە لە دۆزەرەوەکانی. هەمان شت Sergey Brin یش. لەگەڵ Eric Schmidt خەریکی دابەشکردنی ئەو موڵک و ماڵەن.\nVic Gundotra سەرۆکی گووگڵ پڵەس نییە. بەڵکو یەکێکە لە جێگرەکانی سەرۆکی کۆمەڵایەتی گووگڵ. سەرۆکایەتی کردنی گووگڵ زۆر ستەمە\nوە کەس لەوانە پەڕەی کەسی و هەژمارەکەیم نەدۆزیەوە لە فەیسبووک بە شاراوە بە کلیدراوی، بەڵکو پەڕە هەیە، ڕەنگە هەوادارێک یان گرووپێک وەکو فەیسبووک بۆ کەسایەتییەکانی ویکیپیدیا لە فەیسبووکیش دانراوە.\nبەهەرحاڵ، ئەمانە هەموویان یان لوبی جولەکەن، یان وەکو خۆیان جولەکەن. Eric Schmidt یەکێکی لەوانەی هەموو بانگەشەی ئۆباما و هەڵبژاردنەکانی لە سیناتەوە تا سەرۆکایەتی کردووە. هەموویان بە بلیۆن دەڵێن فلس.\nمن لێم سوورە، وەکو چۆن بەجەنگ و سینەما دنیایان تاپۆ کردووە، هەر ئەوانیش خاوەنی تەکنەلۆجیا و دواڕۆژین. بڕۆ کۆمپانیا و خەڵکەکان و پڕۆژە و شتەکان ببینە، یان هیندین یان ڕووسن یان ڕۆمانی ..هتد کەچی کەس نابێت بەشت، بەڵام هەرچی خوداوەندەکانی داهاتووی ئایتییە ئەمریکییە.\nئۆراکڵ، ئای بی ئێم، مایکرۆسۆفت، ڕیدهات، گووگڵ، یاهوو ....هتد\nکەس بۆی نییە هیچ بێت، ئیلا ئەمریکی نەبێت.\nهەربژین و دەستخۆش\nئاساییە ئەگەر هەموشیان هەیانبێت، بەتایبەتی زوکەبێرگ خۆ ئەبێت بزانێت گوگڵ پلەس چۆن دوروست کراوە.\nلە ئەمریکا هەندێک جولەکەی زۆر زۆر دەوڵمەند هەن ، کە ئەتوانن یاری بە ئابووری جیهان بکەن، بۆ نمونە قەیرانی ئابووری ٢٠٠٨ ، هەرچیت دەدوای ئەیوت، بێکاری لەئەمریکا ئەو قەیرانەی دروستکردووە.\nباشە بۆ چی بێکاری لە چین و هیندستان کە چەند جاریک ژمارەی دانیشتوانیان لەئەمریکا زۆرترە ، قەیران دروست ناکات یا نەیکردووە لە مێژوودا.\nسەرنج بدە ئێستا چی گەمەیک بە بازاڕ ئەکەن، رۆژێک ، قەیرانی یۆنان، رۆژێک ئایسلاند، رۆژێکی تر ئیسپانیا و پورتوگال و تەنانەت بەلجیکاش ماوەیەک لەمەوبەر ناوی هاتە ناوباسەکانەوە.\nهەفتەی پێشوو ئیتالیا و هتد............\nبەڕای من دوو هۆکار یاری بە بازرگانی جیهان ئەکەن.\n١/ دەوڵەمەندەکانی ئەمریکا.\n٢/ بەرزبوونەوەی نرخی نەوت.\nتا نەوت لەسەرووی ١٠٠ دۆلارەوە بێت مەترسی دروستبوونی قەیرانی ئابووری نوێ و بازاڕ جێگیر نابێت، چونکە بۆ هەموو ستیک پێوستمان بە نەوتە.\nئەو جلوبەرگەی لەبەرماندایە، گواستنەوە، ئامێر و کەرەسەری کارەبایی و ئەلکترۆنی ، کوتاڵ ، کەنەوت گران بوو ئەمانە هەمووی گراندەبێت، کە ئەمانشە گران بوون، بازاڕ کز دەبێت ، کەبازاڕیش کز بوو بیکاری و قەیران دێن.\nببورن باسەکەمان بوو بەئابووری، لەبرئەوەی باسی زلهێزی و پاوانکاری ئەمەریکا هاتە پێشەوە.\n3 / Karo\nده‌ستخۆش مام زه‌ندی، ئه‌و گفتوگۆیه زۆر دروسته چونکه هه‌موو مه‌سه‌له‌کان په‌یوه‌ندیان به باری ئابوری و بازرگانی جیهانی هه‌یه، و کێ له‌سه‌ره‌وه‌ی لیسته‌که ده‌ستنیشانکراوه و ده‌ستبه‌سه‌ره .. ئه‌مرۆ ئه‌ورۆپیه‌کان قالن به‌ده‌ستی ئه‌و دابه‌شکردنه‌ی بازرگانی و ئابوری، هه‌ر له‌به‌ر ئه‌وه‌ش ئه‌ورۆپیه‌کان ده‌یانه‌وی له‌زۆر شوێنان که‌مباره‌که له‌ژێر پێی ئه‌مریکیه‌کان و چینایه‌کان رابکێشن، به‌تایبه‌تی ئه‌و سه‌ردانه‌ی مێرکل موسته‌شاری ئه‌ڵمانیا بۆ وڵاتانی ئافریکابه ئاشکرایی پێشان ده‌دا، که ئه‌وان ده‌یانه‌وێ بازاری چه‌ک و ئیتر به‌فراوانی بکه‌نه‌وه که ماوه‌یه‌کی زۆر له‌مێژه له‌ژێر ده‌ستی روس و چین و ئه‌مریکا ده‌رنه‌چوه. سه‌رکه‌وتوبن


سەرۆك كۆمار پێشوازیکرد لە عەمار حەكیم\nسەرۆك كۆمار د. بەرهەم ساڵح، ئەمڕۆ شەممە ٢٠٢٠/٧/٢٥ لە بەغدا پێشوازیكرد لە سەید عەمار حەكیم سەرۆكی رەوتی حیكمە.\nلە دیدارەکەدا دواین گۆڕانكارییە سیاسی و ئەمنییەكانی وڵات تاوتوێکرا و جەختكرایەوە لەپێویستی پشتیوانیكردنی حكومەت بۆ جێبەجێكردنی بەرنامەکەی، بەتایبەت ئەنجامدانی هەڵبژاردنی پێشوەختی پاك و بێگەرد و جێبەجێکردنی داواكاری گەلی عێراق لە بەدیهێنانی چاكسازییە پێویستەکان.\nھەر لە دیدارەکەدا سەرۆك كۆمار پیرۆزبایی لە عەمار حەكیم كرد بەبۆنەی یادی سێ ساڵەی دامەزراندنی تەیاری حیكمەی وەتەنی و هیوای خواست سەركردایەتی و كادرەکانی رەوتی حیکمە سەركەوتوو بن بۆ خزمەتكردنی رۆڵەكانی گەلەكەمان.\nلە بەشێكی دیکەی دیدارەكەدا گفتوگۆكرا دەربارەی چۆنیەتی بەرەنگاربوونەوەی پەتای كۆرۆنا و سنورداركردنی دەرهاویشتە تەندروستی و ئابوورییەكانی و پێویستی پشتیوانی تیمە پزیشكی و کادرەکانی تەندروستی، بەجۆرێک ببێتە مایەیی پاراستنی سەلامەتی تەندروستی هاووڵاتیان.\nلە کۆتایی دیدارەکەدا جەختكرایەوە لەگرنگی یەكخستنی هەوڵەکان و هەماهەنگییە هاوبەشەكانی نێوان هێزە نیشتمانییەكان بۆ چەسپاندنی پاراستنی سەروەری و پتەوكردنی ئاسایش و سەقامگیری عێراق و دورخستنەوەی عێراق لە هەر جۆرە گرژی و ناكۆكییەكی ناوچەیی و نێودەوڵەتی.


سەركردەیەكی حزبی شیوعی: حكومەت نامینێت – تۆڕی میدیایی خەڵک\nسەركردەیەكی حزبی شیوعی: حكومەت نامینێت\n2019/11/19 - 7:18 PM\nسەركردەیەكی حزبی شیوعی عیراقی پێیوایە، ئەوەی گرەو لەسەر مانەوەی حكومەت بكات كورتبینە.\nجاسم حەلەفی، سەركردەی حزبی شیوعی عیراق لە نوسینێكیدا لە پەیجی تایبەتی خۆی لەسەر تۆڕی كۆمەڵایەتی (فەیسبووك) نوسیوویەتی، “ئەوەی گرەو لەسەر مانەوەی حكومەتی ئێستا بكات لە عیراق كورتبینە ، گۆڕینی ژمارەیەك لە وەزیرەكانیش چارەسەر نییە، بەڵكو دەبێت حكومەت بە تەواوەتی دەستلەكاربكێشێتەوە”.\nبە وتەی حەلەفی، “كۆبوونەوەی لایەنە سیاسییەكان هیچ دەرهاویشتەیەكیان لێنەكەوتەوە، بۆیە قسەكردن لەسەر هەر مۆڵەتێكی تر بكرێت كات كوشتنە و خۆدزینەوەیە لە بەرپرسیاری”.\nئەو سەركردەیەی حزبی شیوعی پێیوایە، ئەوەی گرەو لەسەر مانەوەی حكومەتی ئێستا بكات لە عیراق، لە بەهێزی ڕاپەڕینەكە و ئاڕاستەكەی تێنەگەیشتووە، ئەوەی لە كۆبوونەوەی لایەنە سیاسییەكانیشیدا خرایەڕوو، دووبارەكردنەوەی هەمان ئەو شتانە بوو، كە خۆپیشاندەران ڕەتیانكردۆتەوە.\nجاسم حەلەفی دەڵێت: “ڕەتكردنەوەی خێرای خەڵك بۆ كۆبوونەوەی هێزە سیاسییەكان، تەئكیدكردنەوە لەو كەلێنە گەورەیەی، كە لەنێوان گەل و حكومەتدا هەیە”.\nحزبی شیوعی عیراقحكومەتی عیراق\nلایەنە سیاسییەكان 45 ڕۆژ مۆڵەت دەدەنە عەبدولمەهدی


بۆچی ئێران متمانە بە ڤاکسێنەکانی ئەمریکا و بریتانیا ناکات - Mehr News Agency\nAP ١٣٩٩ Dey ٢١ ١٠:٥٤\nNews Code 35528\nئاژانسی هەواڵی مێهر، لە ئەم ڕاپۆرتەدا بە چەند هۆکارێکەوە دەسەلمێندرێت کە ڤاکسێنەکانی بەرهەمی ئەو وڵاتانە جێ متمانە نین و بەس وڵاتانی دیکە دەکەنە تاقیگەی خۆیان بۆ تاقی کردنەوەی ئەو بەرهەمانەی دروستیان کردووە.\nبەرپرسانی باڵای ئێران لەوان ڕێبەری کۆماری ئیسلامی لە وتەدانێکدا جەختی لەوە کردووە کە هێنانی ڤاکسێنی کۆڕۆنا لە ئەمریکا و بریتانیاوە بۆ ئێران قەدەغەیە و ئەگەر ڤاکسێن لە وڵاتانی دیکە کە جێگای متمانە بن بکڕدرێت کێشەی نییە. بەڵام لەبەر بێ متمانەیی بە ئەمریکا و بریتانیا ڕێگە نادرێت بەرهەمەکانیان لە سەر خەڵکی ئێمە تاقی کەنەوە.\nنموونەی تاقی کردنەوەکانی کۆمپانیای فایزر\nکۆمپانیای چێ کردنی دەرمانی فایزر لە ساڵی 1996، دەرمانێکی مەنێنژیتی لەسەر خەڵکی نیجریا تاقی کردەوە. ئەو تاقی کردنەوە بە بێ دەستێوەردانی دەوڵەتی نیجیریا و بە بێ ئاگادار کردنەوەی خەڵک بوو. لە ئەنجامیئەو تاقی کردنەوەدا یازدە منداڵ کوژران و 200 منداڵیش کوێر و کەڕ بوون یان خەساری جیدی بەر مێشکیان کەوت.\nدەستێوەردان لە مێشکی خەڵک لەلایەن ڕێکخراوی سیا\nپڕۆژەی ئێم کەی ئۆلترا ناسراو بە بەرنامەی کۆنترۆڵی زەینی ڕێکخراوی هەواڵگری ئەمریکا(سیا) کە پڕۆژەیەکی نهێی بوو و نووسینگەی زانستی ڕێکخراوی سیا لە دەیەکانی پەنجا و شەستی زایینی دایڕشت و بەڕێوەی برد. لە ئەو پڕۆژە لێکۆڵینەوەییەدا، بە بێ زانیاری کەسەکان، تاقی کردنەوەی نایاسایی لەسەر مێشکی ژمارەیەکی زۆر لە هاووڵاتیانی ئەمریکی و کەنەدایی و بە ئامانجی دەستێوەردان لە کارە زەینییەکان ئەنجام درا.\nتووش کردنی خەڵک بە شێرپەنجە\nلە ساڵی 1966، هێنری بیچر وتارێکی بڵاو کردەوە و سەبارەت بە کەڵکوەرگرتنی لێکۆڵەران لە نەخۆشەکان لە بەرژەوەندی خۆیان لە لێکۆڵینەوەکانیان قسەی کرد. بۆ نموونە بە بێ زانیاری نەخۆشەکان، خانەی زیندووی شێرپەنجەییان کردبووە نێو لەشی نەخۆشەکانەوە. ئەو بە بەڵگەوە نیشانی دا کە ئەو جۆرە تاقی کردنەوە نایاساییانە بە شێوەیەکی بەربڵاو و ڕێکخراو خەریکە ئەنجام دەبێت.\nنەزۆک کردنی ژنان\nلە سەدەی بیستەمدا دەرمانی دێپۆپروورا لەسەر ژنانی وڵاتی زیمباوە تاقی کرایەوە. دواتر دەرکەوت کە ئەو دەمانە بۆ کۆنترۆڵی حەشیمەت بەکار هێنراوە.\nخاوەن کارە سپی پێستەکان ئەو ژنە ڕەش پێستانەیان ناچار دەکرد کە ئەو دەرمانە بەکار بهێنن. لە ساڵی 1981 دەوڵەتی زیمباوە ئەو دەرمانەی قەدەغە کرد.\nتووشیار کردنی منداڵان بە ئایدز\nلە ساڵی 1994 کۆمپانیا دەرمانسازییەکانی ئەمریکا دەرمانێکی ئایدزیان بە ناوی ئەی زێد تی بە شێوەی نایاسایی، لەسەر 17000 ژنی ئەفریقی تاقی کردەوە. ئامانجی ئەو دەرمانە ڕێگری لە گواستنەوەی ئایدز لە دایکەوە بۆ منداڵ بوو. چەند ڕێکخراوی تەندروستیش لە ئەو پڕۆژە سەرمایەدانەریان کردبوو. بەڵام بە نیوەی ئەو ژنانە بە بێ ئاگادار کردنەوەیان، لە جیاتی دەرمان، شتێکی دیکە( Placebo)یان دابوو کە ئەنجامەکەی بووە تووشبوونی هەزاران کۆرپە بە ئایدز هەر لە کاتی لەدایک بوونیانەوە.\nتاقی کردنەوەی گازی خەردەل لەسەر سەربازانی هیندی و بریتانیایی\nبەڵگە نهێنییەکانی ئەرشیڤی نەتەوەیی بریتانیا، دوای بڵاو بوونەوەیان دەریانخست کە سوپای بریتانیا، لە دەیەکان سی و چلی زایینی، لەسەر سەربازەکانی خۆیان تەنانەت هێزی خۆبەخشی سوپای بریتانیا، تاقی کردنەوەی دەرمانی نایاساییان ئەنجام داوە. بۆ نموونە گازی خەردەلیان لەسەر بەشێک لە سەبازەکانی خۆی تاقی کردبووەوە تا تێبگەن گازی خەردەل لەسەر پێستی هیندییەکان ئاسەواری خراپتر بە جێ دەهێنێت یان لەسەر پیستی بریتانیاییەکان.\nتووش کردنی نەخۆشە دەروونییە گواتمالاییەکان بە نەخۆشی دیکە\nلە 1946 بۆ 1948 لێکۆڵەرانی ئەمریکی بە هاوکاری دەوڵەت گواتمالا، لەسەر 1500 نەخۆشی دەروونی گواتمالایی تاقی کردنەوەیانئەنجام دا. لە ئەو تاقی کردنەوە ئەو نەخۆشە دەروونیانەیان بە سفلیس و سوزاک تووش دەکرد و ئەونایان هان دەدا تا پێکەوە نزیکی بکەن و لەو ڕێگایەوە نەخۆشییەکە بڵاو بکەنەوە. چەندین ساڵ دواتر بە دەرکەوتنی ئەو بابەتە، باراک ئۆباما و هیلاری کلینتۆن ناچار بوون کە بە شێوەی فەرمی لە وڵاتی گواتمالا داوای لێبوردن بکەن.\nڕێگری لە زەواجی نێوان دوو ڕەگەز\nلە دەیەکانی 1800 بۆ 1910، دکتۆر یوگن فیشر تاقی کردنەوەگەلێکی ڕەگەزپەرستانەی لەسەر ژنانی ڕەشپێستی وڵاتی نامیبیا ئەنجام دا. ناوبراو لەسەر کۆرپە دووڕەگەزەکان کاری دەکرد و ئامانجیشی ئەوە بوو کە بە ئەنجامی ئەو تاقی کردنەوانە بتوانێت بەر بە زەواجی نێوان ڕەگەزە جیاوازەکان بگرێت.\nئەمانە هەموویان بەس نوومنەیەک بچووک لە ئەو کارەساتگەلەن کە وڵاتانی ئەورووپی و ئەمریکی بۆ تاقی کردنەوەی دۆزینەوەکانی خۆیان، وڵاتانی هەژاریان کردووەتە تاقیگەی خۆیان.


دانا هەڵەبجەیی - 7-04-2018 - 2268 جار خوێندراوەتەوە\nئەگەر پرۆسەی هەڵبژاردن و ئیختیارکردن زۆر کورت و ئاسان بکەینەوە بۆ دیاردە و مامەڵەیەکی کۆمەڵایەتی و بازرگانی کۆمەڵگەیەکی تازە سەرهەڵدراوی وەک کورد، ئەوا دوو بەرە یا لایەنمان بۆ قوت ئەبێتەوە: کڕیار و فرۆشیار، هەڵبژێرەر و کاڵا، وە بەمانا هەنوکییە سیاسییەکەی؛ دەنگدەر ە و کاندید.\nلەم پرۆسەیەدا هەمیشە مافی دەستنیشانکردن و بڕیاردان و هەڵبژاردن، ئەکەوێتە سەر کڕیار و هەڵبژێرەر و دەنگدەر، کە بریتین لە (هاوڵاتی). لە بەرامبەریشیدا ئەوانی تر چڕ ئەبنەوە لە شتێکدا پێی ئەوترێت (حیزب).\nفرۆشیارێکی تەماتە هاوار ئەکات؛ هەڵبژێرە بە ئارەزوی خۆت، هاوڵاتییان ئازادن کە چ جۆرێک هەڵئەبژێرن و ماف ئەدرێتە دەست هاوڵاتی کە بڕیار بدات و خاڵ سەری دێڕ.\nیەکێکی تر ڕێگای ساختە ئەگرێتەبەر و فرۆشیار ئەخەڵەتینێت. ئەوی تریان فرۆشیار ناچار ئەکات کە تەنیا لای ئەو بیکڕن، جونکە تاکە دوکانیکە لەو گوندەدا کە تەماتە بفرۆشێت.\nبهێنەرە بەرچاوت کە چ گەمەیەک و سەروسەودا و فرت وفێڵێت لەم تەماتە فرۆشتنەدا ئەکرێت،،،.\nلەم بێنەوبەردەدا، ڕۆڵی دوو کاراکتەری زۆر نەرێنی و ماڵوێرانکەر ئەبینرێت، کە ئەوانیش بریتیین لە یەکەم:کەسی بەناو بێلایەن، کە زۆربەیان خۆیان بە ڕۆشنبیر و ئازاد و ناحیزبی خۆیان لەقەڵەم ئەدەن، داوای ئەوە ئەکەن کە کەس بەشداری هەڵبژاردن نەکات.\nدووەم؛ ئەو سیاسییە زۆربڵێ و شکستخواردوانەی، کە هەمیشە خۆیان بەڕاست و ئەوانی تر بە هەڵە ناوزەند ئەکەن. لە هەر زەمان و زەمینەیەکدا بن.\nسەرەتا با بێمە سەر ئەو چەند کەسەی کە ئەڵێن بەشداری هەڵبژاردن مەکەن.\nئەم فەرمان دەرکردنەی کە ئەمانە ماف بە خۆیان ئەدەن، تاکە مافی هاوڵاتی کە هەڵبژاردنە، زەوت بکەن و ڕێ بە خۆیان ئەدەن، کە ڕێ لە دەنگدانی هاوڵاتی بگرن، کە زۆر بائاسنی ئەڵێن؛ دەنگ مەدەن بە هیچ کەس و حیزبێک!.\nئەمە خۆی لە خۆیدا لێسەندنەوەی مافی هاوڵاتیانە، کە بریتییە لە دەنگدان. ئەمانە ئەم مافەشیان لێ ئەسەنن و نایەڵێن تاکە ڕێچکەیەکی دیموکراسی کە هەڵبژاردنە، کە هاوڵاتی مافییەتی کە بەشدار بێت.\nئەم جۆرە کەسانە، لە دنیای کاردانەوە و زیادڕەوەی لە بیروڕا و چەقبەستووی لە ئایدیۆلۆژێکی ناسەردەمیانە و تاکڕەوەی و خەیاڵپڵاوی بۆ دونیاکانیتر و سفراندنی ئەوانی تردا ئەژین،،،.\nئەمانە نەک ئەلتەرناتیف و چارەیان پێ نییە بۆ ئێستا و داهاتوو، بەڵکو هەمیشە ئەیانەوێت، کۆمەڵگە وەک ئەو بیربکاتەوە و دونیا ببینێت، وە خودی ئەویش دونیا لە کۆمەڵێک دەق و تێۆری وشکی ناو کتێبە بەساڵاچووەکاندا ئەبێنێت.\nکاری ئەمانە تەنیا، دژایەتی بەرامبەر و سڕینەوە و سفرکردنی دژەئایدیاکانی خۆیانن و هیچ کاتێک کۆمەڵگەیەکی تۆلەرانس و ئازاد لە بیروڕا و فرکولتورییان پێ هەرس ناکرێت.\nبێ دینە دژی ئایندارە، دیندارە دژی بێ دینە. ئایدیالیستە دژی لیبراڵە، دۆگمایە دژی ئازادییە، چەپە دژی ڕاستە، سوسیالیستە دژی نەتەوەپەرستە، نەتەوەییە دژی چینایەتییە، و هتد.\nئەمانە هەر ئەبێت، دژێک بۆ خۆیان وێنا کەن و بە ڕوخاندن و قەلاچۆکردنی دژەکەیان ئینجا دڵیان ئاوئەخواتەوە و دنیایان لێ ئەبێتە شامی شەکر،. ئیتر دوای ئەوە چی ئەبیت، نە هیچ دیارە نە بەرنامەشیان پێیە، گرنگە بەلایانەوە کە تۆ ئەبێت لەگەڵ ئەودا بیت و هیچی تر، ئەگینا سفریت و مافی ژیانت نییە و تۆ هەڵەیەت و من ڕاستم. بە کوردییەکەی وەک داعشاندنی کۆمەڵگە وایە، ئیتربە تێکستی کۆن بێت و یاخو نوێ، گرنگ وەک دەنگ و ڕەنگی ئەو نەبیت، شایانی ژیان و گیان نیت.\nئەم جۆرە لە ئایدیا و بیرکردنەوە لەملا و ئەولا، بۆ ماویەکی کورت تاقیکراونەتەوە، بەڵام شکستی هێناوە. هەر بۆیە ئیتر ناتوانێت لە سەدەی 21 دا جێی خۆی لە ناو کۆمەلگە مرۆییەکاندا بکاتەوە و بە مانا گشتییەکەی، ناگونجێن لەگەڵ خواستە هەنوکییەکانی مرۆڤی ئەم سەردەمە.\nهەربۆیە، ئەمانە جگە لە خۆ پەراوێزکردن و سەندنەوەی مافی هەڵبژاردن لە هاوڵاتی کورد، هیچ ڕێگە چارە و ئەڵتەرناتیفێکی واقیعیانەیان پێ نییە.\nلە وڵاتانیکی وەک ئەوروپا، ئاساییە بەشداری نەکەیت لە هەڵبژاردندا، چونکە هەموو دام و دەزگا و دامەزراوە حکومیی و خزمەتگوزارییەکان دەیان ساڵە جێگیر و پاگیر بوون، ئیتر کێشە نییە کام حیزب دێتە سەر دەسەڵات، چونکە هاوڵاتی مافەکانی خۆی لە حکومەتدا مسەوگەر کردووە.\nنەک هەرێمێکی وەک کوردستان کە لە قۆناغی خۆ دۆزینەوە و خۆدروستکردن و خۆئاوەدانکردنەوەدایە، کە پێویستی بە هەر تاکێکی هەیە، بەشداری تێدا بکات.\nئەوانەی ئەلێن بەشداری هەڵبژاردن مەکەن، مەبەستیانە کە دۆخەکە وەک خۆی بمێنێتەوە و وەک ئەوەی کە هەیە، چۆن بووە با وابێت. خۆشییان بیت یا ترشی؛ پەیامەکەیان ئەچیتە خزمەتی گیرفانی ئەو دەسەلاتەی کە ئێستا لە سەر حوکمە و ئاو بە ئاشی دوو حیزبە پیرە پاوانکارەکەی کوردستان ئەکەن.\nیا هەمووی یا هیچ، سڕینەوەی بەرامبەر، سفراندنی ئەوی تر و هەڵتەکاندنی ئەوەی کە هەیە و نەبوونی ڕێگەچارەی واقیعی سەردەمیانە؛ ناشێت بۆ کومەڵگەیەک کە ئەیەوێت بەرەو دیموکراسی بڕوات.


ANF | هاوسه‌رۆكی هه‌ده‌په: ئیسته‌نبووڵیش له ده‌ستی قه‌یوومه‌كان ڕزگار ده‌كه‌ین\nپێنجشه‌ممه, 12 Dec 2019\nهاوسه‌رۆكی هه‌ده‌په: ئیسته‌نبووڵیش له ده‌ستی قه‌یوومه‌كان ڕزگار ده‌كه‌ین\nهاوسه‌رۆكی گشتیی هه‌ده‌په سه‌زای ته‌مه‌للی ڕایگه‌یاند، گۆشه‌گیریمان شكاند، فاشیزم ده‌شكێنین، ئیسته‌نبووڵیش له ده‌ستی قه‌یوومه‌كان ڕزگار ده‌كه‌ن.\nپێنجشه‌ممه, 6 Jun 2019, 20:18\nهاوسه‌رۆكی گشتیی پارتیی دیموكراتیی گه‌لان (هه‌ده‌په) سه‌زای ته‌مه‌للی له چێوه‌ی به‌رنامه‌ی پارتییه‌كه‌ی بۆ پیرۆزكردنی جه‌ژنی ڕه‌مه‌زان، سه‌ردانی شاری ئێلح-ی باكووری كوردستانی كرد. ته‌مه‌للی دوای به‌شداریكردنی له مه‌ڕاسیمی پیرۆزبایی جه‌ژن له باره‌گه‌ی هه‌ده‌په، سه‌ردانی شاره‌وانیی ئێلحی كرد.\nله میانه‌ی سه‌ردانه‌كه‌یدا بۆ شاره‌وانی، سه‌زای ته‌مه‌للی گوته‌یه‌كی پێشكه‌ش كرد و ڕایگه‌یاند، سه‌ره‌ڕای هه‌موو فرتوفێڵه‌كان به تێكۆشان و پێداگریی خۆمان ئێلحمان له قه‌یووم پاك كرده‌وه. له ٢٣ی حوزه‌یرانیشدا ئیسته‌نبووڵ له قه‌یووم ڕزگار ده‌كه‌ین. له هه‌ڵبژاردندا وه‌ڵامی پێویستی ئه‌م ده‌سه‌ڵاته ده‌ده‌ینه‌وه كه به هاوكاری ده‌سته‌ی باڵای هه‌ڵبژاردن، بڕیاری دووباره‌كردنه‌وه‌ی هه‌ڵبژاردنی ئیسته‌نبووڵی دا.\nته‌مه‌للی گوتی، «ئیدی به‌م فێڵانه هه‌ڵناخه‌ڵه‌تێین. قه‌یووم له هه‌ر شوێنێك هه‌بێت ده‌ریده‌كه‌ین. له هه‌ڵبژاردنی ٢٣ی حوزه‌یراندا ئیسته‌نبووڵیش ڕزگار ده‌كه‌ین. دواتر شكست به هاوپه‌یمانه‌تیی كۆمار-ی به‌ره‌ی فاشیزم دێنین. ئێمه له‌م وه‌ڵاته‌دا پێكه‌وه به‌ئاشتی و دیموكراتی كۆمارێكی سه‌رفراز بونیاد ده‌نێین. با هیچ كه‌س گومانی له‌مه نه‌بێت.»\n«هه‌ر بۆیه هێرش ده‌كه‌نه سه‌ر هه‌ده‌په. به‌درووشمی [با كوردان بڕۆن، هه‌ده‌په تێرۆریستن] هاتن. ئه‌وانه‌ی ئه‌م قسه‌یان ده‌كرد، له‌گه‌ڵ نزیكبوونه‌وه‌ی هه‌ڵبژاردن هه‌وڵ ده‌ده‌ن كوردان و هه‌ده‌په له یه‌كتر جیابكه‌نه‌وه. ئێمه وه‌ك تورك، كورد، ژن و ڕه‌نجده‌ران پێكه‌وه تێكۆشینی ئاشتی و دیموكراتی ده‌كه‌ین. ئاشتی و دیموكراتی به هه‌ده‌په دێته ئه‌م وه‌ڵاته.»\n«گۆشه‌گیریمان شكاند، كاتی هه‌ڵوه‌شاندنی فاشیزمه»\nسه‌زای ته‌مه‌للی گوتی، «له‌یلا گیوڤه‌ن ٢٠٠ ڕۆژ به‌رخۆدانی كرد. له هه‌موو جیهان ده‌نگی بیسترا. هه‌زاران زیندانی له زیندانه‌كان به‌رخۆدانیان كرد. له هه‌ر لایه‌كی جیهان مرۆڤه‌كان مانیان گرت و گۆشه‌گیرییان شكاند. ئێمه گوتبوومان كه [گۆشه‌گیری ده‌شكێنین]. پێكه‌وه گۆشه‌گیریمان شكاند. ئێستاش ده‌ڵێین، [فاشیزم هه‌ڵده‌وه‌شێنین]. باوه‌ڕ بكه‌ن پێكه‌وه فاشیزمیش هه‌ڵده‌وه‌شێنین.»\nهاوسه‌رۆكی گشتیی هه‌ده‌په ڕایگه‌یاند، له‌م وه‌ڵاته‌دا قه‌یرانی جۆراوجۆر هه‌یه. ڕۆژ به ڕۆژ تووشی كاره‌ساتی زیاتر ده‌بێت. وه‌ستاندنی ئه‌م قه‌یرانه، په‌یوه‌سته به پشتیوانیكردن له هاوپه‌یمانه‌تیی دیموكراتی و پێشخستنی تێكۆشان.\n«به قسه‌ی به‌ڕێز ئۆجالان بكه‌ن»\nته‌مه‌للی له درێژه‌ی قسه‌كانیدا گوتی، «ڕێی ئاشتی به پڕۆسه‌ی تێكۆشانی ئاشتییه‌كی به‌هادار و دیموكراتیدا تێده‌په‌ڕێت. ئێمه گوێ له به‌ڕێز ئۆجالان ده‌گرین. ٤ ساڵ گوێمان پێ نه‌دا، بینیمان دۆخی وه‌ڵات چۆنه. هه‌تا كێشه‌ی كورد چاره‌سه‌ر نه‌كرێت، كێشه‌كانی توركیا چاره‌سه‌ر نابن. دیاره كه موخاته‌بی چاره‌سه‌ری به‌ڕێز ئۆجالانه. ئه‌وانه‌ی ئه‌مه پشتگوێ ده‌خه‌ن، له سووریا دیواری شه‌ڕ دروست ده‌كه‌ن. ئه‌مه پێداگرییه له‌سه‌ر سیاسه‌تی شه‌ڕ. هه‌ڵوه‌شاندنی ئه‌م دیواره به ده‌ستپێكردنی تێكۆشانی ئاشتییه‌وه گرێدراوه. ئاشتیی كۆمه‌ڵایه‌تی له توركیا به‌نده به‌م تێكۆشانه.»\nسه‌زای ته‌مه‌للی هاوسه‌رۆكی گشتیی هه‌ده‌په ڕاشیگه‌یاند، «هه‌ڵبژاردنی ٢٣ی حوزه‌یران هه‌ڵبژاردنی هه‌موومانه. مه‌سه‌له‌كه ته‌نیا هه‌ڵبژاردن نییه، به‌ڵكوو مه‌سه‌له‌كه ڕێپێوانی ماوه‌درێژی ئێمه‌یه. پێویسته له‌گه‌ڵ گه‌ل و ڕه‌نجده‌ران دوای هه‌ڵبژاردنه‌كه‌ش درێژه به تێكۆشان بده‌ین. بانگی هه‌موو به‌رهه‌ڵستكارانی نێو كۆمه‌ڵگه، پارتییه سیاسییه‌كان و ڕێكخراوه‌كانی كۆمه‌ڵگه‌ی سیڤیل ده‌كه‌م؛ ئێمه ده‌توانین پێكه‌وه له‌م ده‌سه‌ڵاته خۆمان ڕزگارمان بكه‌ین.»\nگەریلا TV دیمەنی ئەو چالاکییەی بڵاوکردەوە کە تێیدا ٣٠ سەربازی تورک کوژران\nدیمەنێکی تراژید کۆمیدی لە کەرکووک\nفەرماندەی هەپەگە-ی هەرێمی حەفتەنین هۆشداری دایە جاشەکان!\nلە سلێمانی پانێڵێک دەربارەی دۆخی ژنانی ڕۆژئاوا بەڕێوە چوو\n'بڕیاری نیشتەجێکردنی ملیۆنێک ئاوارە لە ناوچە کوردیەکان مەترسیدارە'\nگەریلا تیڤی دیمەنی چالاکی گردی پارتیزانی بڵاو کردەوە\nلە کاتی تێپەڕبوونی ئۆتۆمبێلی چەتەکاندا تەقینەوەیەک ڕوویدا\nجە سنە بنکەو ئاهورای ۋێرەگانێۋی ئەدەبی ڕێکبوزۆنە\nپرۆفیسۆر فینجانجی: بەرخۆدان مافە\nئەکادیمیسیەنەکان بۆ ڕۆژئاوا کۆنفرانسێکی ڕۆژنامەنووسی ڕێکدەخەن\nئیشکگرانی ئەم هەفتەیە گروپێکی دارانسییە\nلە پەرلەمانی ئەوروپا کۆنفرانسی ڕۆژئاوا بەڕێوەدەچێت\nڕۆشنبیرانی کورد و تورکیا داوای پشتیوانی لە کۆربین دەکەن\nلە شاکران و کاڵکاندەرە فشارێکی زۆر لەسەر زیندانیان هەیە\nماڵپەر | ناسناو & پەیوەندی | RSS Feed | Copyright © Ajansa Nûçeyan a Firatê 2019. All Rights Reserved


یادی سەروەر و شەهیدی گەل شەهید كاك عەلی چەمەن گولی سازمانی خه‌بات کوردستانی ئێران\nیادی سەروەر و شەهیدی گەل شەهید كاك عەلی چەمەن گولی\nكاك عەلی چەمەن گولی یەكێك لەو تێكۆشەرانەی رێگەی رزگاری و ئازادی گەل و نیشتمان و یەكێك لە كادرە دڵسۆزەكانی ریبازی سازمانی خەبات بوو كە گیان و ژیانی خۆی لە پێناو ئازادی گەل و نیشتماندا فیداكردو بووە سەرمەشقێكی دیار بۆ شاری سەقزی خۆڕاگرو سەربەرز و هەروەها بووە تاجی سەری هۆزو، گوڵی هەمیشە گەشاوەی رێبازی ئازادیخوازیی و سازمانی خەبات.\nكاك عەلی ژیان و گیانی خۆی لەپێناو رزگاركردنی چەند پێشمەرگە لە ناو شاری سەقز خستە مەترسیەوەو هەر لە دوای رزگار كردنی ئەو پێشمەرگانە بە ناچاری ژیانی پێشمەرگایەتی ئاشكرای گرتە بەر .\nلە ماوەی پێشمەرگایەتیدا دڵسۆزیی و لێهاتوویی خۆی لە مەیدانی كاری شۆڕشگێڕانە نیشاندا.\nئەو كاتەی بنكەكانی سازمانی خەبات لە ناچەی گمۆ لە (سەراومیراوای) كوردستانی عێراق بوو،كاك عەلی وەك كادری بەشی كۆمەڵایەتی و كادرێكی چالاك ئەركەكانی سازمانی خەبات ی بەڕێوە دەبرد.\nبێگومان جیاواز لە بەڕێوەبردنی ئەركە پێسپێردراوەكانی، شەهید عەلی لە رێنوێنی و هاندانی پێشمەرگەكانی سازمانی خەبات بۆ دڵسۆزی و لێبڕاوی لە پێناو ئازادی گەل ونیشتمان و سازمانی خەبات دەوری بەرچاوی هەبوو.جێگەی سەرنج بوو كە هەمیشە كۆڕو مەجلیسی كاك عەلی پڕبوو لە باسی شۆڕشگێری و لە گەل ئەوەشدا باس و بەسەر هاتی خۆش و گێڕانەوەی پەندی جۆراوجۆر كە هەمیشە پێشمەرگەكانی دەهێنایە سەر پێكەنین و دڵخۆشی دەكردن.\nجێگەی داخە كە ئەو تێكۆشەرە خۆ نەویستە نەیتوانی زیاتر خزمەت بە گەل و نیشتمان و سازمانی خەبات بكات و زیاترلە گەشەكردن و گەیشتنی بە پلەی بەرزی بەرپرسایەتی دڵسۆزیەكانی بە جێ بهێنایە.\nشەهید عەلی چەمەن گوڵی لە ساڵی 1333 دا لە بنەماڵەیەكی كورد پەروەر لە شاری سەقز لە دایك بوو. لە شەش ساڵیدا رروی كردە قوتابخانە و خوێندنی سەرەتایی تەواو كرد و پاشان نەیتوانی درێژە بە خوێندن بدا، دوای خوێندن لە گەڵ باوكی خەریكی كار وكاسپی بوو.\nشەهید عەلی چەمەن گوڵی لە كاری شۆڕشدا بێ پشوودان خەریك بوو ، دڵخۆشی بە رێبازی شۆڕش بوو و خەمی كوردستان گەورەترین خەمی بوو، سازمانی خەبات ی بە رێی راستی گەلی كورد زانی و لە بەهاری 1364 دا هاتە ناو سازمانی خەباتەوە و زۆر بە دڵسۆزییەوە ئەركی پێشمەرگایەتی بە ئەنجام دەگەیاند.\nزۆر بە داخەوە لە رۆژی 31/گەلاوێژ/1364 لە كاتێكدا كە شەهید عەلی چەمەن گوڵی بە ماشینی(لەندەروێر) لە بەڕێ كردنی چەند كەس لە پێشمەرگەكانی سازمان لە بەرانبەر (سووركێو) گەڕاوە، مینێكی داندراو لە لایەن خۆفرۆشان لە ژێر ماشێنی شەهید عەلی چەمەن گوڵی تەقێتەوە و كاك عەلی شەهید دەبێ. كاك عەلی ژیانی بێ ماوەی ئەم جیهانەی بە سەربەرزی دوایی هێنا. بەڵام خۆفرۆشان بە سەر لەنگی درێژە بە ژیان دەدەن و بە بەدناوی سەر دەنێنەوە وسزای دواڕۆژ چاوەڕوانیانە و رۆژێك دێت بەرەو دەوزەخی كوردستان بەڕێ دەكرێن.\nتەرمی شەهید عەلی چەمەن گوڵی لە گۆڕستانی میراوای كوردستانی عێراق و لە نزیك بنكەی سەركردایەتی ئەو كاتی سازمانی خەبات بە خاك سپێردرا.\nهەزاران سڵاو لە گیانی پاكی شەهیدی كاك عەلی چەمەن گولی\nبڕوخی ڕژیمی ملهوڕی ئاخوندی\nڕێکه‌وت: 2018-09-13 15:19:14


نرخی دراوەكان لە بازاڕەكانی هەرێمی كوردستان بەمشێوەیەیە 100دۆلار 119 هەزار و 950 دینار. 100 یۆرۆ 136 هەزار و 500دینار. 100 پاوەن 151 هەزار 750 دینار. 100 هەزار تمەن 12 هەزار دینار. 100 لیرە 22 هەزار 750 دینار.\nپەڕە 30 of 243« سەرەتا...1020«2829303132\t»\t405060...کۆتا »


ئه‌نجوومه‌نا ئاساییشێ: حزبوللا ئێریشا سه‌ر هه‌ولێرێ كرییه - دارکا مازی\nئه‌نجوومه‌نا ئاساییشێ: حزبوللا ئێریشا سه‌ر هه‌ولێرێ كرییه\nئه‌نجوومه‌نا ئاساییشا هه‌رێما كوردستانێ، ئیرۆ داخۆیانی ده‌ربارێ ئێریشا شه‌ڤا ده‌رباسبوویی یا سه‌ر رێیا هه‌ولێر – پیرمام دا و راگهاند كو ئه‌ڤ ئێریش ژ بۆی چێكرنا زه‌خته‌كه زێده‌تر ل سه‌ر هه‌رێما كوردستانێ، هاتییه ئه‌نجام دایین.\nداخویانییا ئه‌نجوومه‌نا ئاساییشا هه‌رێما كوردستانێ وهایه:\nئێریشا ته‌رۆریستی یا شه‌ڤا ده‌رباسبوویی ل سه‌ر هه‌ولێرێ، درێژه‌پێدانا وان ئێریشانه یێن كو ژ بۆی چێكرنا زه‌ختێ ل سه‌ر هه‌رێما كوردستانێ، هاتییه ئه‌نجام دایین.\nدرۆنا ژ بۆی ڤێ ئێریشێ هاتییه بكارئانین، ژ سینۆرێ باژارۆكێ پردێ ژ هێلا میلیشایێن حزبوللا ڤه به‌ر ب هه‌ولێرێ هاتبوو ئاراسته كرن.\nپاش ئێریشێ هنه‌ك سایتێن فه‌رمی یێن گرێدای هێزه‌كه هه‌رێمێ، وه‌كه جارێن به‌رێ ووسا به‌لاڤ كر كو د ڤێ ئێریشێ ده ئۆتۆمبیله‌كا مۆسادا ئیسرائیلێ هاتییه هه‌ده‌ف گرتن و هاتییه ئیدیعا كرن كو كه‌سه‌ك هاتییه كوشتن.\nئارمانج ژ ڤان ده‌ره‌وان چێكرنا باندۆرا ل سه‌ر رایا گشتی یه. لێ به‌لێ ژ بۆی گه‌لێ هه‌ولێرێ و هه‌رێمێ ب گشتی ئه‌شكه‌ره بوو و وان ب چاڤێ خوه جیێێ ئێریشێ و جۆر و زرارێن وێ دیتن، نووچه‌یێن ووسا ژی بوونه جیێ ترانه حه‌نه‌كان.\nتشتێ كو ئه‌ڤ هێز پرۆباگاندایێ ژ بۆی دكن، وه‌كه هه‌وله‌كێ یه ژ بۆی په‌چنینا لاوازی و شكه‌ستنێن وان، ئه‌گه‌ر نه بلا ئاساییش و ئه‌وله‌هییا كو ل جه‌رگێ پایته‌ختێ و باژاران هه‌یه بپارێزن.\nهه‌رێما كوردستانێ چ ده‌مه‌كێ نابه پێگه‌هـ ژ بۆی گه‌فخوارن و ئێریش كرنا سه‌ر ده‌وله‌تێن جیران، ل هه‌مان ده‌مێ رادگهینین كو دڤێ ئه‌ڤ ده‌وله‌ت رێزێ ل سه‌روه‌رییا خاك و گه‌لێ هه‌رێما كوردستانێ و ئیراقێ بگرن.


هێی سیری، ئاماژه‌یه‌كمان پێ بده: كۆنگره‌كه‌ی ئه‌پڵ له 9ی ئه‌یلول + زانیاری ئاشكرانه‌كراو – کەی ئای تی ئێن\nئای ئۆ ئێس 3, ئه‌یلول 2015\nمانگی ئه‌یلول هات، ئه‌مه‌ش مانای ئه‌وه ده‌گه‌یه‌نێت كه كۆنگره‌كه‌ی ئه‌پڵیش نزیك بۆته‌وه. ئه‌پڵ، له ساڵانی پێشوودا له مانگه‌كانی ئه‌یلول و تشرینی یه‌كه‌م به‌رده‌وام كۆنگره‌ی به‌ستووه، ئه‌ویش بۆ ڕاگه‌یاندنی ئامێره نوێیه‌كانی له‌گه‌ڵ وه‌شانی نوێی سیستمه وه‌گه‌رخه‌ڕه‌كانی. زۆرترین ڕه‌خنه و ئاگاداری كه ڕووبه‌ڕووی ئه‌پڵ كرابێته‌وه له كۆنگره‌كانی پێشوویدا، ده‌رباره‌ی “Apple TV” بووه، بۆیه له‌مساڵدا ئه‌پڵ گرنگیه‌كی زیاتری به ئامێره‌كه داوه. له 9ی ئه‌یلولی ئه‌مساڵ، ئه‌پڵ كۆنگره‌یه‌كی نوێ ده‌به‌ستێت له شاری سان فرانسیسكۆ له ئه‌مریكا. تا ئێستا نازانرێت، به‌ته‌واوی له كۆنگره‌كه‌دا چه‌ند ئامێری نوێ ڕاده‌گه‌ینرێت، به‌ڵام به‌پێی تێپه‌ڕبوونی كات زانیاری زیاتر ده‌دركێنرێت سه‌باره‌ت به كۆنگره‌كه.\nبه‌پێی سه‌رچاوه‌كان ئه‌مانه له كۆنگره‌كه‌دا ڕاده‌گه‌ینرێن :\n– نه‌وه‌ی نوێی ئایفۆن\nبه‌پێی زۆربه‌ی سه‌رچاوه و سایته‌كان، نه‌وه‌ی نوێی ئایفۆن له‌م كۆنگره‌یه‌دا ڕاده‌گه‌ینرێت هه‌روه‌كو ساڵانی ڕابردوو، پێشبینیش ده‌كرێت دوو نه‌وه‌ی نوێ ڕابگه‌یه‌نرێن به ناوه‌كانی (6s) وه (6s Plus) ئه‌مه‌ش به پێی ڕیزبه‌ندی نه‌وه‌كانی ئایفۆن. له‌م دوو نه‌وه‌یه‌دا پێشبینی ده‌كرێت كه گۆڕانكاری گه‌وره نه‌كرێت، به‌ڵكو ته‌نها چه‌ند شتێكی كه‌م بكرێت بۆ نمونە له‌ڕووی دیزاین و هه‌روه‌ها شاشه و قه‌باره‌كه‌یه‌وه پێشبینی ده‌كرێت له‌م دوو نه‌وه‌یه‌دا جۆری ڕووپۆشه‌كان بگۆڕدرێن بۆ كانزا، كه ئه‌مه‌ش له ڕووپۆشی ئامێری (Apple Watch Sport) به‌رجه‌سته كرابوو.\nگه‌شه‌پێده‌ر (هه‌مزه سوود) له تویتێكدا له په‌ڕه‌ی فه‌رمی خۆی له تویته‌ر، باس له‌وه‌ده‌كات كه تایبه‌تمه‌ندی Force Touch ((ده‌ست لێدانی به‌هێز زیاد كراوه بۆ (iPhone 6s) و ده‌شڵێت تاقیكردنه‌وه كراوه له‌سه‌ر ئه‌و ئامێره بۆ تایبه‌تمه‌ندیه‌كه،كه ئه‌و تایبه‌تمه‌ندیه پێشتر له‌سه‌ر ئامێری ئه‌پڵ وۆچ دا به‌كارهێنراوه .\nبێگومان، كامێراش یه‌كێكه له‌و به‌شانه‌ی كه له‌مساڵدا پێشبینی ده‌كرێت گۆڕانكاری تێدابكرێت له‌و دوو نه‌وه‌یه‌دا و باشتر بكرێت، سایتی 9to5Mac له بابه‌تێكیدا ئاماژه‌ی به‌وه داوه كه له ئایفۆنی نه‌وه‌ی داهاتوودا كامێرا به‌رزده‌كرێته‌وه بۆ 12 مێگاپیكسڵ، وه ده‌توانرێت به كوالێتی 4K ڤیدیۆ تۆمار بكرێت، وه هه‌روه‌ها كامێرای پێشه‌وه باشتر ده‌كرێت و زیاتر په‌ره‌ی پێ ده‌درێت، له‌گه‌ڵ زیادكردنی ڕووناكی (فلاش) بۆ كامێرای پێشه‌وه. جگه له هه‌موو ئه‌مانه‌ش، پێشبینی ده‌كرێت له‌م دوو نه‌وه نوێیه‌دا پڕۆسێسه‌ری A9 به‌كاربهێنرێت به‌خێراییه‌كی زیاتر.\n– نه‌وه‌ی نوێی ئایپاد\nساڵی ڕابردوو ، ئه‌پڵ له‌كۆنگره‌یه‌كی تایبه‌تدا نه‌وه‌ی نوێی ئایپاد (iPad Air 2 , iPad Mini 3) ی ڕاگه‌یاند ، بۆیه دوور نییه ئه‌مساڵیش هه‌مان ڕووداو دووباره ببێته‌وه. به‌پێی هه‌ندێك له سه‌رچاوه‌كان، پێشبینی ده‌كرێت ئه‌مساڵ گه‌وره‌ترین نه‌وه‌ی ئایپاد به شاشەی 12.9 ئینچ به‌رهه‌م بهێنرێت به‌ناوی (iPad Pro) ! ته‌نها ئه‌مه نا، به‌ڵكو ده‌گوترێت كه پێده‌چێت ڕوونمای شاشه‌كه‌یشی (2048×2732) بێت ! گه‌ر ئه‌مانه ڕاستبن ئه‌وا ئه‌م نه‌وه نوێیه ده‌بێته گه‌وره‌ترین نه‌وه له مێژووی ئایپاد دا. به‌ڵام، پێناچێت كه ئه‌م نه‌وه نوێیه دوای ئه‌وه‌ی ڕاگه‌یه‌نرا به‌رده‌ست بێت بۆ فرۆشتن، به‌ڵكو له‌وانه‌یه فرۆشتنی به‌رهه‌مه نوێكه بخرێته ساڵی 2016 ـه‌وه.\n– پڕوپاگه‌نده‌كان بۆ Apple TV\nوه‌كو ئاماژه‌مان پێدا، ئه‌پڵ كارێكی زۆری كردووه بۆ په‌ره‌پێدانی ئه‌م ئامێره‌ی، چونكه ڕووبه‌ڕووی ڕه‌خنه‌یه‌كی زۆر بۆوه. زانیاریه‌كان باس له‌وه ده‌كه‌ن به‌رهه‌می نوێی Apple TV پشتگیری ئامێره‌كانی Wii ،Playstation ده‌كات و هه‌روه‌ها خزمه‌تگوزاری تری وه‌ك (یاریكردن به‌جووڵه، خزمه‌تگوزاری ته‌له‌فزیۆنی) پێشكه‌ش ده‌كات. پێده‌چێت ئه‌پڵ له‌به‌رهه‌می نوێی ئه‌مجاره‌یدا بۆ Apple TV ئه‌پڵیكه‌یشن و به‌رنامه‌ی نوێ به‌كاربهێنێت بۆ زیاتر ده‌وڵه‌مه‌ندكردنی ئامێره‌كه، وه له‌وانه‌یه ئه‌مجاره تایبه‌تمه‌ندی 4K بدرێت به ئامێره‌كه.\n– پڕوپاگه‌نده‌كان بۆ Apple Watch\nئه‌پڵ وۆچ ، 4 مانگ پێش ئێستا ڕاگه‌یه‌نرا، بۆیه پێناچێت هیچ نه‌وه‌یه‌ك یان به‌رهه‌مێكی نوێ له‌م ڕووه‌وه ڕابگه‌یه‌نرێت. له‌وانه‌یه چه‌ند ڕه‌نگێك و خزمه‌تگوزاریه‌كی نوێ ببینین، به‌ڵام به‌دڵنیاییه‌وه له‌مساڵدا شتێكی نوێ و گه‌وره ڕاناگه‌یه‌نرێت بۆ ئامێره‌كه. ئه‌پڵ ته‌نها چه‌ند مانگێكه ئامێره‌كه‌ی ڕاگه‌یاندووه، بۆیه له‌ئێستادا هیچ بیرۆكه‌یه‌ك بۆ به‌رهه‌مهێنانی ئامێرێك یان نه‌وه‌یه‌كی نوێتر له‌ئارادا نییه و پێویستی به كاتی زیاتر و هه‌ڵسه‌نگاندنی به‌كارهێنه‌رانی ئامێره‌كه‌یه. به‌پێی زانیاریه‌كان ، له كۆنگره‌كه‌دا وه‌شانێكی نوێی سیستمی وه‌گه‌رخه‌ڕی ئامێره‌كه بڵاوده‌كرێته‌وه كه ئه‌ویش (watchOS 2)ـه، پێده‌چێت له وه‌شانی نوێدا چه‌ند گۆڕانكارییه‌ك و نوێكاریه‌ك بكرێت له‌وانه :\n– نوێكردنه‌وه‌ی ئایكۆنه‌كان\n– گونجاندنی زیاتری ئه‌پڵیكه‌یشنه‌كان\n– ڕێكخستنی زیاتر\n– iOS 9 وOS X El Capitan\nله‌كۆنگره‌ی گه‌شه‌پێده‌رانی ئه‌پڵ (WWDC) وه‌شانی نوێی هه‌ردوو سیستمی وه‌گه‌رخه‌ڕی ئای ئۆ ئێس و ماك ئۆ ئێس ڕاگه‌یه‌ندران بۆ گه‌شه‌پێده‌ران، كه هه‌ردوو وه‌شانه نوێكه له‌م كۆنگره‌یه‌دا ڕاده‌گه‌ینرێت و به‌رده‌ست ده‌بێت بۆ به‌كارهێنانی. پڕوپاگه‌نده‌كان باس له‌وه ده‌كه‌ن له وه‌شانی iOS 9 دا تایبه‌تمه‌ندی “animated wallpaper پاشبنەمای جوڵاو-” زیاد ده‌كرێت. و له وه‌شانه نوێكه‌ی ماك ئۆ ئێس ئێکسیشدا تایبه‌تمه‌ندیه‌كانی “New trackpad motions – جوڵەی نوێ بۆ تراکپاد” و “جێگیرکردنی ماڵپەڕەکان له Safari” و “Spotlight search – ئامێری گه‌ڕانی زیره‌كی Spotlight” و چه‌ندانی تریش زیاد ده‌كرێن.\nتاگەکان ئای ئۆ ئێس ئایپاد ئایفۆن ئەپڵ ئۆ ئێس ئێکس کاتژمێری ئەپڵ کۆنگرە


وه‌همی هه‌ڵبژاردن…..جه‌مال موحسین – Denegkan\nوه‌همی هه‌ڵبژاردن…..جه‌مال موحسین\nهه‌را و هوریای "هه‌ڵبژاردن" له کوردستان ئه‌مجاره‌یان له چوارچێوه‌ی هه‌لومه‌رجێکی سه‌خت و جیاوازدا به‌ڕێکه‌وتووه. مه‌سه‌له‌ی ته‌وازن په‌یداکردنه‌وه‌ی ناسیۆنالیزمی کورد له مه‌رکه‌ز و درێژه‌دان به شه‌ریکه به‌شی له‌وێ به تایبه‌تی له لایه‌ن یه‌کێتی و پارتییه‌وه چوارچێوه‌یه‌کی گشتی داوه به‌م پرۆسه‌یه‌ی له ژێر ناوی "هه‌ڵبژاردن" دا به‌ڕێوه‌ئه‌چێ. له‌ملاشه‌وه خه‌ڵک بچوکترین متمانه‌ی به یه‌کێتی و پارتی نه‌ماوه و چاوی بڕیوه‌ته هه‌ر گۆڕانێک به ئاقاری به‌رژه‌وه‌ندی و ژیانی خۆیدا بچێته پێشه‌وه. به‌ڵام ئه‌وانه‌شی که له ڕیزی ئه‌و دوو حزبه‌دا نین هه‌رچه‌نده دروشمی گه‌وره و قه‌به ئه‌ده‌ن به ڕووی کۆمه‌ڵگادا شتێکی زیاتر و جیاوازتر له‌و دوو حزبه سه‌ره‌کیه‌یان پێ نییه. بگره له ناوه‌ڕۆکدا بره‌وده‌ری هه‌مان کۆنه‌په‌رستین که ده‌سه‌ڵاتداران ساڵه‌هایه له پێشیه‌وه ڕاوه‌ستاون. له لایه‌ک خۆسه‌پاندنی یه‌کێتی و پارتی و له لایه‌ک درووشمی "گۆڕان"، "چاکسازی"، "ڕیفۆرم" ئه‌یه‌وێ جارێکی تر ئاڕاسته‌ی ژیانی خه‌ڵك به‌ره‌و ته‌وه‌هومێکی قووڵ یان ملکه‌چ بوون به ئه‌مری واقع دیاری بکات.\nوه‌ک هه‌میشه لیستی کوردستانی سه‌ری زمان و بنی زمانیان ئه‌وه‌یه که به‌رژه‌وه‌ندیه نه‌ته‌وه‌ییه‌کان له به‌رچاو بگیرێ و ئه‌بێ مادده‌ی 140 که سه‌باره‌ت به "قووڵایی سنوری کوردستانه" بخرێته پێش هه‌ر شتێکه‌وه، ئه‌بێ مه‌سه‌له‌ی "پشکی کورد" له ناوه‌ند، که بێجگه له بردنی داهاتێکی زیاتر له‌و به‌شه‌ی که به ناوی کوردستانه‌وه وه‌ئه‌گیرێ له‌لایه‌ن یه‌کێتی و پارتییه‌وه هیچی تر نییه، بخرێته پێش بژێوی و ژیانی خه‌ڵکه‌وه. ئێستا خه‌ڵک زۆر باش ئه‌زانن و زۆر چاک له‌وه تێگه‌یشتوون که یه‌کێتی و پارتی ده‌نگی خه‌ڵکیان هه‌ر بۆ ئه‌وه به‌کارهێناوه یان له به‌غدا هاوسه‌نگی خۆیانی پێ به‌رزبێته‌وه، یان له کوردستانیش به ناوی خه‌ڵک و ده‌نگی ئه‌وانه‌وه شه‌رعیه‌ت به ده‌سه‌ڵاتی ناشه‌رعی و گه‌نده‌ڵ و میلیشیا_عه‌شیره‌تی خۆیان بده‌ن. بۆیه هه‌ر قسه و شیعارێکی لیستی کوردستانی زۆر له‌وه سواوتره که ته‌نانه‌ت وه‌ک وه‌عده و وعودیش وه‌ربگیرێن. ئه‌مه جگه له‌وه‌ی که ئه‌و قسه و شیعارانه‌ی په‌خشی ئه‌که‌نه‌وه ڕووکه‌شی مه‌سه‌له‌که‌یه و به‌شێکی دیسان بۆ خۆڵ کردنه چاوی خه‌ڵک و به‌شێکی تری له به‌ر خاتری میدیا و چاودێره ده‌ره‌کیه‌کانه که گوایه ئه‌وه‌ی له کوردستان ڕوو ئه‌دات به کرده‌وه هه‌ڵبژاردنه. به‌ڵام حوکمی میلیشیایی داسه‌پاوی ئه‌حزابی بۆرژوازی قه‌ومی کورد حه‌قیقه‌تێکی ڕۆشن و ساده به‌ڵام تاڵی کۆمه‌ڵگای کوردستان بووه له‌م 18 ساڵه‌ی پێشوودا. ئه‌مه حه‌قیقه‌تێک بووه که له نێو چوارچێوه و بازنه‌ی ده‌سه‌ڵاتی بۆرژوازی کورددا بچوکترین بوار و ده‌رفه‌ت بۆ ئیراده‌ی ئازاد و هه‌ڵبژاردن له لایه‌ن خه‌ڵکه‌وه له ئارادا نه‌بووه و نییه.\nلایه‌نێکی تری مه‌سه‌له‌که ئه‌وه‌یه که یه‌کێتی و پارتی ئێستاش گه‌ر پاروی ده‌می خه‌ڵک به بارمته نه‌گرن و هه‌ڕه‌شه‌ی نان و کار بڕینی خه‌ڵك نه‌که‌ن، گه‌ر به زیندانی و چه‌کی میلیشیاکانیان خه‌ڵک چاوترسێن نه‌که‌ن، ته‌نانه‌ت ناتوانن خه‌ڵک ڕاپێچی به‌رده‌م سندوقه‌کانی ده‌نگدانیش بکه‌ن. هه‌تا ئه‌وه‌ی که به زمانی هه‌ڕه‌شه و زمانێک که بۆنی خوێنی لێ دێ له‌به‌رامبه‌ر به ناو مونافیسه‌کانیاندا وه‌ڵام ئه‌ده‌نه‌وه، به‌شێکی بۆ سه‌کوتکردنی ئه‌و لایه‌نانه‌یه که له ده‌ره‌وه‌ی بازنه‌ی یه‌کێتی و پارتیدان. به‌شێکی سه‌ره‌کی ڕاسته‌وخۆ له به‌رامبه‌ر خه‌ڵکدایه و بۆ به‌چه‌ترسێن کردنی ئه‌وانه. ئه‌وه‌ش با له‌ولاوه بوه‌ستێ که هه‌رچی که‌ناڵ و ئیمکانیاتی کۆمه‌ڵگایه له ده‌ستی خۆیاندا خڕ بۆته‌وه و دواتریش مه‌علومه له‌سه‌ر سندوقه‌کانیش چه‌نده فرتو فێڵ و ته‌زویر ئه‌که‌ن چونکه له‌مه‌شیاندا مامۆستا و لێهاتوون. ئیتر که‌وایه چی له‌وه گاڵته‌جاڕانه‌تره که ڕایئه‌گه‌یه‌نن "هه‌ڵبژاردنێکی پاک و بێگه‌رد له هه‌رێمی کوردستاندا به‌ڕێوه‌بچێت و ببێته نمونه‌ی دیموکراسی"؟! ئایا ئه‌سڵه‌ن پرۆسه‌یه‌کی پاک و بێگه‌رد له داموده‌زگا و ده‌سه‌ڵاتی سه‌راپا گه‌نده‌ڵ ئه‌وه‌شێته‌وه؟!\nپاشان چۆن جه‌رائه‌ت ئه‌که‌ن باسی ئاوه‌دانکردنه‌وه و خزمه‌تکردن و خزمه‌تگوزاری بۆ خه‌ڵک بکه‌ن؟ مه‌گه‌ر ئه‌م چه‌ند ساڵه ئه‌وان نه‌بوون به ڕۆژی ڕووناک و به‌به‌رچاوی خۆمانه‌وه نه‌ک هه‌رچی پاره و پولێک که بۆ ئاوه‌دانکردنه‌وه بووه لووشیان داوه، بگره هه‌رچی داهاتی خه‌ڵک و کۆمه‌ڵگا هه‌یه نه‌یانکردووه به کێوێک و خۆیان پاڵی ئیسراحه‌تیان پێوه دابێ؟! سه‌یره زمانیان ئه‌گه‌ڕێ بۆ ئه‌مجۆره ڕاگه‌یاندنانه! ئه‌وان ڕه‌نگه له ڕووی ئابوریه‌وه له یه‌ک شتدا زۆر پسپۆر بن و نه‌خشه و پلانی باشیان بۆی هه‌بێ، ئه‌ویش بریتییه له چۆنێتی به تاڵانبردی داهاتی خه‌ڵک و له‌ولاشه‌وه که‌ڵه‌که کردنیه‌تی وه‌ک سه‌رمایه‌یه‌کی مۆڵ بۆ خۆیان. له ڕووی سیاسیه‌وه داموده‌زگای داپڵۆسێنه‌ر و ئیداره‌کانیان بۆ پاراستنی ئه‌و پرۆسه‌ی ڕاووڕووتکردنه‌یه. له ڕووی کۆمه‌ڵایه‌تیشه‌وه زانای وه‌ک خۆیان نییه بۆ ده‌ست هێنان به شان و ملی کۆنه‌په‌رستی و فه‌رهه‌نگی ئیسلامی و عه‌شیره‌تی و زیندوو ڕاگرتنی پیاوسالاری. به بڕوای من یه‌کێتی و پارتی پێویست ناکات به‌رنامه بۆ لیسته‌که‌یان دابنێن. ئه‌وان ئه‌توانن به یه‌ک ڕسته دیاری بکه‌ن: درێژه‌دان به هه‌مان ده‌سه‌ڵاتی سه‌رکوتگه‌ر و عه‌شیره‌تی و گه‌نده‌ڵی کوردایه‌تی و ئه‌وه‌ش به زۆری چه‌ک ئه‌سه‌پێنین به‌سه‌ر ئه‌و سندوقانه‌دا که ده‌نگتانی تیا ئه‌خنکێنین.\nهه‌رچی ئه‌وانه‌ی تریش که خۆیان سه‌ر به بزووتنه‌وه‌ی بۆرژوا_کوردایه‌تی بوون و ئێستاش هه‌ن، ئێستا زمانیان به "گۆڕان" و "ڕیفۆرمخوازی" پژاوه. به‌ڵام ئه‌وان خۆیان به‌شێک بوون له‌م چه‌ند ساڵه‌ی ڕابردوی ده‌سه‌ڵاتدا به هه‌موو ئه‌و شتانه‌وه، که به ناوی "دیموکراسی"ه‌وه شانازی پێوه ئه‌که‌ن (وه‌ک زیندانی کردنی موخالفین و ئه‌شکه‌نجه‌دانی خه‌ڵک له زیندانه مه‌خفیه‌کانیاندا و ته‌قه‌کردن له خۆپیشاندانی خه‌ڵک… و هتد)، و به هه‌موو گه‌نده‌ڵی و پاره خۆری و ملهوڕی و سه‌رکوتێکه‌وه، شه‌ریکن و لێیان جیا ناکرێنه‌وه. بنه‌ڕه‌تی مه‌سه‌له‌که‌ش چینایه‌تییه و ئه‌وانه خۆشیان به‌شێکن له خێزانی سه‌رمایه‌دار و دارایانی باڵاده‌ست و هیچ نزیکایه‌تیه‌کیان له‌گه‌ڵ چینی کرێکار و خه‌ڵکی هه‌ژار و زه‌حمه‌تکێشدا نییه. چ ئه‌وه‌ی که نه‌وشیروان موسته‌فا خه‌ریکیه‌تی له‌ملا و چ ئه‌وه‌ی جه‌وهه‌ر نامق بانگه‌شه‌ی بۆ ئه‌کات له‌ولا، یان ئه‌وه‌ی که به‌حاڵ و به نوزه‌یه‌کی بچوکه‌وه عه‌بدولمسه‌وه‌ر بارزانی باسی لێوه ئه‌کا، هیچ جیاوازییه‌کی بنه‌ڕه‌تی نییه له‌گه‌ڵ یه‌کێتی و پارتیدا. بۆ ئه‌و که‌سانه‌ی ئه‌و بانگه‌شانه ئه‌که‌ن مه‌سه‌له‌که به‌شێکی بۆ ئه‌وه‌یه که خۆشیان ده‌سه‌ڵاتێکی زیاتر و پاره و پولێکی زیاتریان له ده‌ستدا کۆ ببێته‌وه. به‌ڵام به‌شێکی تریشی بێگومان له‌به‌رئه‌وه‌یه که ناڕه‌زایه‌تی خه‌ڵک له ده‌سه‌ڵاتی کوردایه‌تی له‌وپه‌ڕی خۆیدایه و ئه‌مان ئه‌یانه‌وێ پاڵ به‌و ناڕه‌زایه‌تییه‌وه بده‌ن و بیخه‌نه گیرفانی خۆیانه‌وه. هه‌موو خه‌ڵک باشبوونی ژیانی ئه‌وێ، ئاڵوگۆڕ و خۆشگوزه‌رانی و ئازادی ئه‌وێ. بۆیه ئه‌وانیش ئه‌مه‌یان کردۆته سه‌رله‌وحه‌ی قسه و شیعاره‌کانیان تا له‌م ڕێیه‌وه بتوانن فریوی خه‌ڵک بده‌ن و له‌گه‌ڵ ئه‌واندا بن. ئاکامی مه‌سه‌له‌که‌ش ته‌نها ده‌ربازکردنی ده‌سه‌ڵاتی بۆرژوازی کورده له نه‌فره‌تی خه‌ڵک و دووباره هێشتنه‌وه‌یانه له ژێر ئه‌و ده‌سه‌ڵاته‌دا به‌ڵام به ڕه‌نگێکی تر و به ناوێکی به ڕواڵه‌ت جیاوازه‌وه.\nنه‌وشیروان موسته‌فا خۆی له جیاتی لیست درووستکردن و خۆ کاندیدکردن و بانگه‌شه‌کردن بۆ گۆڕان، ئه‌بێ له‌به‌رده‌م دادگادا ڕابوه‌ستێ و وه‌ڵامی ته‌ور وه‌شاندن و ته‌سفیه‌کردنی موخالفین و سه‌رپه‌رشتیکردنی ته‌قه‌کردن له کۆمۆنیسته‌کان و کوشتنی ئینسان به دیلی و هه‌موو ئه‌و تاوانانه بداته‌وه که له‌سه‌ر ده‌ستی ئه‌ودا به‌ڕێوه‌چووه. ئه‌وه به ده‌ردی ناخوات که له نووسراوێکدا پاکانه بۆ ئه‌وه بکات که گوایه له شه‌ڕی ناوخۆدا ئه‌م ده‌ستی نه‌بووه و بێخه‌تایه! ئه‌ویش وه‌ک سه‌رانی تری ناسیۆنالیزمی کورد به‌رپرسه له دڵۆپ به دڵۆپی خوێنی ئه‌و هه‌زاران لاوانه‌ی له شه‌ڕی ناوخۆدا کرانه قوربانی شه‌ڕی ده‌سه‌ڵاتی یه‌کێتی و پارتی. جه‌وهه‌ر نامق ئه‌بێ بۆ خه‌ڵکی بسه‌لمێنێ نهێنی ده‌سه‌ڵاتی پاوانخوازانه‌ی پارتی و تاڵانکردنی داهات و ژیانی خه‌ڵکی کوردستانی له کوێدا شاردۆته‌وه! ئایا خۆی له کوێی ئه‌و تاڵان و بڕۆییه و ده‌سه‌ڵاته سه‌رکوگه‌رانه‌یه‌دا ڕاوه‌ستابوو؟! مه‌گه‌ر خۆشی مه‌سئولێکی پایه به‌رزی ناو ئه‌و حزبه نه‌بووه؟! چیرۆکه شاراوه‌کانی له کوێدا تۆمار کردووه؟ ئه‌گه‌ر نا، ناتوانێ گه‌ردنی خۆی له‌و شه‌ریکایه‌تیه ئازاد بکات.\nپێویست ناکات زۆر باس له ئیسلامیه‌کان بکه‌ین له‌به‌رئه‌وه‌ی کارنامه‌یان زۆر له‌وه ڕۆشنتره پێویستی به‌وه بێ بخرێته به‌رچاو. به‌ڵام خاڵێک که به ڕاستی جێگه‌ی گاڵته‌جاڕیه له ژیانی سیاسی ئه‌حزابدا ئه‌و هاوپه‌یمانێتیه‌یه که لایه‌نه ئیسلامیه‌کان له‌گه‌ڵ به ناو "عه‌لمانیه‌کان" دا پێکیان هێناوه. ئه‌وه‌ی که زه‌حمه‌تكێشان (باڵی قادر عه‌زیز) و سۆسیالیستی له به‌ره‌یه‌کدا له‌گه‌ڵ یه‌کگرتووی ئیسلامی و کۆمه‌ڵی ئیسلامیدا کۆبوونه‌ته‌وه ته‌نها شایه‌نی زه‌رده‌خه‌نه‌یه‌کی تاڵی گاڵته ئامێزانه‌یه و هیچی تر. له هه‌ڵبژاردنی 1992 دا ئه‌و دوو لایه‌نه "عه‌لمانی" ه له خواری خواره‌وه دائه‌نیشتن و گه‌ر کورسیشیان نه‌دانایه‌تێ له‌سه‌ر دۆشه‌که‌ڵه دائه‌نیشتن چونکه هه‌ر خۆش بوو بۆیان گه‌ر بۆ چه‌پڵه لێدانیش بێ هه‌ر له‌ناو بینای په‌رله‌ماندا بن، به‌ڵام ئێستا ئه‌و دۆشه‌که ئه‌بێ کاکه سه‌ڵاحه‌دین بۆیان داخات! ئیتر ئه‌مه مه‌علومه له لای خه‌ڵک ئه‌وانه چ جێگا و ڕێگایه‌کیان ئه‌بێت. ئه‌وه‌نده‌شی به لیستی "چه‌په‌کان" ئه‌گه‌ڕێته‌وه (که شیوعی، زه‌حمه‌تکێشان (باڵی به‌همه‌ن)، بزووتنه‌وه‌ی دیموکراتی گه‌لی کوردستان، پارتی کار، پارتی ڕزگاری، بزووتنه‌وه‌ی دیموکراستخوازان، پارتی چاره‌سه‌رن) جارێ مه‌علومه ئه‌وانه چ جۆرێک له چه‌پن. وه هه‌ر ئه‌وه‌نده کافیه بیڵێین که ئه‌وان خۆیان له‌لایه‌ک له په‌راوێزی کۆمه‌ڵگادان و کاریگه‌رییه‌کی ئه‌وتۆیان نییه بۆ ئاڵوگۆڕ پێکردنی ژیانی خه‌ڵک. له‌لایه‌کی تریشه‌وه، خۆیان داماوانه مه‌عاشخۆری ده‌سه‌ڵاتن. ئاخر ئیتر چۆن ئه‌کرێ تۆ مه‌عاشخۆری یه‌کێک بیت و له‌ملاشه‌وه به خه‌ڵک بڵێی به‌رنامه‌یه‌کی ترم هه‌یه بۆ چاککردنی ژیانتان و ئاڵوگۆڕ و "عه‌داله‌تی کۆمه‌ڵایه‌تی"؟\nپرۆسه‌یه‌ک که له‌م هه‌لومه‌رجه‌دا به‌ڕێوه‌بچێ و به‌م شێوازه بێ و لیسته‌کانی ئه‌مانه بن به چ جۆرێک ئه‌توانین ناوی بنێین هه‌ڵبژاردن و ده‌نگدان؟! له‌ڕاستیدا منافه‌سه‌یه‌ک له‌باره‌ی باشکردنی ژیانی خه‌ڵک له ئارادا نییه، ئه‌گه‌ر قه‌رار بێ مونافه‌سه‌یه‌ک له ئارادا بێ ئه‌وا مونافه‌سه‌ی باڵاده‌ست ڕاگرتنی بۆرژوازی کورد و ده‌ستبه‌سه‌رداگرنتی داهاتی کۆمه‌ڵگا و هێشتنه‌وه‌ی کرێکاران و خه‌ڵکی زه‌حمه‌تکێشه له ئه‌ساره‌تێکدا که 18 ساڵه ده‌سه‌ڵاتی بۆرژوا_ناسیۆنالیستی کورد سه‌پاندوویه‌تی. چه‌ند ساڵه یه‌کێتی و پارتی حوکمی زیندانی ئه‌به‌دییان به‌سه‌ر خه‌ڵکی کوردستاندا داوه، ئه‌م پرۆسه‌یه‌ش بێجگه له تازه کردنه‌وه‌ی ئه‌م حوکمه به‌سه‌ر سه‌ری خه‌ڵکه‌وه هیچی تر نییه.\nئه‌مجاره‌ش تاقه ده‌نگی جیاواز ده‌نگی ئێمه کۆمۆنیسته کرێکارییه‌کانه، سیاسه‌تی حزبی کۆمۆنیستی کرێکاریی کوردستانه. ئه‌وه ته‌نها ئێمه‌ین که به ڕۆشنی ڕایئه‌گه‌یه‌نین: ئه‌وه‌ی هه‌یه هه‌ڵبژاردن و فرسه‌تی ئیراده‌ی ئازادانه‌ی خه‌ڵک له ده‌نگدان و دیاریکردنی داهاتو و چاره‌نووسی ژیانیاندا نییه. ئه‌وه‌ی هه‌یه فریودان و ته‌وه‌هموێکه بۆ هه‌مان بزووتنه‌وه‌ی بۆروژا_کوردایه‌تی حاکم. ئه‌وه ئێمه‌ین ئه‌ڵێین مه‌چن بۆ "هه‌ڵبژاردن و ده‌نگدان". ئه‌وه ئێمه‌ین ئه‌ڵێین مه‌هێڵن ئه‌مجاره‌ش ده‌نگتان لێ زه‌وت بکه‌ن و به هه‌رزان لێتان بکڕن. به بڕوای من ده‌نگدانی خه‌ڵک به هه‌ر یه‌کێک له‌و لیستانه به کرده‌وه یانی ده‌نگدان یان هه‌ڵبژاردنی لایه‌نێک به ده‌ستی خۆمان که سبه‌ینێ کێ و به چ ناوێکه‌وه کرێی مانگانه‌مان پێ بدات، کێ و به چ ناوێکه‌وه بۆمان دیاری بکات مافی خانه و لانه‌مان هه‌بێ یان نا! کێ بڕیار بدات له جیاتی ئێمه سه‌روه‌تی کۆمه‌ڵگا بکات به قوڕگی خۆیدا و ده‌ست به‌سه‌ر داهاتی نه‌وتی و به‌رهه‌مه‌کانی تری کۆمه‌ڵگادا بگرێ، کێ سبه‌ینێ به پێی به‌رژه‌وه‌ندی خۆی و له‌ق و لۆق بوونی هاوسه‌نگیه‌که‌ی له‌گه‌ڵ مه‌رکه‌زدا بمانکات به سووته‌مه‌نی جه‌نگ و پێکدادانی قه‌ومی و تایفی، کێ هه‌موو بڕیارێکی سیاسی و ئابوری و کۆمه‌ڵایه‌تی له جیاتی ئێمه بدات، کێ له جیاتی ئێمه بڕیار له په‌یوه‌ندییه شه‌خسیه‌کان و زه‌واج و جێگه و ڕێگه‌ی فه‌رده‌کان له خێزاندا بدات، کێ بڕیار بدات بۆمان هه‌یه کامه بیروڕامان هه‌بێ یان نه‌بێ…. به کورتیه‌که‌ی ده‌نگدانه به لایه‌نێک که بڕیار له‌سه‌ر وورد و درشتی ژیانمان بدات و بچوکترین جێگه بۆ ئیراده‌ی سه‌ربه‌خۆی خه‌ڵک نه‌هێڵێته‌وه. هه‌ر به‌و ده‌لیله‌ش که له‌ژێر ناوی هه‌ڵبژاردندا به‌ڕێوه ئه‌چێ تا چوار ساڵی تر خه‌ڵک بۆی نییه فزه‌ی لێوه بێت. هه‌ربۆیه به کرده‌وه یانی ده‌نگدانه به کۆیله مانه‌وه بۆ مافیاکانی گه‌نده‌ڵی به ناسیۆنالیستی و ئیسلامیه‌وه. یانی ده‌نگدانه به یه‌خسیری و مانه‌وه له به‌ندیدا! ئه‌وه‌ی له‌ژێر ناوی هه‌ڵبژاردندا به‌ڕێوه ئه‌چێ یانی حوکمی زیندانی کردنه‌وه‌ی خه‌ڵکی کوردستان له به‌ندی ده‌سه‌ڵاتی کوردایه‌تیدا!\nناوه‌ڕاستی ئایار، 2009 jamal_muhsin@yahoo.com\nPrevious فرمێسک بۆ کوڕه‌کانیان ده‌ڕێژن و چه‌قۆش بۆ کچه‌کانیان تیژ ده‌که‌ن\nNext ئایا ده‌رکران و چه‌ک کرانمان له باشور باشتره یا….ئه‌یوب ڕه‌حمانی


هه‌ندێ جار جه‌سته‌ی مرۆڤ کاردانه‌وه‌ی هه‌یه به‌رامبه‌ر هه‌ندێک مادده که مه‌ترسیدار نین. کاردانه‌وه‌کان له‌وانه‌یه ئاو به چاودا هاتنه خواره‌وه، خورانی چاو، هاتنه‌خواره‌وه‌ی ئاوی لووت، خورانی قوڕگ، زیپکه، خوران، ئاوسان و کێم کردن بن. ئه‌و شتانه که ئه‌بنه هۆی ئه‌م کاردانه‌وانه ئه‌کرێ بۆ نمونه خواردنی جۆراوجۆر، ده‌رمانی شۆردن و پاککردنه‌وه، هه‌ڵاڵه‌ی گوڵ له هه‌وادا (پۆڵن)، تۆز و ئاژه‌ڵ بن.\nزۆر که‌س کاردانه‌وه‌ی حه‌ساسیان هه‌یه به‌رامبه‌ر هه‌ڵاڵه له چیمه‌نه‌کان و دار و دره‌خت. بڵاوبوونه‌وه‌ی هه‌ڵاڵه له‌م گیایانه له وه‌رزه‌کانی به‌هار و هاویندا زۆر به‌هێزه. ڕووه‌کی جۆراوجۆر له کاتی جۆراوجۆردا گوڵ ده‌رئه‌که‌ن وه که‌ش و هه‌وا و باش ئه‌بنه‌هۆی بڵاوبوونه‌وه‌یان. له‌به‌رئه‌وه گرنگه که ئاگاداری ڕاگه‌یاندنه‌کانی ناو ڕۆژنامه محه‌لیه‌کان بین سه‌باره‌ت به بڵاوبوونه‌وه‌ی هه‌ڵاڵه.\nنزیکه‌ی %40 ی خه‌ڵکی نه‌رویج جۆرێک حه‌ساسیه‌تیان هه‌یه. ده‌رمانی دژی حه‌ساسیه‌ت په‌یدا ئه‌بێت. هه‌ندێک له ده‌رمانخانه‌کان به‌بێ ڕه‌چه‌ته‌ی پزیشک وه‌رئه‌گیرێن و مرۆڤ ئه‌توانێت بۆ په‌یداکردنیان له ده‌رمانخانه یارمه‌تی وه‌ربگرێت. بۆ هه‌ندێکیان ئه‌بێ ڕه‌چه‌ته‌ی پزیشکمان هه‌بێ. به‌ڵام وا باشتره بۆ هه‌ر مه‌به‌ستێک بچیته لای پزیشک بۆ ده‌ستنیشانکردنی ئه‌م گرفتانه. هه‌ندێک له ده‌رمانه‌کان حه‌ساسیه‌ته‌که که‌م ئه‌که‌نه‌وه، بۆ نمونه حه‌ب، له کاتێکدا هه‌ندێکی تر نیشانه‌کان چاره‌سه‌ر ئه‌که‌ن، بۆ نمونه قه‌تره‌ی لووت و قه‌تره‌ی چاو.\nکاتێک مرۆڤێک ئه‌چێت بۆ ژینگه‌یه‌کی نوێ، له‌وانه‌یه کاردانه‌وه‌ی حه‌ساسیه‌تی هه‌بێ که پێشتر نه‌یبووه. ڕه‌نگه په‌یوه‌ندی به مه‌وادی نه‌ناسراو له سروشت دا، خواردنی نوێ و شتی تری وه‌ک ئه‌وانه‌وه هه‌بێت.


ئه‌نیشتاین له دۆزه‌خ – Knwe.org\nسەرەکی » ئەدەب و هونەر » ئه‌نیشتاین له دۆزه‌خ\nحفیظ الله نادری\nله فارسییه‌وه: تارا شێخ عوسمان\nمن ده‌رباره‌ی ئه‌م مه‌سه‌له‌یه زۆر بیرم كردووه‌ته‌وه، ده‌مه‌وێت رۆژی هه‌ینی بمرم. بۆ مردن حه‌زم له رۆژه‌كانی تر نییه، خه‌ڵك له رۆژه‌كانی تردا سه‌رقاڵن، ئه‌وان كاتیان نییه بێن فاتیحا بۆ من دابده‌ن، ده‌مه‌وێت خه‌ڵكێكی زۆر بێن بۆ به خاكسپاردنم، ده‌مه‌وێت بۆ دواجار له‌ناو خه‌ڵكدا بم، له نێو ئه‌وانه‌دا كه منیان خۆشده‌وێت.\nمن له مردن ده‌ترسم، ره‌نگه ئێوه‌ش هه‌مان هه‌ستتان هه‌بێت، من بۆیه له مه‌رگ ده‌ترسم، چونكه وا هه‌ست ده‌كه‌م كۆتایی هه‌موو شتێكه. دڵینام خێزانه‌كه‌م به مردنی من زۆر خه‌مبار ده‌بن، هاوڕێكانیشم به هه‌مانشێوه، ئه‌ی تا چه‌ند رۆژ؟ ده، بیست یان سه‌د رۆژ؟ دوای ئه‌وه چی رووده‌دات؟ ئه‌و شته‌ی بۆ ملیۆنان كه‌س دێته پێش و منیش له‌به‌ر ئه‌وه‌یه ده‌ترسم، من ده‌بمه هیچ، ناوه‌كه‌م، ژیانم، بۆنه‌كه‌م و هه‌موو شتێكی من له‌ناو ده‌چێت، وه‌ك ئه‌وه‌ی هه‌ر نه‌بووبێتم. وه‌ك ئه‌وه‌ی هه‌رگیز له كه‌ناری ده‌ریا پاسكیلم لێ نه‌خوڕیبێت. وه‌ك ئه‌وه‌ی هه‌رگیز عاشق نه‌بووبم. وه‌ك ئه‌وه‌ی چه‌ندین جار له ناخی دڵه‌وه نه‌گریابم. وه‌ك ئه‌وه‌ی له خه‌ونمدا له‌گه‌ڵ فریشته‌كاندا نه‌خه‌وتبم. وه‌ك ئه‌وه‌ی…\nمن ده‌ترسم، بۆیه ده‌مه‌وێت بۆ دواجار خه‌ڵك گوێیان له ناوی من بێت، خه‌ڵكێكی زۆر. نامه‌وێت زۆر زوو له مێشكی ئه‌واندا بسڕدرێمه‌وه. له‌به‌ر ئه‌وه‌یه ئێستا من زیندووم. من هه‌م. ئه‌مه زێده‌ڕۆییه، مرۆڤێك به حه‌فتاو چه‌ند كیلۆ گۆشت و ئێسك- گۆشت و ئێسكی جیاواز، به‌و ده‌موده‌سته له‌یاد بچێته‌وه، ئه‌مه راست نییه. ئه‌مه سته‌مه.\nله‌گه‌ڵ ئه‌وه‌شدا، مردن بۆ من ئه‌زموونێكه، ئه‌زموونێكی پڕ له چێژ. مردن واتای له راده تێپه‌ڕبوون. مه‌رگ مانای كردنی ئه‌و شته‌ی كه هیچ مرۆڤێكی زیندوو ناتوانێت بیكات. مه‌رگ بۆ من بڵند بوون و فڕینه بۆ به‌رزیی. من كه له‌سه‌ر پاسكیله‌كه‌م بێ ئه‌ندازه تیژڕه‌وم، من له ئاسمانم. نقومی كه‌یفخۆشیم، هه‌ندێ جار دڵم ده‌خوازێت له‌وه تیژتر لێبخوڕم. له زه‌وی به‌رز ببمه‌وه له‌گه‌ڵ ماتۆرێكدا به‌یه‌كدا بده‌ین و پاش ماوه‌یه‌ك بفڕم. پاشان بدرێمه‌وه به زه‌ویدا، یه‌كه‌مجار سه‌رم به‌رزه‌وی بكه‌وێت، مێشكم بچێت به ئاسمانا، به‌ملاولاما بڵاو بێته‌وه و هه‌موو یادگه‌م، بیروڕاكانم و هه‌موو گاڵته و گه‌په‌كانم له‌سه‌ر شه‌قامه‌كه پان بێته‌وه دوایی ده‌ست و قاچم گۆج بن، هه‌مووی توته، توت. ئه‌مه چ جۆره هه‌ستێكه؟ هیچ كاتێك ئه‌مه‌م هه‌ست پێنه‌كردووه.\nزۆرجار له كانتۆنی (ویلی) سویسرام و له‌و گۆلاوه سروشتییه‌دا مه‌له ده‌كه‌م و به‌هه‌ر چوارده‌وری خۆمدا ده‌خولێمه‌وه بۆ ئه‌وه‌ی سه‌یری چیاكان بكه‌م، كێوه به (ناجو) داپۆشراوه‌كان وه‌ك قژی سه‌ری كچانی ئه‌فریقایی و كاتێك كه خۆر لێم ده‌دات هه‌م من و هه‌م ئاوی ده‌وروبه‌رم مه‌ست ده‌كات، من ده‌چمه ژێر ئاوه‌كه‌وه له‌و جێیه‌ی تیشكی خۆر ده‌بێته هه‌شت به‌ش، وه‌ك چادرێكی دره‌وشاوه كه جگه له په‌ته‌كانی ئه‌وی داوه‌ته به‌ربا. له‌وێدا هێشتا ساپیته‌ی گۆمه‌كه ناجووڵێت. ئه‌و شوێنه‌ی ئاو و هه‌تاو هه‌یه. من ده‌مه‌وێت بچمه قووڵایی زیاتره‌وه، ئه‌و شوێنه‌ی كه ئیتر هه‌تاو نییه. ئه‌و شوێنه‌ی ته‌واو تاریكییه. ئه‌و شوێنه‌ی هه‌موو شتێكه و منیش. ئه‌و شوێنه‌ی ماسییه‌كانی لێیه، ماسییه گه‌وره و بچووكه‌كان. ئه‌و شوێنه‌ی كه مرۆڤ خۆره‌كان هه‌ن. ئه‌و جێیه‌ی كه خه‌روار خه‌روار ئاو هه‌یه. من ده‌مه‌وێت بچم بۆ ئه‌و شوێنه، له‌وێ یاری به ئاو بكه‌م تا ئیتر هه‌ناسه‌م پێنامێنێت و هه‌وا بخوازم، به‌ڵام له‌بری ئه‌وه ئاوم بدرێتێ. ده‌مه‌وێت ئه‌و ئه‌زموونه بكه‌م، ده‌مه‌وێت ژیانی ماسییه‌كان تاقیبكه‌مه‌وه.\nئایا ده‌مه‌وێت له‌سه‌ر ته‌ختی خه‌و بمرم یان له‌سه‌ر جاده‌یه‌كی ته‌خت؟ ئایا ده‌مه‌وێت كه‌سێك به مه‌به‌ست بمكوژێت یان به مه‌رگێكی سروشتیی بمرم؟ ئایا من ده‌مه‌وێت بسووتێم و بمرم یان گۆشتی له‌شم سكی شێرێكی برسیی تێربكات؟ من نازانم، مه‌گه‌ر ده‌مه‌وێت ئه‌م پێشهاتانه تاقیبكه‌مه‌وه. ده‌مه‌وێت هه‌ست به‌وه بكه‌م كه به‌هێواشی دڵم ده‌وه‌ستێت و له‌سه‌ر ته‌ختی خه‌وه‌كه خه‌وتوو و گریان و نائومێدی هاوڕێكانم ببینم، منیش ده‌مه‌وێت له ماڵه‌وه بڕۆم و كه‌سێك چاوه‌ڕوانم بێت و هه‌رگیز دووباره نه‌گه‌ڕێمه‌وه. مردبێتم- له‌سه‌رجاده كه‌وتبم و خه‌ڵك ته‌له‌فۆن بۆ ئه‌مبوڵانس بكه‌ن. حه‌زم له سه‌رسوڕمان و داخداری ئه‌وانه. من ده‌مه‌وێت له ئاگردا بسووتێم و گه‌رم بوون و بوونه ئاوی لاشه‌مم حه‌ز لێیه. ده‌مه‌وێت هه‌ست به ددانی سپی شێر بكه‌م له‌سه‌ر گیانم، ئه‌و ددانانه كه ده‌چه‌قنه گیانم و دواتر ده‌نگی شكاندنی ئێسكه‌كانم له نێوان ددانه‌كانیدا، من ده‌مه‌وێت گوێم له‌و ده‌نگه بێت.\nبه‌ڵام مردن یاخییه. مه‌رگ بژارده‌ی من نییه و ئه‌وه‌م له‌به‌ر ئه‌و شته خۆش ده‌وێت. ئێمه ناتوانین مردنمان بوێت، ده‌بێت ئه‌و داوامان بكات. وه‌ك سه‌رۆكێكی گه‌وره. مردن سه‌ربه‌خۆیه، خۆی بڕیارده‌دات و خۆی جێبه‌جێی ده‌كات. مردن پێشێلكارییه‌كه له دژی مرۆڤ.\nته‌نها كێشه‌ی من له‌گه‌ڵ مردن خودی مردنه. ئه‌گه‌ر بمرم، من ده‌مرم. كه‌واته زیندوو نابمه‌وه. ده‌مه‌وێت مه‌رگ وه‌ك پاسكیل لێخوڕین بێت یان وه‌ك خواردنی پیتزا بێت. ده‌بێت تا كۆتایی ئه‌زموون بكرێت ئه‌گه‌ر حه‌زمان لێبوو دووباره‌ی بكه‌ینه‌وه، من له مردن ده‌ترسم، چونكه ره‌نگه به‌لامه‌وه خۆش نه‌بێت و دواتر رێگه‌ی گه‌ڕانه‌وه داخرا بێت.\nله‌به‌ر ئه‌وه‌یه من حه‌زم له دۆزه‌خه، بیستوومه كه مرۆڤ له‌وێ نامرێت، ده‌مرێت، به‌ڵام پاش چه‌ند ساتێك دووباره زیندوو ده‌بێته‌وه پاشان دووباره ده‌مرێت. له‌وێ ده‌توانم رۆژی سه‌دجاریش دووباره‌ی بكه‌مه‌وه. دۆزه‌خ شوێنێكی نموونه‌ییه بۆ من. له‌وێ ناتوانم به هه‌موو مه‌رگه دڵخوازه‌كانم بمرم. له‌وێ ده‌توانم شێوه‌ی نوێی مردن دروست بكه‌م. من له‌وێ ده‌توانم داهێنه‌ری مه‌رگ بم. ده‌توانم ئه‌نیشتاینی دۆزه‌خی خۆم بم. من ده‌توانم ئه‌و هه‌موو شته بكه‌م، به‌ڵام هێشتا كێشه‌یه‌كم هه‌یه، چۆن ده‌توانم بڕۆم بۆ دۆزه‌خ؟


ئایا عەفرین تەڵەیە بۆ دەوڵەتەکەی ئەردۆغان؟… تاهیر حاجی حەسەن – Dengekan\nbyTahir Haji Hassan\tJanuary 19, 2018\tGeneral, Opinion, Slider\nجەنگ بەردەرکەی بەخەڵکی عەفرین گرتوە،ئەویش جەنگ و هێرشی دەوڵەتە قەیران گرتوەکەی ئەردۆ داعشی دوای تەواو بونی داعشە. پرسیارێک و گومانێک هەیە لێرەدا:ئاخۆ گەر ئەردۆغان گڵۆپی سەوزی بۆ هەڵنەکرابێت لەلایەن ئەمریکاوە پێدەچێت هەروا بەگوندەی خۆی هێرشی سەر عەفرین بکات؟ ئاخۆ گەر عەفرین تەڵەیش بێت بۆ ئەردۆغان ودەوڵەتەکەی نرابێتەوە تاوانی خەڵکی سیڤیلی عەفرین چیە کەبکرێنە سوتەمەنی نێو پلانە چەپەڵەکانی ئیمپریالیزمی ئەمریکی؟ یان ئاخۆ خەڵکی عەفرین هیچ جیاوازیان هەیە لەگەڵ خەڵکی سیڤیلی حەلەب و دەیان شاری تر لەسوریا کەکرانە سوتەمەنی نێو هێزە جەنگ هێنەرە ڕکابەرەکانی نێونەتەوەیی و نەوچەییەکان؟\nبێگومان وەحشیەتی زلهێزانی سەرمایەداری بێسنورەو هیچ بەهایەکی مرۆییان لاپیرۆز و گرنگ نیە،بەڵکو ئەوەی لایان گرنگە داگیرکردن و بەتاڵان بردنی سامانی گەلانە لەناوچەکەدا. ئەو سامانە زۆرەی مێژووییەکە، لەژێر دەستی دەسەڵاتە ناسیۆنالیستی و مەزهەبی و دینیە وەکیلەکانی زلهێزانە. لەم نێوەدا،کۆی چینی کرێکارو خەڵکی بەشمەینەت زەرەر مەندی پلەیەکن و کراونەتە قوربانی نێو برەودانەکانی شۆفێنیزمی قەومی و دینی و مەزهەبی.\nگەر ئەمریکا دۆستی گەلانی ستەملێکراو بوایە،ئەوا نەدەهات لەڕێگەی جەنگەوە دەسەڵاتە دیکتاتۆرەکان بڕوخێنێت و لەولایشەوە کۆی ژێرخانی ئابوری سەدان ساڵەی مرۆڤە زەحمەتکێشەکان وێران بکات. بەپێچەوانەوە،ڕێگای سەرەکی بۆڕوخانی دەسەڵاتە دیکتاتۆریەکان لەناوچەکەدا تەنها لەڕێی برەودان و دنەدان دەبێت بۆ بەرپاکردنی شۆڕشی کۆمەڵایەتی. دەسەڵاتە دڕندەکانی سەربەچینە چەوسێنەرەکان تەنها لەڕێگەی بەرپاکردنی شۆڕشی کۆمەڵایەتیەوە دەتوانرێت بەزیانێکی کەمی ماددی و گیانیەوە بڕوخێنرێت. بەڵام کوا ئیمپریالیزم کارێکی وای پێ ڕەواو باشە؟\nدەوڵەتی تورکیا بەڕابەرایەتی ئەردۆغانی ئاک پارتی،لەنێوخودی تورکیادا تەواو لەقەیراندایە و تورکیای لەڕوی ئابوری و سیاسیەوە بەرەو دواوە گەڕاندوەتەوەو دەسەڵاتی میلیتاریزمی تۆتالیتار پیادە دەکات. ئەو دەسەڵاتە دڕندەیەی کەتورکیای بۆ خەڵکی ئازادیخوازی تورکیا کردوەتە زیندانیەکی گەورەو ڕۆژبەڕۆژیش لەڕێی پەلامارەکانی بۆ سەر خەڵکی سیڤیلی باکورو و ڕۆژئاوای کوردستان تادێت قەیرانەکانی بۆزیاتر دەبێت و لەم ڕێگایەیشەوە ئەوە ڕاستە دەوڵەتی ئاک پارتی بەرەوهیلاک بون دەبرێت،بەڵام ناکاتە ئەوەی لەم ڕێگەیەوە بڕوخێنرێت. بەپێچەوانەوە،لەم ڕێگەی بواردانەی بۆ هێرش و جەنگ دژی عەفرین و دەستکەوتەکانی خەڵکی ڕۆژئاوای کوردستان،ئەوا باجی تێچونی کۆی جەنگەکەی لەلایەن چینی کرێکارو خەڵکی زەحمەتکێشی تورکیاوە دەدرێت. لەم دیویشەوە،بەرپاکردنی ئەو جەنگە بۆداگیرکردنی عەفرین،لەپلەی یەکەمدا خەڵکی عەفرین تێیدا زەرەر دەند دەبن و ئاوارەو ماڵوژیانیشیان کاول دەکرێت،وەک چۆن کۆبانی کاول کرا لەڕێی هێرشەکانی داعشی دڕندەو بۆمبابارانەکانی ئەمریکاو هاوپەیمانەکانیانەوە،ئاوایش دەیانەوێت عەفرین بەو دەردە ببرێت.\nبێجگەلەوەی دەیانەوێت لەڕێگەی ئاوا هێرشێکەوە،هێزوتوانای شەڕڤانان لاواز بکرێت و بڕستیان لێ ببڕدرێنن تائەوەی بەهەموشێوازێک ملکەچی ئەمریکا ببن و واز لەپرۆژەکانی خۆیان بهێنن کەلەبەرژەوەندی گەلانی ڕۆژئاوای کوردستانە.\nئێستا کۆی ئابوری سوریا لەژێر دەستی شەڕڤانانە،چ بیرەنەوتەکان بێت یان ڕوبارو سەرچاوەی ئاو تادەگات بەکارەبا. ئەو سێ سەرچاوە سەرەکیەو مەسەلەی کشتوکاڵ،بۆخۆی بڕبڕە پشتی هەرگەلێکن لەناوچەکەدا. لەم قۆناخەداڕۆژئاوای کوردستان ئێستا دیسانەوە لەلایەن دەسەڵاتدارانی ناوچەکەوە دەیانەوێت وەک قۆناخی سەردەمی کۆبانیان لێ بکەن و هێرشیان بکەنە سەر.\nتورکیا ئەندامی ناتۆیەو لەلایەن دەسەڵاتە دڕندەکەی ئەمریکاوە دەپارێزرێت. لەم دیویشەوە پەیوەندیەکی ناجێگیری لەگەڵ دەوڵەتەکەی پۆتیندا هەیە،کەدەیەوێت لەم ڕێگەیانەوە بەئەمریکا بڵێت:گەر نەچیتە ڕێرداخوازیەکانمەوە،ئەوا،ئەڵتەرناتیڤی دیکە ئامادەیە. هێشتا ئەمریکا زیاتر بەرژەوەندی لەگەڵ تورکیادا هەیە تائەوەی لەگەڵ پەیەدەو شەڕڤاناندا هەیبێت. پێدەچێت لەدابەش کردنی سوریادا،ئەمریکا ئەوبەشەی لەژێردەستی شەڕڤاناندایە بخاتە ژێرقەڵەمڕەوی خۆیەوە،کارێکی وایش بۆ ئەمریکا دەستکەوتێکی کەم نابێت،لەگەڵ ئەوەیشدا،ئەمریکا هەرئامادە نابێت دەست لەپاڵپشتی کردنی دەوڵەتەکەی ئەردۆغان هەڵبگرێت،تابەدیلێکی زۆر باشتری لەتورکیادا بۆ مەیسەر نەبێت.\nبۆیە هیچ کات نابێت خۆش خەیاڵ بین بەو کۆمەکانەی ئەمریکا دەیدات بەشەڕڤانان و پەیەدە. ئەمریکا،کۆی ناوچەکە بەرەو وێرانەی تەواو دەبات. چونکە ئەو بۆ داگیرکردن هاتوە نەک بۆ ڕزگاری گەلانی زەحمەتکێشی ناوچەکە.\nبەهیواین نەئەردۆغان و نەئەمریکایش سەرکەوتونەبن لەپلانە چەپەڵەکانیاندا دژی خەڵکی بێ دیفاعی عەفرین. ئەرکی شەڕڤانانیشە نەکەونە ژێرهەیمەنەتی بەرژەوەندیە تاڵانکاریەکانی دەسەڵاتدارانی ئەمریکای زلهێزی دڕندەی سەرمایەداریەوە.\nئەوان خاوەنی چەک و جبەخانەی زەبەلاحی شەڕن،بەڵام هیچ کاتیش مرۆڤایەتی شکستی ئەمریکای لەبیرناچێتەوە لەلایەن گەلی ڤێتنام و ڕابەرایەتی ئەو گەلەوە.\nشەڕڤانان و شۆڕشی ڕۆژئاوای کوردستانیش دەکرێت خاوەن هەمان مێژوو بن و بەئاشکرا دژی دەسەڵاتدارانی ناوچەکەو تەماح و بەرژەوەندیەکانی ئەمریکا بجەنگن. چونکە گەر ملکەچ ببن بۆ ژێر خواست و بەرژەوەندیەکانی ئەمریکا،ئەوا وەک دەسەڵاتدارانی ناوچەکە،دواجار ڕوبەڕوی شکست و کەوتن دەبنەوە. دەسەڵاتی زلهێزی ئەمریکا جێگە بڕوانیە،لەبەرئەوەی داگیرکار بەختەوەری و ئازادی پێ نیە بۆ ژێردەستەکانی.\nPrevious مێژووی شیرەکەی مووسا … حەمە مەنتك\nNext منداڵانی باخچەوهۆنراوه …عه‌لی حه‌مه‌ڕه‌شید بەرزنجی\nبە بۆنەو ڕۆ گەردوونی زوانی ئەڎایەو … موختار کەریمی\nوێڕم، وێڵم، لێڵم.. بینەر میرزا


کۆمیسیۆنی باڵای مافەکانی مرۆڤی سەربە نەتەوەیەکگرتووەکان، داوای لە حکومەتی عێراق کرد جێبەجێکردنی سزای لەسێدارەدان ڕابگرێت.\nميشێل باشيليت، کۆمیسیاری باڵای مافەکانی مرۆڤی سەربە نەتەوەیەکگرتووەکان دوێنێ سێشەممە 17ی تشرینی دووەم، لە ڕاگەیەندراوێکدا ئاماژەی بەوەكرد، بە نیگەرانییەوە هەواڵی لە سێدارەدانی 21 تاوانباریان لە عێراق پێگەیشتووە کە ڕۆژی دووشەممە سزای لەسێدارەدانیان بەسەردا جێبەجێکراوە.\nباشیلیت داوای لە کاربەدەستانی عێراق کردووە کە جێبەجێکردنی سزای لەسێدارەدان ڕابگرن و ڕایگەیاندووە، “هەست بە نیگەرانییەکی زۆر دەکەم لەبارەی چارەنووسی سەدان بەندکراو لە گرتووخانەکانی عێراقدا کە مەترسی ئەوە هەیە سزای لەسێدارەدان بەسەریاندا جێبەجێ بکرێت”.\nکۆمیسیارەكەی مافەکانی مرۆڤی سەربە نەتەوەیەکگرتووەکان ئاماژەی بەوەشکردووە، “هەڵسەنگاندنی نەتەوەیەکگرتووەکان لەبارەی مافەکانی مرۆڤ و دادپەروەری لە عێراق جەخت لە بوونی پێشێلکردنی بەردەوامی مافەکان لە دادگاکان دەکرێت، بەجۆرێک بەندکراو لەژێر ئەشکەنجە دان بە ئەنجامدانی تاوان دەنێت لەگەڵ خراپ مامەڵەکردن لەگەڵ دەستگیرکراواندا”.\nباشیلیت ڕوونیشیکردووەتەوە، جێبەجێکردنی سزای لەسێدارەدان لە دۆخی ئێستادا مایەی نیگەرانی ئەوانە.\nڕۆژی دووشەممەی ڕابردوو، پۆلیسی پارێزگای زیقار باشووری عێراق ڕایگەیاند، “سزای لەسێدارەدانیان بەسەر 21 تاوانباردا لە بەندیخانەی ناوەندی ناسڕییە جێبەجێ كردووە”.\nدادگاییکردنی تۆمەتبارانی تیرۆر بەپێی مادەی چوار لە یاسای بەرەنگاربوونەوەی تیرۆر ئەنجام دەدرێت و بەگوێرەی ئەو مادەیە، هەرکەسێک کاری تیرۆریستی ئەنجام بدات و تاوانەکەی بەسەردا ساغ ببێتەوە بە لەسێدارەدان سزا دەدرێت.\nبەگوێرەی دەستووری عێراق، بڕیاری جێبەجێکردنی سزای لەسێدارەدان پێویستی بە پەسەندکردن هەیە لەلایەن سەرۆكکۆمار، دواتر وەزارەتی داد سزاکە بەسەر تاوانباراندا جێبەجێ دەکات.\nباڵیۆزخانەی ئەمریکا هۆشداری دەداتە هاوڵاتییانی لە هەولێر\nباڵیۆزخانەی ئەمریکا لە بەغداد هۆشداری دەداتە هاوڵاتییانی لە عێراق و هەولێر لەکاتی سەردانی پاپا مەترسی لەسەر ژیانیان هەیە.…